Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Προτού εισέλθουμε στην ημερήσια διάταξη νομοθετικής εργασίας, έχω να κάνω τρεις ανακοινώσεις προς το Σώμα: Πρώτον, η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Οικονομίας και Ανάπτυξης: «Αναμόρφωση του δικαίου των ανωνύμων εταιρειών». Δεύτερον, ο Υπουργός Οικονομικών, ο Αντιπρόεδρος της Κυβέρνησης - Υπουργός Οικονομίας και Ανάπτυξης, οι Υπουργοί Ψηφιακής Πολιτικής, Τηλεπικοινωνιών και Ενημέρωσης, Παιδείας, Έρευνας και Θρησκευμάτων, Εσωτερικών, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρωπίνων Δικαιωμάτων, Υγείας, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας, Υποδομών και Μεταφορών, Ναυτιλίας και Νησιωτικής Πολιτικής, Τουρισμού, οι Αναπληρωτές Υπουργοί Οικονομικών, Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Περιβάλλοντος και Ενέργειας καθώς και οι Υφυπουργοί Οικονομικών, Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, Πολιτισμού και Αθλητισμού, Υποδομών και Μεταφορών και Ναυτιλίας και Νησιωτικής Πολιτικής κατέθεσαν στις 8-6-2018 σχέδιο νόμου: «Διατάξεις για την ολοκλήρωση της Συμφωνίας Δημοσιονομικών Στόχων και Διαρθρωτικών Μεταρρυθμίσεων - Μεσοπρόθεσμο Πλαίσιο Δημοσιονομικής Στρατηγικής 2019-2022». Το ως άνω σχέδιο νόμου έχει χαρακτηριστεί από την Κυβέρνηση ως επείγον και έχει ήδη παραπεμφθεί στις συναρμόδιες Διαρκείς Επιτροπές. Θα κάνω και μια τρίτη ανακοίνωση, που έγινε σχεδόν ομόφωνα αποδεκτή, με επιφύλαξη από το Κομμουνιστικό Κόμμα Ελλάδας, στη Διάσκεψη των Προέδρων. Απλώς, για να προχωρήσει, πρέπει να έχω την έγκριση της Ολομέλειας. Έχω την τιμή να ανακοινώσω στο Σώμα πως, κατόπιν του με αριθμό πρωτοκόλλου 899/21-2-2018 αιτήματος της Προέδρου της Δημοκρατικής Συμπαράταξης ΠΑΣΟΚ - ΔΗΜΑΡ κ. Φωτεινής Γεννηματά, προτάθηκε, σύμφωνα με το άρθρο 44 παράγραφος 1 του Κανονισμού της Βουλής, η σύσταση διακομματικής κοινοβουλευτικής επιτροπής για τη χάραξη μακροπρόθεσμης εθνικής στρατηγικής για το φάρμακο. Η Διάσκεψη των Προέδρων στη συνεδρίασή της στις 8-6-2018 αποφάσισε, με την επιφύλαξη του ΚΚΕ, τη σύσταση διακομματικής κοινοβουλευτικής επιτροπής. Αναφορικά με τη διαδικασία του άρθρου 44 παράγραφοι 1 και 2 του Κανονισμού της Βουλής η Διάσκεψη αποφάσισε ομόφωνα να προτείνει στην Ολομέλεια της Βουλής τη χωρίς συζήτηση αποδοχή της πρότασης. Για λόγους αποτελεσματικής λειτουργίας της επιτροπής προτείνεται η σύστασή της να περιλαμβάνει είκοσι τρία μέλη, κατ' αναλογία της δύναμης των κομμάτων και των Ανεξάρτητων Βουλευτών. Προτείνεται, επίσης, προθεσμία υποβολής της εκθέσεως της επιτροπής μέχρι το τέλος της τρέχουσας περιόδου. Το Σώμα συμφωνεί;
Άρα μπορεί να προχωρήσει από αύριο η συγκρότηση της συγκεκριμένης διακομματικής επιτροπής μετά την πρόταση της κ. Γεννηματά.
Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομίας και Ανάπτυξης: «Αναμόρφωση του δικαίου των ανωνύμων εταιρειών». Το ανωτέρω σχέδιο νόμου χαρακτηρίστηκε από την Κυβέρνηση ως επείγον και η αρμόδια Διαρκής Επιτροπή Παραγωγής και Εμπορίου αποδέχτηκε κατά πλειοψηφία τον χαρακτηρισμό του ως επείγοντος, σύμφωνα με το άρθρο 110 του Κανονισμού της Βουλής. Η Διάσκεψη των Προέδρων αποφάσισε στη συνεδρίασή της στις 8 Ιουνίου 2018 τη συζήτηση του νομοσχεδίου σε μία συνεδρίαση - και αν χρειαστεί, σε δύο συνεδριάσεις - ενιαία επί της αρχής, των άρθρων, των τροπολογιών και του συνόλου. Πριν ζητήσω την έγκρισή σας, έχω να σας κάνω την εξής πρόταση: Έχω μετρήσει τους χρόνους των εισηγητών, ειδικών αγορητών, Κοινοβουλευτικών Εκπροσώπων και τους χρόνους του κυρίου Υπουργού. Θα δούμε και πόσοι συνάδελφοι θα εγγραφούν. Στην επιτροπή μίλησαν δύο συνάδελφοι. Αν γραφτούν γύρω στους έξι συναδέλφους, νομίζω ότι μπορούμε γύρω στις 23.00΄, βία 23.30΄, να τελειώσουμε το νομοσχέδιο σήμερα. Επομένως, σε συνδυασμό με το ότι έχετε και αύριο επιτροπή για το πολυνομοσχέδιο, να μην απασχοληθείτε με το παρόν νομοσχέδιο, για το οποίο είχαμε βάλει ενδεχόμενα και δεύτερη συνεδρίαση. Με αυτή την επιφύλαξη να ξεκινήσουμε, που θα τη δούμε όμως καθ' οδόν, ανάλογα με το πόσοι θα εγγραφούν.
Κύριε Πρόεδρε, παρακαλώ τον λόγο.
Πριν ρωτήσω αν συμφωνείτε, ορίστε, κύριε Λοβέρδο.
Πριν από λίγες ώρες, όταν συνεδρίαζαν εδώ οι τέσσερις επιτροπές…
Ένα λεπτό. Για το συγκεκριμένο. Αν είναι να το κλείσω και θα σας δώσω τον λόγο.
Μην το κλείσετε. Θέλω να μιλήσω γι' αυτό. Παρουσιάστηκε, λοιπόν, το φαινόμενο η Προεδρεύουσα της επιτροπής, επειδή κάποιοι συνάδελφοι υπερέβαιναν τον χρόνο τους, να τους λέει ότι στρέφεστε εναντίον των άλλων Βουλευτών που δεν θα μιλήσουν. Αυτό έγινε και την Παρασκευή ή την Πέμπτη - δεν θυμάμαι ακριβώς - σε μια αντίστοιχη περίπτωση. Δεν μπορούμε να το πάμε όπως το προτείνετε. Εγώ θα το ήθελα, είναι λειτουργικό αυτό που λέτε, αλλά αυτή η συνεδρίαση γίνεται για ένα πολύ σοβαρό θέμα. Ξέρετε πόσα άρθρα έχει το σχέδιο νόμου; Εκατόν ενενήντα. Ξέρετε πόσες εταιρείες αφορούν; Κοντά στις πενήντα χιλιάδες. Ξέρετε πόσοι δικηγόροι, μέλη διοικητικών συμβουλίων, μέτοχοι είναι σχετικοί με το θέμα; Δεκάδες χιλιάδες. Αντιλαμβάνεστε τι θα γίνει, αν κάνουμε κάποια από τα λάθη που σας επισημαίνει η Διεύθυνση Επιστημονικών Μελετών στη διατύπωση, στο νόημα; Ρίξτε μια ματιά. Σπάνια έχω δει σελίδες ολόκληρες της Διεύθυνσης Επιστημονικών Μελετών να σας κάνουν φραστικές παρεμβάσεις. Αν είναι, κύριε Πρόεδρε, η συντομία που προβλέπεται να είναι για καλό, δεν έχουμε κι εμείς αντίρρηση. Αν είναι, όμως, για να μη μας επιτραπεί να αναπτύξουμε τις σκέψεις μας, θα σας παρακαλέσω να δείτε μέσα στην εβδομάδα μια διευθέτηση που να αφορά και την Παρασκευή. Πάντως, είναι εκατόν ενενήντα άρθρα και όλοι εμείς εδώ δεν θέλουμε αύριο να γίνουμε υπόλογοι σε αυτούς που θα διαβάζουν τα Πρακτικά και θα μας κοροϊδεύουν.
Κύριε Λοβέρδο, κατ' αρχάς, η δεύτερη συνεδρίαση, εφόσον γίνει, είναι αύριο. Δεν είναι ούτε Πέμπτη ούτε Παρασκευή ούτε την άλλη εβδομάδα. Είναι αύριο. Δεύτερον, όπως ακούσατε, είπα να δούμε πόσοι συνάδελφοι θα εγγραφούν και, αν είναι πολλοί συνάδελφοι, θα πάμε και αύριο. Δεν θα στερηθεί ο λόγος σε κανέναν. Αν είναι, όμως, πέντε, έξι συνάδελφοι, επειδή έκανα τη χρονομέτρηση, μπορεί να τελειώσει σήμερα. Γιατί σας υπενθυμίζω, είστε παλιός Κοινοβουλευτικός, ότι με τη διαδικασία του επείγοντος οι χρόνοι είναι συγκεκριμένοι, ας είναι εκατόν ενενήντα άρθρα. Δώδεκα λεπτά έχουν οι αγορητές, δώδεκα λεπτά έχετε οι Κοινοβουλευτικοί Εκπρόσωποι και πέντε λεπτά οι συνάδελφοι. Θα υπάρξει μια σχετική ελαστικότητα, γιατί αναγνωρίζω αυτό που λέτε, να είναι από δεκαπέντε και δεκαπέντε και κάτι παραπάνω και οι συνάδελφοι. Στέρηση του λόγου δεν θα υπάρξει από κανέναν συνάδελφο. Για αυτό και είπα ότι κατ' αρχάς παίρνουμε την απόφαση αυτή και όταν κατέβει από το Βήμα ο κ. Αθανασίου και δούμε πόσοι συνάδελφοι έχουν εγγραφεί, θα ξαναρωτήσω για την τελική απόφαση. Μη χάνουμε, όμως, τον χρόνο τώρα.
Το ότι είναι επείγουσα η διαδικασία το γνωρίζω. Θα μπορούσα να πω ότι κακώς η Διάσκεψη των Προέδρων κατά πλειοψηφία το αποφάσισε αυτό. Δεν το έκανα, κύριε Πρόεδρε, για να πάμε με μεγαλύτερη ταχύτητα.
Η τελική απόφαση δεν λαμβάνεται από τη Διάσκεψη. Λαμβάνεται από την επιτροπή.
Όμως, επειδή ξέρω ποια θα είναι η απόφαση της Πλειοψηφίας, δεν το έβαλα σαν θέμα για να επιταχύνω τη διαδικασία. Όμως, θα σας παρακαλούσα, επειδή αλλάζει το Προεδρείο και κάθε φορά αυτός που έρχεται δεν είναι σίγουρο ότι συνεχίζει αυτά που έχετε πει εσείς, να είστε εσείς εδώ.
Πριν φύγω, θα ξαναδούμε πόσοι θα εγγραφούν. Ούτως ή άλλως, εδώ θα είμαι μέχρι να κατέβει και ο κ. Αθανασίου και όχι μόνο και μετά και άρα θα το συντονίσουμε και, αν μπορούμε, να το κλείσουμε. Αν δεν μπορούμε, θα πάμε αύριο το απόγευμα, όπως είναι ήδη προγραμματισμένο.
Κύριε Πρόεδρε, παρακαλώ τον λόγο.
Ορίστε, κύριε Ξυδάκη.
Κύριε Πρόεδρε, θα ήθελα να πληροφορήσω το Σώμα ή μάλλον να ενημερώσω τους συναδέλφους ότι το νομοσχέδιο αυτό είναι μεγάλης σημασίας, γιατί κάνει μια αναμόρφωση του Εμπορικού Δικαίου, που έχει να γίνει από το 1920, έναν αιώνα. Έχει όντως μεγάλη σημασία και κατά τούτο συμφωνώ με τον κ. Λοβέρδο, ότι πρέπει να δοθεί κάθε προσοχή. Έχει ετοιμάσει πολλές νομοτεχνικές βελτιώσεις ο Υπουργός. Θα τις υποβάλει στο Σώμα και θα τις κρίνουμε. Πράγματι, πρέπει να γίνει κάθε συζήτηση. Συμφωνώ, λοιπόν, απολύτως με αυτό που είπατε στην αρχή ότι αν τηρήσουμε τους χρόνους…
Με μία ελαστικότητα έχω υπολογίσει.
Ναι, με ελαστικότητα. Μπορεί να τελειώσει απόψε. Αν δεν μπορεί, να συνεχιστεί αύριο. Και θέλω να συμπληρώσω προς γνώση των συναδέλφων ότι το νομοσχέδιο αυτό θα μπορούσε να έχει ενσωματωθεί στο πολυνομοσχέδιο. Δεν έγινε, διότι εκρίθη και από την Κυβέρνηση - και ενημερωθήκαμε κι εμείς ως Κοινοβουλευτική Ομάδα - να δοθεί μια ξεχωριστή συνεδρίαση, για να γίνει μια αξιοπρεπής συνεδρίαση.
Ωραία. Επομένως, κατ' αρχάς συμφωνούμε όπως τα είπαμε και θα δούμε. Κύριε Υπουργέ, θέλετε να μιλήσετε για τις νομοτεχνικές τώρα; Είστε έτοιμος ή θα τις καταθέσετε καθ' οδόν, αφού θα μιλήσουν ένας - δυο εισηγητές;
Μια λέξη μόνο να πω.
Έχετε τον λόγο. Δεν σας βάζω χρόνο.
Ειπώθηκε από τον Κοινοβουλευτικό Εκπρόσωπο του ΣΥΡΙΖΑ ότι ζητήσαμε το νομοσχέδιο αυτό να μη συμπεριληφθεί στο πολυνομοσχέδιο, γιατί ακριβώς δίνουμε τη σημασία που του αρμόζει. Έγινε μια δουλειά αρκετά αναλυτική. Και στην επιτροπή συζητήσαμε εξαντλητικά, ακούσαμε τους φορείς. Η διαπίστωση, νομίζω όλων, είναι ότι σε γενικές γραμμές υπάρχει ένα κλίμα συναίνεσης ως προς το νομοσχέδιο. Όντως υπήρχαν θέματα φραστικά, τα οποία προσπαθήσαμε να διορθώσουμε. Θα υπάρξει σε λίγο ένας αρκετά μεγάλος κατάλογος φραστικών και άλλων νομοτεχνικών…
Ισχύει ότι έχετε κάνει ενενήντα μία παρεμβάσεις;
Έχουν γίνει ενενήντα μία.
Δεν είναι πράγματα αυτά!
Δεν πειράζει, κύριε Λοβέρδο.
Μην κάνετε διάλογο. Κάντε την τοποθέτησή σας.
Ακούμε τη συζήτηση, θα τις δείτε και θα καταλάβετε ότι δεν είναι θέματα τα οποία δεν θα μπορούσαν να γίνουν. Έχει κατατεθεί μία μόνο βουλευτική τροπολογία. Είναι από τους κυρίους Θεοχάρη, Παναγούλη, Κατσιαντώνη και Αμυρά. Νομίζω ότι μπορούμε να κάνουμε δεκτή την τροπολογία αυτή. Το πνεύμα της είναι, κατά τη γνώμη μου, σωστό. Θα μπορούσαμε να δούμε κι εδώ θέματα φραστικά και διατυπώσεων, όμως δεν μένουμε σε αυτό. Η ουσία μάς βρίσκει σύμφωνους. Επομένως γίνεται αποδεκτή. Να έρθουν, να μοιραστούν οι νομοτεχνικές και μετά τον διάλογο θα προχωρήσουμε.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία σαράντα δύο μαθητές και μαθήτριες και τρεις εκπαιδευτικοί συνοδοί τους από το 15ο Δημοτικό Σχολείο Ηρακλείου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει γενικός εισηγητής του ΣΥΡΙΖΑ κ. Χρήστος Μπγιάλας.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, είναι το δεύτερο κατά σειρά νομοσχέδιο το οποίο παρεμβαίνει και αλλάζει το δίκαιο που έχει να κάνει με τις εταιρείες. Αυτό που προηγήθηκε έχει να κάνει με τις εταιρείες περιορισμένης ευθύνης. Τώρα μιλάμε για μία νομοθετική πρωτοβουλία για τις ανώνυμες εταιρείες, με την οποία επιχειρείται μία πολύ σημαντική παρέμβαση στην υφιστάμενη επιχειρηματικότητα στην Ελλάδα, όπως την ξέρουμε μέχρι σήμερα και η οποία ισχύει από το 1920. Είναι η αλλαγή του ν.2190. Όλα αυτά τα χρόνια η νομοθεσία για τις ανώνυμες εταιρείες, με τις όποιες επαναλαμβανόμενες τροποποιήσεις της, έχει παραμείνει ουσιαστικά η ίδια, παρά τις παράλληλες εξελίξεις και τα δεδομένα της επιχειρηματικότητας των εκάστοτε περιόδων, καθιστώντας τον σπουδαιότερο νόμο εταιρικού δικαίου στην Ελλάδα έντονα γραφειοκρατικό και εμπόδιο για τις επενδύσεις και την ανάπτυξη. Στο πλαίσιο της παγκοσμιοποίησης και της ανταγωνιστικότητας, πολλές χώρες έχουν προσαρμόσει τη σχετική με τις ανώνυμες εταιρείες νομοθεσία τους, διαφημίζοντας την εγχώρια αγορά τους και κάνοντάς τη έτσι φιλικότερη προς τις ξένες επενδύσεις. Στην Ελλάδα, όμως, οι εκάστοτε κυβερνήσεις έδειχναν δυσκαμψία στην προσαρμογή του εταιρικού δικαίου στα σύγχρονα δεδομένα. Αρκεί να σημειωθεί ότι ακόμα και στη γλώσσα υπάρχει ανομοιογένεια, αφού ο ν.2190/1920 είναι γραμμένος στην καθαρεύουσα, ενώ πολλές νομοθετικές διατάξεις που ήρθαν μετά για να τον βελτιώσουν είναι στη δημοτική γλώσσα, δημιουργώντας έτσι γλωσσική και ορολογική ανομοιογένεια, κάτι που διορθώνουμε τώρα για καλύτερη και ασφαλή ανάγνωση. Έφτασε, λοιπόν, η στιγμή να εκσυγχρονίσουμε εκ νέου και να αναμορφώσουμε συνολικά και όχι απλώς να τροποποιήσουμε για άλλη μια φορά το δίκαιο των ανωνύμων εταιρειών, με επιμέρους ρυθμίσεις του νόμου, που να είναι βελτιωμένες, απλουστευμένες, φιλικότερες, με καινοτομίες που θα βοηθήσουν τους Έλληνες επιχειρηματίες. Και όλα αυτά, χωρίς να κάνουμε εκπτώσεις στην προστασία του δημόσιου συμφέροντος σε σχέση με την εποπτεία των οντοτήτων δημοσίου ενδιαφέροντος, των εταιρειών, δηλαδή, που συμμετέχουν σημαντικά στην οικονομική ζωή της χώρας. Πιο συγκεκριμένα και με το εν λόγω νομοσχέδιο, προάγουμε τη διαφάνεια και την αποτελεσματικότητα των ελέγχων, με την καθιέρωση των ονομαστικών μετοχών για όλες τις ανώνυμες εταιρείες, καθώς οι ανώνυμες μετοχές δημιουργούν κινδύνους για την καταπολέμηση του ξεπλύματος βρώμικου χρήματος, της τρομοκρατίας και της εγκληματικότητας. Πρέπει να υπάρξουν, λοιπόν, μηχανισμοί για τον εντοπισμό των δικαιούχων των ανωνύμων μετοχών και των πραγματικών δικαιούχων, κάτι το οποίο γίνεται με την κατάργηση των ανωνύμων μετοχών, δεδομένου βέβαια ότι στο Χρηματιστήριο δεν υπάρχουν πολλές εταιρείες που έχουν ανώνυμες μετοχές και η ονομαστικοποίηση αυτών δεν θα είναι χρονοβόρα και δύσκολη διαδικασία. Αυτό γίνεται με την αποϋλοποίηση, την ακινητοποίησή τους. Οι μετοχές στις εταιρείες μπορούν να τηρούνται σε λογιστική μορφή μετά από αποϋλοποίηση ή ακινητοποίηση, με την έκδοση ονομαστικών πιστοποιητικών, την κατάργηση Μητρώου Ιδιοκτητών Ανωνύμων Εταιρειών ή τους ταυτοποιήσιμους τίτλους στον κομιστή. Η κατάργηση των ανωνύμων μετοχών θα ισχύσει από 1-1-2020, που είναι - θεωρούμε - μια ικανοποιητική μεταβατική περίοδος, μέσα στην οποία θα μπορέσουν να προσαρμοστούν οι εταιρείες και να αλλάξουν το καθεστώς. Σημειώνεται ότι η ονομαστικοποίηση των μετοχών δεν αφορά μόνο τις εισηγμένες, αλλά και τις μη εισηγμένες εταιρείες. Σχετικά με τη γραφειοκρατία, η κρατική εποπτεία, η οποία δεν υπάρχει σε άλλη εταιρική μορφή, μειώθηκε με τον ν.3604/2007. Ωστόσο, δημιουργήθηκαν περισσότερο γραφειοκρατικά εμπόδια και ζητήματα ίσης μεταχείρισης των επιχειρήσεων. Με το σχέδιο νόμου για τις ανώνυμες εταιρείες επιχειρείται να γίνει απλούστερος και ταχύτερος ο έλεγχος κατά την καταχώριση εταιρικών πράξεων στο ΓΕΜΗ, εκτός από τις περιπτώσεις εταιρειών με ιδιαίτερη σημασία για την οικονομία και την κοινωνία, όπου είναι πιο λεπτομερής. Δημιουργούνται έλεγχοι μόνο σε συστατικές πράξεις και όχι στις δηλωτικές. Εδώ να σημειωθεί ότι το 80% έως το 90% των διαφόρων πράξεων που έπρεπε να δημοσιοποιηθούν δεν χρειάζεται πλέον να μπαίνουν σε έλεγχο, αλλά μπορούν να βγουν στη δημοσιότητα και έτσι απαλλάσσονται οι επιχειρήσεις απ' αυτό το διοικητικό βάρος και το κόστος λειτουργίας, μιας και το 90% των εγγράφων θα καταχωρίζεται χωρίς προηγούμενο έλεγχο της νομιμότητας από τις περιφέρειες και θα γίνεται αυτόματα η ηλεκτρονική καταχώριση στο ΓΕΜΗ. Ακόμη δεν επαναλαμβάνονται κάποιοι κανόνες, όπως η υποχρέωση υποβολής στη διοίκηση πρακτικών του διοικητικού συμβουλίου και της γενικής συνέλευσης, που δεν είχαν ιδιαίτερη χρησιμότητα. Σε περίπτωση μεταβολών των υπαρχουσών καταχωρίσεων της εταιρείας στο ΓΕΜΗ που δεν εμπίπτουν στην προηγούμενη παράγραφο, όπως μεταβολών στην εκπροσώπηση της εταιρείας ή δηλώσεων προσαρμογής του καταστατικού, κατά την έννοια της παραγράφου 6 του άρθρου 4, η αρμόδια υπηρεσία ΓΕΜΗ, προβαίνει σε τυπικό έλεγχο των άρθρων 7 του ν.3419/2005 των υποβληθέντων εγγράφων. Ως τυπικός έλεγχος, έλεγχος πληρότητας δηλαδή, νοείται η διαπίστωση ότι τα υποβαλλόμενα έγγραφα είναι πλήρη και ανταποκρίνονται στις απαιτήσεις του νόμου χωρίς έλεγχο του περιεχομένου τους. Κάτι άλλο που ρυθμίζεται είναι ο μεγάλος αριθμός πιστοποιητικών, που χρειαζόταν μέχρι τώρα μια επιχείρηση για να λειτουργήσει στο σύγχρονο περιβάλλον. Δημιουργείται ένα πιστοποιητικό ανάλογο του «good standing», που απαλλάσσει τις επιχειρήσεις από το χρονοβόρο και όχι μόνο τρέξιμο για όλα αυτά τα πιστοποιητικά. Με κοινή απόφαση των Υπουργών Οικονομίας και Ανάπτυξης και Δικαιοσύνης, επιτρέπεται η χορήγηση από το ΓΕΜΗ πιστοποιητικού από το οποίο να προκύπτει ότι η εταιρεία συστάθηκε σύμφωνα με τον νόμο, ότι υφίσταται και δεν έχει διαγραφεί από το ΓΕΜΗ, ότι δεν έχει πτωχεύσει και ότι δεν έχει υποβληθεί εναντίον της αίτηση πτώχευσης και ότι έχει υποβάλει προς καταχώριση στο ΓΕΜΗ ετήσιες οικονομικές καταστάσεις κατά την τελευταία τριετία ή νομίμως δεν έχει υποχρέωση γι' αυτήν. Αξιοποιείται η τεχνολογία για ακόμη αποτελεσματικότερη λειτουργία των εταιρειών και έτσι εισάγονται οι εξ αποστάσεως συνελεύσεις και ψηφοφορίες του διοικητικού συμβουλίου και της γενική συνέλευσης. Επί των εταιρειών των οποίων οι μετοχές δεν είναι εισηγμένες σε ρυθμιζόμενη αγορά το καταστατικό μπορεί να προβλέπει ότι αν αποφασίσει σχετικά το διοικητικό συμβούλιο, η γενική συνέλευση δεν θα συνέλθει σε κάποιον τόπο, σύμφωνα με το παρόν άρθρο, αλλά θα συνεδριάσει εξ ολοκλήρου με συμμετοχή των μετόχων από απόσταση με τα ηλεκτρονικά μέσα που προβλέπονται στο άρθρο 125. Προκειμένου για εταιρείες με μετοχές εισηγμένες σε ρυθμιζόμενη αγορά η πρόσκληση, πέραν των αναγραφόμενων στην προηγούμενη παράγραφο, περιλαμβάνει πληροφορίες τουλάχιστον για τις διαδικασίες για την άσκηση του δικαιώματος ψήφου με αλληλογραφία ή με ηλεκτρονικά μέσα εφόσον συντρέχει περίπτωση κατά τα προβλεπόμενα στα άρθρα 125 και 126. Για τη συμμετοχή στη γενική συνέλευση από απόσταση σε πραγματικό χρόνο το καταστατικό μπορεί να προβλέπει τη δυνατότητα συμμετοχής στη γενική συνέλευση χωρίς τη φυσική παρουσία του μετόχου στον τόπο διεξαγωγής της. Στην περίπτωση αυτή η εταιρεία λαμβάνει επαρκή μέτρα, ώστε να παρέχει τη δυνατότητα στον συμμετέχοντα να παρακολουθεί με ηλεκτρονικά ή οπτικοακουστικά μέσα τη διεξαγωγή της συνέλευσης και να απευθύνεται στη συνέλευση προφορικά ή εγγράφως κατά τη διάρκειά της από απόσταση καθώς και να ψηφίζει επί των θεμάτων της ημερήσιας διάταξης. Έρχομαι στην τήρηση ηλεκτρονικού βιβλίου στο κεντρικό αποθετήριο στις τράπεζας ή σε επιχειρήσεις επενδύσεων. Το καταστατικό μπορεί να προβλέπει την ηλεκτρονική τήρηση του βιβλίου και την τήρηση από κεντρικό αποθετήριο τίτλων από πιστωτικό ίδρυμα ή από επιχείρηση επενδύσεων, απλοποιώντας έτσι την εταιρική καθημερινότητα και επιτυγχάνοντας εξοικονόμηση κόστους. Επιπλέον, εισάγεται η απεριόριστη διάρκεια της επιχείρησης η οποία απαλλάσσει τους μετόχους από το άγχος πότε τελειώνει η χρήση αυτής της εταιρείας. Υπάρχουν πολλά παραδείγματα εταιρειών που έχαναν την έναρξή τους και τους είχε διαφύγει και από αυτό δημιουργούνταν τεράστια προβλήματα και επιβάλλονταν πρόστιμα. Έτσι, η απεριόριστη ή η αόριστη διάρκεια των εταιρειών δεν δημιουργεί κανένα ζήτημα όσον αφορά τη λύση και τη διάλυση της εταιρείας και που εφαρμόζονται τα ίδια και για τον ορισμένο χρόνο. Η διάρκεια της ανώνυμης εταιρείας, λοιπόν, είναι ορισμένου και αορίστου χρόνου. Όσον αφορά το διοικητικό συμβούλιο της εταιρείας, εισάγονται ρυθμίσεις για τον πρόεδρο του διοικητικού συμβουλίου, όπως επίσης, και τον πρόεδρο της γενικής συνέλευσης και καθίσταται αρμόδιο για τη έκδοση συναλλαγών της εταιρείας με συνδεδεμένα μέλη με απλουστευμένη έγκριση δίνοντας τη δυνατότητα και στη μειοψηφία να μπορεί να ζητήσει να κριθεί το ζήτημα από τη γενική συνέλευση. Με το σχέδιο του νέου νόμου μπορούμε ακόμα να δημιουργήσουμε νέα χρηματοδοτικά εργαλεία, ενώ προβλέπονται και ομολογιακά δάνεια εντός των ανωνύμων εταιρειών. Η ανώνυμη εταιρεία μπορεί να προσφύγει στο κοινό για την κάλυψη του κεφαλαίου - ολική ή μερική - είτε του αρχικού είτε προερχόμενου από αύξηση ή και να καλύψει μετατρέψιμο ομολογιακό δάνειο σύμφωνα με τις εκάστοτε ισχύουσες διατάξεις για τις δημόσιες προσφορές κινητών αξιών. Με άλλα λόγια διευκολύνεται με τον τρόπο αυτόν συν τοις άλλοις συνολικά και ουσιωδώς η λειτουργία και άντληση χρηματοδότησης από τις νεοφυείς επιχειρήσεις που θα λειτουργήσουν υπό τη μορφή της ανώνυμης εταιρείας και οι οποίες αποτελούν τη σπορά για τις μελλοντικές γενιές των εισηγμένων επιχειρήσεων. Επιπροσθέτως, δίνεται η δυνατότητα αύξησης κεφαλαίου με διαγραφή χρέους, που θα μπορούν να συμμετέχουν και οι εργαζόμενοι. Σχετικά με τον περιορισμό και αποκλεισμό του δικαιώματος προτίμησης, δεν υπάρχει αποκλεισμός σε αυτό το δικαίωμα όταν η αύξηση κεφαλαίου έχει σκοπό τη συμμετοχή του προσωπικού στο κεφάλαιο της εταιρείας. Στο άρθρο 113 έχουμε πρόγραμμα διάθεσης μετοχών σε μέλη του διοικητικού συμβουλίου και το προσωπικό και δωρεάν διάθεση μετοχών σε μέλη του διοικητικού συμβουλίου και το προσωπικό. Αξίζει να σημειωθεί ότι το νομοσχέδιο λαμβάνει υπ' όψιν ακόμα και τη συμμόρφωση των δικαστηρίων και προσπαθεί να επιλύσει το πρόβλημα με την προώθηση της διαιτητικής επίλυσης των διαφορών. Άλλες αξιοσημείωτες αλλαγές που επιφέρει το νομοσχέδιο είναι η δημιουργία ενιαίων δικαιωμάτων στις υποχρεώσεις των μετόχων και πιο συγκεκριμένα: η ατομική πληροφόρηση για την κεφαλαιακή συγκρότηση της εταιρείας και τη συμμετοχή του. Η ατομική πληροφόρηση για τις επικείμενες γενικές συνελεύσεις. Η μείωση σε ορισμένες περιπτώσεις των αναγκαίων για την άσκηση δικαιωμάτων μειοψηφίας. Η δυνατότητα μειοψηφίας να μπορεί να λειτουργεί και να έχει λόγο. Η δημιουργία ενώσεων μετοχών και η αυστηροποίηση των προϋποθέσεων ορθής και έγκαιρης καταβολής του κεφαλαίου. Επιπροσθέτως, ο νόμος εμπεριέχει διευκρινιστικές διατάξεις σε πολλά αμφισβητούμενα ζητήματα τα οποία και επιλύει, όπως το να δίνει τη δυνατότητα στο διοικητικό συμβούλιο να είναι μονομελές στις πολύ μικρές επιχειρήσεις και τριμελές στις υπόλοιπες, να υπάρχει εκλογή και λειτουργία της εκτελεστικής επιτροπής, περιοδική ανανέωση του διοικητικού συμβουλίου, αλλά και σε άλλες διατάξεις άλλων νόμων. Πέραν των ανωτέρω διευκρινίσεων, το νομοσχέδιο ενσωματώνει πολλές διατάξεις, όπως για παράδειγμα τα ομολογιακά δάνεια του ν.3156/2003, το π.δ.30/1988, τα ζητήματα αλλαγής του μερίσματος που ρυθμίζονται εξ ολοκλήρου, την ετήσια έκθεση διαχείρισης των διοικητικών συμβουλίων, τη δήλωση εταιρικής διακυβέρνησης, τις μη χρηματοοικονομικές καταστάσεις, ορισμένες διατάξεις του ν.3060/2002 για τη σύγκρουση συμφερόντων καθώς και κάποια ζητήματα τα οποία μένουν εκτός γιατί αναφέρονται στην Επιτροπή Κεφαλαιαγοράς και η πρωτοβουλία ανήκει σε αυτήν. Βλέπουμε συνεχώς ότι οι άτακτα τοποθετημένες και ασυστηματοποίητες διατάξεις οργανώνονται καλύτερα και απομακρύνονται όσες δεν ισχύουν. Εν ολίγοις, διαπιστώνουμε ότι με το νέο σχέδιο νόμου αντιμετωπίζουμε το πολύπλοκο και σκληρό νομικό πλαίσιο του ν.2190 που εμποδίζει τις επιχειρήσεις να δραστηριοποιηθούν ή να ιδρυθούν νέες επιχειρήσεις και ενισχύεται το κύρος της ιδιαίτερης εταιρικής μορφής της ανώνυμης εταιρείας. Οι σύγχρονες διατάξεις του ενισχύουν το κλίμα εμπιστοσύνης στην ανώνυμη εταιρεία, η οποία αποτελεί ένα βασικό μοχλό ανάπτυξης της οικονομίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, ολοκληρώνω. Σας παρακαλώ, την ανοχή σας. Στο επόμενο διάστημα θα έλθει ένα νομοσχέδιο, το οποίο θα αφορά και θα ξεκαθαρίζει τα ζητήματα μετατροπών, μετασχηματισμών και συγχωνεύσεων επιχειρήσεων και ένα επόμενο νομοθέτημα, το οποίο θα βελτιώνει το γενικό εμπορικό μητρώο, θα έχει σημαντικό ρόλο στη λειτουργία των επιχειρήσεων, αλλά θα αποτελεί και ένα σημαντικό εργαλείο για το Υπουργείο. Σε αυτό το σημείο θα ήθελα να πω, κυρίες και κύριοι συνάδελφοι, ότι στις επιτροπές στη συζήτηση, που έγινε τόσο στην πρώτη και στη δεύτερη συνεδρίαση με την ακρόαση των φορέων όσο και στην τρίτη συνεδρίαση, ειπώθηκαν πάρα πολύ σημαντικά πράγματα. Σχεδόν όλοι οι φορείς είχαν μια θετική άποψη για το νομοσχέδιο. Ενδεικτικά σας αναφέρω, γιατί είναι χαρακτηριστικό, ότι ο Πρόεδρος Κεφαλαιαγοράς σημειώνει συγκεκριμένα: «Πρόκειται για μια πραγματικά πολύ σημαντική παρέμβαση, για την οποία αξίζουν συγχαρητήρια τόσο στον Υφυπουργό, κ. Πιτσιόρλα, ο οποίος ολοκληρώνει αυτή την προσπάθεια, όσο και βέβαια στην επιτροπή υπό τον καθηγητή κ. Περράκη». Όπως και οι επικεφαλής της Κανονιστικής Συμμόρφωσης του Ομίλου Χρηματιστηρίου Αθηνών: «Το νομοσχέδιο είναι ένα πραγματικά εκσυγχρονιστικό νομοσχέδιο. Όλες οι διατάξεις είναι μοντέρνες και ενισχύουν την εμπέδωση του κλίματος εμπιστοσύνης στην ανώνυμη εταιρεία». Επίσης, η εκπρόσωπος του Συνδέσμου Επιχειρήσεων και Βιομηχανιών αναφέρει: «Το σχέδιο πράγματι αποτυπώνει μία εξαιρετική προσπάθεια, καθώς εισάγει ένα απλούστερο σχέδιο, που επιτρέπει τη γρήγορη λήψη αποφάσεων και την υλοποίηση των επιχειρηματικών πρωτοβουλιών». Ο ειδικός σύμβουλος της ΕΣΕΕ λέει: «Είναι θετικό ότι εκσυγχρονίζει τις βασικές διατάξεις». Ο ειδικός σύμβουλος του ΕΒΕΑ, εκ μέρους του κ. Μίχαλου σημειώνει: «Η γενικότερη φιλοσοφία του νομοσχεδίου για τις ανώνυμες εταιρείες μάς βρίσκει κατ' αρχάς σύμφωνους». Επίσης, θα αναφέρω και τον Πρόεδρο του Οικονομικού Επιμελητηρίου, ο οποίος σημειώνει ότι είναι ιστορικής σημασίας η αλλαγή μετά από εκατό χρόνια από τη θεσμοθέτηση του ν.2190 και το Οικονομικό Επιμελητήριο της Ελλάδος επικροτεί την προσπάθεια του Υπουργείου. Τα διάβασα ενδεικτικά για να αντιληφθούν οι συνάδελφοι ότι αυτό το νομοσχέδιο έτυχε μιας θετικής άποψης και από τους φορείς. Όμως, ταυτόχρονα όλοι είχαν να κάνουν και τις παρατηρήσεις τους. Σε αυτές οι παρατηρήσεις, καθώς και στην παρατήρηση της Αντιπολίτευσης αλλά και των φορέων, ο Υπουργός ανέφερε, δεσμεύθηκε και παρουσιάζει τις νομοτεχνικές βελτιώσεις, οι οποίες συμβάλλουν στην καλύτερη λειτουργία ενός οικοδομήματος, το οποίο είναι νέο, είναι καινούργιο, είναι σύγχρονο. Κυρίες και κύριοι συνάδελφοι, σας καλώ μετά από αυτή την εισήγηση, ακούγοντας και τους υπόλοιπους συναδέλφους, να υπερψηφίσουμε όλοι το νομοσχέδιο για τις ανώνυμες εταιρείες, ένα εργαλείο που θα βοηθήσει την επιχειρηματικότητα της χώρας, στο όνομα της οποίας πολλοί αναφερόμαστε και όλοι θέλουμε να προχωρήσει στην Ελλάδα για να προχωρήσει η ανάπτυξη. Ευχαριστώ.
Τον λόγο έχει ο εισηγητής της Νέας Δημοκρατίας, ο συνάδελφος κ. Χαράλαμπος Αθανασίου. Κύριε Αθανασίου, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, ομολογώ πως το νομοσχέδιο για την αναμόρφωση του νομοσχεδίου του δικαίου των ανωνύμων εταιρειών μάς προβλημάτισε πολύ αναφορικά με την τελική στάση που θα τηρούσαμε ως κόμμα. Να ξεκαθαρίσω κάτι από την αρχή: Το νομοσχέδιο δεν αποτελεί μια ριζική αναμόρφωση του δικαίου των ανωνύμων εταιρειών όπως παρουσιάζεται. Ο ν.2190/1920 έχει τροποποιηθεί πλειστάκις από θεσπίσεώς του. Έτσι το νομοσχέδιο αυτό, που ουσιαστικά καταργεί τον ιστορικό αυτόν νόμο, αποτελεί μια τεχνικής φύσης συστηματοποίηση των υφισταμένων διατάξεων και προβαίνει σε αναθεώρηση ορισμένων άλλων. Αναφορικά με αυτή την επιμέρους αναθεώρηση οφείλουμε να δηλώσουμε ότι το νομοσχέδιο περιέχει αρκετές διατάξεις, με τις οποίες συμφωνούμε και συμφωνήσαμε από την αρχή στην επιτροπή, βεβαίως, και θα συμφωνήσουμε και σήμερα κατά την ψήφιση. Για άλλες, για τις οποίες αναμείναμε κάποιες θέσεις των αρμοδίων φορέων και μετά τις νομοτεχνικές βελτιώσεις που επέφερε ο Υπουργός και εν όψει τού ότι είναι θετική η τοποθέτηση των φορέων, θα είμαστε θετικοί και δεν έχουμε, βεβαίως, αντίρρηση να τις στηρίξουμε. Αν έπρεπε, δηλαδή, να κρίνουμε το νομοσχέδιο ως σύνολο αποκλειστικά στη βάση των επιμέρους άρθρων του, θα έπρεπε επί της αρχής να εισηγηθούμε θετικά. Και εισηγούμεθα επί της αρχής θετικά. Εντούτοις, δεν είναι μόνο αυτό το οποίο θέλουμε να εξετάσουμε. Είχα την τιμή να είμαι εισηγητής του κόμματός μου, τόσο στο νομοσχέδιο για την τροποποίηση του θεσμικού πλαισίου των εταιρειών περιορισμένης ευθύνης, όσο και στο παρόν για τις ανώνυμες εταιρείες και διαπιστώνω ένα κοινό πρόβλημα. Ποιο είναι αυτό; Η έλλειψη συγκεκριμένη φιλοσοφίας και στρατηγικής στόχευσης. Είναι σαφές ότι αυτά τα νομοσχέδια δεν δουλεύτηκαν παράλληλα και στο πλαίσιο μιας ενιαίας στρατηγικής. Τούτο αποδεικνύεται και από τη νομοτεχνική τους επεξεργασία αλλά και από αντιφάσεις που περιέχουν. Παραδείγματος χάριν, οι ανώνυμες εταιρείες με το παρόν νομοσχέδιο επιτρέπεται να είναι αορίστου χρόνου, δυνατότητα που στις εταιρείες περιορισμένης ευθύνης απαγορεύτηκε, χωρίς πειστική δικαιολογία. Τα νομοσχέδια αυτά αντιμετωπίστηκαν καθαρά ως υποχρέωση της χώρας μας έναντι των δανειστών μας και όχι ως μια πραγματικά σπουδαία ευκαιρία. Να δούμε, δηλαδή, συνολικά τι ρόλο καλούνται να διαδραματίσουν οι κεφαλαιουχικές εταιρείες στη χώρα μας σήμερα, το 2018. Ποια διαφορετικά χαρακτηριστικά οφείλουν να έχουν οι ανώνυμες εταιρείες, οι εταιρείες περιορισμένης ευθύνης και οι ιδιωτικές και φορολογικές εταιρείες. Ποιες επιχειρήσεις ταιριάζουν σε ποιους εταιρικούς τύπους; Πώς μπορούμε να κινητροδοτήσουμε επιχειρήσεις, ώστε να επιλέξουν το εταιρικό όχημα που πραγματικά τους ταιριάζει και θα τις βοηθήσει να αναπτυχθούν. Όταν σκοπεύει μια κυβέρνηση να καταργήσει έναν ιστορικό νόμο, όπως ο ν.2190/20, αυτά τα ερωτήματα φιλοσοφίας και στρατηγικής προηγούνται της κατάρτισης των επιμέρους προτάσεων, προκειμένου να λυθούν προβλήματα που δεν αρνούμαστε πως υφίστανται. Αυτό δυστυχώς δεν έγινε και δεν μπορώ παρά να αναδείξω την απώλεια της χαμένης ευκαιρίας αλλά και τη στρατηγική προχειρότητα της Κυβέρνησης. Αν η Κυβέρνηση είχε κινηθεί με τον τρόπο που αναφέρω, θα έβλεπε πως δεν υπάρχει λόγος σήμερα να υπάρχουν ανώνυμες εταιρείες τόσο μικρές, που δεν δικαιολογούν ούτε καν τριμελή διοικητικά συμβούλια. Αντί, λοιπόν, να κατευθύνουμε τις ανώνυμες εταιρείες με νομοθετικές παρεμβάσεις, θα προτιμήσουμε άλλους τρόπους και τύπους εταιρικών σχημάτων. Προσπαθούμε επιδερμικά να αντιμετωπίσουμε αυτές τις προβληματικές καταστάσεις με λύσεις, όπως τα μονομελή διοικητικά συμβούλια. Τέτοιες νομοθετικές προτάσεις, ουσιαστικά μπαλώνουν καταστάσεις, αλλά δεν είναι αναπτυξιακές, δεν δίνουν οριστικές λύσεις και δεν εξυπηρετούν την εθνική οικονομία. Πέραν τούτων, δεν μπορώ να μην αναφερθώ στη βιαστική διαδικασία εισαγωγής και ψήφισης των νομοσχεδίων, καθώς αποδεικνύεται και από τα ίδια τα μέλη της Κυβέρνησης εξ όσων γνωρίζουμε, αλλά και απ' ό,τι ειπώθηκε εδώ, ότι ήταν ένα μεγάλο νομοσχέδιο, τριακοσίων μίας σελίδων και εκατόν ενενήντα άρθρων. Οι ίδιοι οι θεσμικοί φορείς ανέφεραν ότι δεν είχαν επαρκή χρόνο για να το μελετήσουν σε βάθος. Φυσικά και έχουν δίκιο, καθώς το νομοσχέδιο περιέχει πολλές εξαιρετικά τεχνικής φύσεως, διατάξεις, που χρήζουν συστηματικής αναλύσεως. Για τους λόγους που σας ανέφερα, προβληματιστήκαμε πολύ, για την επί της αρχής στάση μας. Τελικά, συνεκτιμώντας τη θετική διάθεση φορέων σε επιμέρους διατάξεις, αποφασίσαμε να υπερψηφίσουμε επί της αρχής το νομοσχέδιο, καταψηφίζοντας, όμως, διατάξεις με τις οποίες διαφωνούμε. Για λόγους συντομίας, θα αναφερθώ αποκλειστικά στις διατάξεις για τις οποίες εξακολουθούμε να διαφωνούμε, καθώς και στους λόγους της διαφωνίας μας. Βεβαίως, πιστώνουμε στον κύριο Υπουργό - και είναι θετικό - ότι δέχθηκε σωρεία από τις παρατηρήσεις τις οποίες έχει κάνει, όχι μόνο η Νέα Δημοκρατία αλλά και τα άλλα κόμματα, και έχει φέρει πράγματι ουσιώδεις νομοθετικές βελτιώσεις και αυτό το πιστώνουμε στον κύριο Υπουργό. Θα περιοριστώ στις διαφωνίες μας. Το άρθρο 9. Έχουμε διαφωνίες για το άρθρο 9, κύριε Υπουργέ, γιατί θεωρούμε ότι δεν ρυθμίζονται επαρκώς οι αρμοδιότητες για τη στάση και τον έλεγχο νομιμότητας, ανάμεσα στο Γενικό Εμπορικό Μητρώο και τις κρατικές υπηρεσίες. Θεωρούμε δε ότι το γενικό εμπορικό μητρώο, έχοντας λειτουργήσει αποτελεσματικά έως τώρα, θα μπορούσε να έχει και επιπλέον αρμοδιότητες. Διαφωνούμε, επίσης, με το άρθρο 20, επειδή διαφωνούμε με την πλήρη κατάργηση του κρατικού ελέγχου για την καταβολή του εταιρικού κεφαλαίου. Η βεβαίωση από ορκωτούς λογιστές, που προκρίνεται ως αντίβαρο, έχει μεγάλο κόστος για τις επιχειρήσεις, ενώ η αυτοπιστοποίηση που προτείνεται για τις μικρές ανώνυμες εταιρείες δημιουργεί παράθυρα για λειτουργία εταιρειών που λειτουργούν με εικονικά κεφάλαια, ενώ ελεγκτές και ελεγχόμενοι είναι οι ίδιοι. Θα μπορούσαμε, όμως, να συμφωνήσουμε στο άρθρο αυτό για την καταβολή του κεφαλαίου με συμβατό συμψηφισμό απαιτήσεων, αλλά βλέπετε, το φέρνετε σε ένα άρθρο, με πολλές παραγράφους και ενώ θέλουμε να ψηφίσουμε μερικές διατάξεις, δεν μπορούμε να τις ψηφίσουμε, διότι, όπως ξέρετε, σύμφωνα με τον Κανονισμό της Βουλής, πρέπει να ψηφίζεται ενιαία το άρθρο και δεν μπορεί να ψηφίζεται κατά παραγράφους. Αναφορικά με την ονομαστικοποίηση των μετοχών - και αναφέρομαι στα άρθρα 40 και 184, σε συνδυασμό του κύριου άρθρου με τη μεταβατική διάταξη - προβληματιστήκαμε πολύ. Κατανοούμε ότι είναι μείζον το ζήτημα της διαφάνειας και της καταπολέμησης του μαύρου χρήματος. Από την άλλη, αποδεχθήκαμε κατά την ακρόαση των φορέων πως υπήρχαν και άλλες λύσεις που θα έφερναν τα ίδια αποτελέσματα, όπως το ιταλικό μοντέλο της ακινητοποίησης σε αποθετήριο τίτλων, οι οποίες δεν εξετάστηκαν. Ακολουθήθηκε, δηλαδή, η λογική «πονάει κεφάλι, κόβει κεφάλι». Εντούτοις, θεωρούμε ότι εάν ο σκοπός είναι κυρίως η καταπολέμηση του μαύρου χρήματος η διάταξη είναι εν μέρει ατελέσφορος. Γιατί; Γιατί το ξέπλυμα μαύρου χρήματος μέσω μιας ανώνυμης εταιρείας μπορεί να γίνει και μέσω ανωνύμων ομολογιών, τις οποίες προβλέπει το νομοσχέδιο. Τέλος, κατανοούμε τον προβληματισμό που αναπτύχθηκε με αφορμή το άρθρο 102. Ο μη διαχωρισμός των μελών ενός διοικητικού συμβουλίου σε εκτελεστά και μη μέλη, με απόδοση σε κάθε κατηγορία μελών διαφορετικού είδους ευθύνης, δημιουργεί ζητήματα στη λειτουργία των ανωνύμων εταιρειών. Και αυτό, γιατί αποθαρρύνονται από τη συμμετοχή στο διοικητικό συμβούλιο σημαντικές προσωπικότητες του επιχειρείν, καθώς ακόμα και η τυπική τους συμμετοχή εγείρει σοβαρούς κινδύνους για τους ίδιους. Βλέπετε τι έγινε με τη νομολογία και τα θέματα τα οποία έχουν δημιουργηθεί στη νομολογία. Μάλιστα, τελευταία και το Ακυρωτικό Δικαστήριο, ο Άρειος Πάγος, ενώ είχαν ευθύνη, κατά τον νόμο, όλα τα μέλη του διοικητικού συμβουλίου, ήρθε η νομολογία και εξαιρούσε αυτούς, οι οποίοι δεν είχαν διευθυντικές σχέσεις ή δεν ήταν εκτελεστικά μέλη. Εάν θέλουμε, λοιπόν, ισχυρές ανώνυμες εταιρείες, ανθεκτικές στο διεθνή ανταγωνισμό, οφείλουμε να κατανοήσουμε πως αυτές προϋποθέτουν ισχυρά διοικητικά συμβούλια, με προσωπικότητες με γνώση και εμπειρία. Αυτό γίνεται σε όλες τις επιτυχημένες οικονομίες. Εάν τα μη εκτελεστικά μέλη κινδυνεύουν να καταστραφούν εξαιτίας της απλής συμμετοχής τους στο διοικητικό συμβούλιο, δεν βοηθάμε ούτε τις ανώνυμες εταιρείες, αλλά ούτε και τη χώρα. Για τον λόγο αυτό, το άρθρο αυτό θα το καταψηφίσουμε στην παρούσα μορφή, εκτός εάν φέρετε μέχρι το τέλος της συζήτησης κάποια νομοτεχνική βελτίωση, η οποία να διαχωρίζει και να καταμερίζει τις ευθύνες όπως πρέπει. Για λόγους φιλοσοφίας, τους οποίους ήδη προανάφερα, διαφωνούμε και με το άρθρο 115 για το μονομελές διοικητικό όργανο, για διοικητικό συμβούλιο δηλαδή μονομελές, θεωρώντας ότι η υποχρέωση για τουλάχιστον τριμελή διοικητικά συμβούλια μπορεί και πρέπει να λειτουργήσει ως αντικίνητρο, προκειμένου οι τόσο μικρές εταιρείες να περιβληθούν τον τύπο μιας εταιρείας περιορισμένης ευθύνης ή μιας ιδιωτικής κεφαλαιουχικής εταιρείας. Διαφωνούμε και με το άρθρο 144, όπως άλλωστε επισημάνθηκε και από την Ένωση Εισηγμένων Εταιρειών. Νομίζω ότι και το υπόμνημα, το οποίο μας έφεραν, είναι πολύ κατατοπιστικό. Γιατί διαφωνούμε; Διότι μας προβληματίζει το γεγονός ότι μέλη της ίδιας ένωσης μετόχων μπορούν να είναι μέτοχοι διαφορετικών ανωνύμων εταιρειών, τα συμφέροντα τα οποίων δεν συμβαδίζουν κατ' ανάγκη ή ενδέχεται να είναι συγκρουόμενα, καθώς και το ότι ενδεχομένως είναι δυνατόν να υπάρχουν περισσότερες της μιας ενώσεις μετόχων της ίδιας εταιρείας. Δεν αποκλείεται αυτό. Αντιλαμβάνεστε, λοιπόν, τι κυκεώνας θα δημιουργηθεί. Η ρύθμιση αυτή δεν πρέπει να καταλήξει στη δημιουργία συνθηκών καταχρηστικής άσκησης των δικαιωμάτων των μετόχων, ούτε στη συνδικαλιστικοποίηση της μετοχικής ιδιότητος ούτε στη χειραγώγηση μετόχων. Επίσης, διαφωνούμε και με τις διατάξεις του δέκατου τρίτου μέρους, εκτός του άρθρου 178 και θα γίνω πιο σαφής. Στο άρθρο 177 στην πρώτη παράγραφο προβλέπεται ως αδίκημα η σύνταξη των χρηματοοικονομικών καταστάσεων ή των ενοποιημένων χρηματοοικονομικών καταστάσεων κατά παράβαση του νόμου. Είναι ασαφής η περίπτωση «κατά παράβαση του νόμου», γιατί σημαίνει και απλά τυπικές παραβάσεις. Συνεπώς ορθότερο είναι να απαλειφθεί η περίπτωση «ή τις συντάσσει κατά παράβαση του νόμου». Γιατί θα έχουμε προβλήματα και με το ζήτημα της συρροής των εγκλημάτων, όπως σας εξήγησα και στην επιτροπή. Διότι υπάρχουν πάρα πολλές διατάξεις εδώ, οι οποίες ρυθμίζονται διαζευκτικά. Αυτές είναι διατάξεις, οι οποίες στη νομική γλώσσα συνιστούν τα λεγόμενα «σωρευτικώς μεικτά αδικήματα». Δηλαδή, υπάρχουν πολλοί τρόποι που μπορεί να τελεστούν, αλλά κάθε τρόπος αποτελεί αυτοτελές αδίκημα. Το επεσήμανα και προχθές και έπρεπε να σας το πουν οι σύμβουλοί σας. Ήθελα να το δείτε, αλλά δεν βλέπω να το έχετε δει. Κατά συνέπεια, όπως είναι διάσπαρτες όλες αυτές οι διατάξεις θα δημιουργηθούν ζητήματα με τη συρροή των εγκλημάτων. Έχω την εντύπωση, όμως, ότι αν στο άρθρο 177 αφαιρέσετε τη φράση «ή τις συντάσσει κατά παράβαση του νόμου», η Νέα Δημοκρατία θα ψηφίσει το άρθρο. Το ίδιο ισχύει και για τη δεύτερη παράγραφο του εν λόγω άρθρου, που αφορά στη διανομή κερδών με βάση καταστάσεις που «συντάχθηκαν κατά παράβαση του νόμου». Με την ίδια δικαιολογητική βάση, αφού ήδη προβλέπεται η τιμωρία, όταν τα κέρδη διανεμηθούν βάσει ανακριβών ή παραπλανητικών πληροφοριών, θα έχουμε απορρόφηση, δηλαδή μια ειδική διάταξη και μια γενικότερη. Και εδώ θα δημιουργηθεί πρόβλημα. Μπορείτε να το διορθώσετε. Στην παράγραφο 5 του ιδίου άρθρου, νομίζω ότι, για να υπάρχει αρμονία με όλο το πνεύμα της διάταξης, πρέπει να προσθέσετε, μετά τις περιπτώσεις της ατελούς, της μη σύννομης έκθεσης κ.λπ. και τις λέξεις «ή παραπλανητική έκθεση», την οποία επαναλαμβάνετε στις παραπάνω εκθέσεις. Έτσι θα υπάρχει ένας ειρμός σε όλη τη διάταξη. Σχετικά με το άρθρο 179, στην παράγραφο 5, η πρόβλεψη ποινής «μέχρις ενός (1) έτους» είναι ιδιαίτερα επιεικής για όποιον εσκεμμένα παρακωλύει άμεσα ή έμμεσα τη διενέργεια ελέγχου. Δηλαδή, υπάρχει εδώ μια αντιφατικότητα. Να το εξηγήσουμε, κύριε Υπουργέ. Νομίζω ότι μπορείτε να το δείτε και αντί να βάλετε τις λέξεις «φυλάκιση μέχρις ενός (1) έτους», να βάλετε τις λέξεις «διά φυλακίσεως», που πάει μέχρι πέντε έτη. Έτσι, θα επαφίεται στην κρίση των δικαστηρίων να σταθμίσουν την παράβαση, βάσει του πλέγματος των παραγράφων του άρθρου αυτού. Στο άρθρο 180 πρέπει να πω ότι πράγματι έγινε πολύ καλή δουλειά. Ήταν ένα δύσκολο άρθρο. Βεβαίως δεν έχω να πω πολλά πράγματα. Ορθώς διαγράψατε το τελευταίο εδάφιο του άρθρου 180, γιατί θα δημιουργούσε προβλήματα. Το είχαμε επισημάνει. Βεβαίως, αυτό - επιτρέψτε μου να πω - σας το πιστώνουμε. Στο άρθρο 181, στην πρώτη παράγραφο, δεν γίνεται κατανοητή η πρόβλεψη αληθινής συρροής, όπως σας είπα, γενικά και αόριστα με άλλες διατάξεις. Αν πρόκειται για παραβάσεις, παραδείγματος χάριν κατάχρησης αγοράς ή της νομοθεσίας της κεφαλαιαγοράς, τότε τα αδικήματα των άρθρων 176 και 177 του σχεδίου νόμου μπορούν να τελούν σε σχέση μιας φαινομένης συρροής. Δεν ξέρω αν υπάρχει κάποιος νομικός εκεί, για να το καταλάβει και να το διορθώσει, γιατί θα έχουμε το ίδιο πρόβλημα. Συνεπώς η διάταξη μόνο προβλήματα θα δημιουργήσει. Η ύπαρξη αληθινής συρροής με άλλες διατάξεις του Ποινικού Κώδικα ειδικών ποινικών νόμων, με βάση το κριτήριο του προσβαλλόμενου εννόμου αγαθού, είναι έργο ήδη γνωστό στα δικαστήρια, χωρίς την ανάγκη μιας αόριστης αναφοράς. Συνεπώς νομίζω ότι πρέπει να απαλειφθεί η παράγραφος 1. Όμως, από ό,τι είδα, νομίζω ότι το διορθώσατε, κύριε Υπουργέ. Απαλείψατε την παράγραφο 1, όπως είχαμε πει. Είναι πολύ σωστό, λοιπόν. Κατόπιν αυτού, θα ψηφίσουμε και το άρθρο 181. Ευχαριστώ πολύ.
Κατ' αρχάς, πριν πάμε στα διαδικαστικά, εκπροσωπώντας όλες τις πτέρυγες της Βουλής νομίζω ότι ομόφωνα πρέπει να εκφράσουμε τα συλλυπητήριά μας στις οικογένειες δύο προσωπικοτήτων που έφυγαν από κοντά μας. Είναι μια γυναίκα και ένας άντρας. Η γυναίκα είναι η συνάδελφός μας Βιργινία Τσουδερού. Οι παλαιότεροι τη θυμόμαστε, διότι ήταν για πάρα πολλά χρόνια μέσα σε αυτή την Αίθουσα και είχε πολυποίκιλη δράση. Ο δεύτερος ήταν μια προσωπικότητα της επιχειρηματικής και αθλητικής ζωής. Αναφέρομαι στον Παύλο Γιαννακόπουλο. Εκ μέρους όλων των πτερύγων της Βουλής, εκφράζουμε τα θερμά μας συλλυπητήρια στις οικογένειες και της Βιργινίας Τσουδερού και του Παύλου Γιαννακόπουλου.
Κύριε Πρόεδρε, μπορώ να έχω τον λόγο;
Ένα λεπτό, κύριε Υφυπουργέ. Δικαίως ο κ. Λοβέρδος μου έκανε νόημα, αλλά είχα πει ότι θα είμαι ελαστικός λόγω του μεγέθους του νομοσχεδίου. Οι Κοινοβουλευτικοί Εκπρόσωποι και οι εισηγητές αντί για δώδεκα λεπτά «νομίμως» - δεν είναι νόμιμο - θα έχουν δεκαπέντε λεπτά ομιλίας. Οι συνάδελφοι οι οποίοι ενεγράφησαν είναι πέντε όλοι κι όλοι και αντί για πέντε λεπτά θα έχουν οκτώ λεπτά. Δύο Κοινοβουλευτικοί Εκπρόσωποι δεν θα μιλήσουν. O Υπουργός ζήτησε δέκα λεπτά. Επειδή, όμως, μπορεί να χρειαστεί να απαντήσει, του βάζω τριάντα λεπτά. Οι υπόλοιποι συνάδελφοι θα έχουν μία ώρα. Έκανα, λοιπόν, άθροιση των χρόνων και θα χρειαστούμε πέντε ώρες. Άρα στις 23.00΄ απόψε μπορούμε να τελειώσουμε. Αν δεν έχετε αντίρρηση και συμφωνούμε, να κλείσουμε στις 23.00΄ και αν χρειαστεί οι εισηγητές μόνο μπορούν να έχουν και μία μικρή δευτερολογία. Επομένως υλοποιώ και την υπόσχεσή μου προς τον ομοϊδεάτη μου στα ποδοσφαιρικά κ. Λοβέρδο ότι θα το κάνω εγώ πριν φύγω από την Έδρα. Κύριε Υφυπουργέ, έχετε τον λόγο.
Κύριε Πρόεδρε, θα ήθελα να καταθέσω κάποιες νομοτεχνικές βελτιώσεις.
Δεν χρειάζεται να τις εξηγήσετε. Καταθέστε τις νομοτεχνικές για να φωτοτυπηθούν και να διανεμηθούν στους συναδέλφους.
Πρέπει να τις ακούσουμε.
Κύριε Λοβέρδο, ο Υφυπουργός θα είναι εδώ μέχρι το τέλος. Η γνώμη μου είναι να τις διαβάσετε και επ' αυτών αν υπάρχουν διευκρινίσεις, θα δοθούν εξηγήσεις.
Είναι πολλές. Τις καταθέτω τώρα. Θα μοιραστούν σε όλους, οπότε στη συζήτηση, αν χρειαστεί, θα απαντήσουμε.
Ο κ. Καρράς έχει τον λόγο για δεκαπέντε λεπτά.
Ευχαριστώ, κύριε Πρόεδρε. Είχα ξεκινήσει με τη σκέψη μιλώντας σήμερα στην Ολομέλεια να αναφερθώ στο ότι πρόκειται για ένα καλό νομοθέτημα και να πω ότι η ομάδα εργασίας, που εργάστηκε υπό τον καθηγητή Περάκη, έχει φέρει ένα κατ' αρχήν αποτέλεσμα του πονήματός της. Στη διαδρομή, όμως, ακούω ότι υπάρχουν ενενήντα μία νομοτεχνικές βελτιώσεις, οι οποίες μπορεί να είναι απλές, λεκτικές, αριθμητικές. Δυστυχώς, όμως, πολλές φορές οι νομοτεχνικές βελτιώσεις έχουμε δει να είναι ολόκληρες παράγραφοι ή ολόκληρες προτάσεις που μεταβάλλουν ή και αλλοιώνουν τη μορφή διατάξεων, για τις οποίες καλούμαι να εισηγηθώ σήμερα στη συζήτηση. Αυτό, λοιπόν, με αναγκάζει να εκφράσω τις αντιρρήσεις μου και τη διαμαρτυρία μου, διότι και μόνο για να γίνει η αντιστοίχιση μεταξύ των ενενήντα μίας νομοτεχνικών βελτιώσεων και του αρχικού κειμένου, που έχουμε στη διάθεσή μας, προς το όπως «νομοτεχνικώς βελτιώνεται», απαιτούνται δύο με τρεις ώρες χρόνος, ο οποίος δεν μου παρεσχέθη, αφού οι βελτιώσεις δεν έχουν κατατεθεί. Στη συζήτηση, λοιπόν, η οποία θα ακολουθήσει, οφείλω να πω ότι δεν μπορώ να υποστηρίξω ή να αποδεχθώ ότι θάλπεται ο τρόπος της καλής νομοθέτησης. Ένα άλλο ζήτημα το οποίο με αναγκάζει να το σχολιάσω είναι ότι ήρθε με τη διαδικασία του επείγοντος. Επίσης, αναφέρθηκε ότι το νομοθέτημα αυτό αποτελούσε μία υποχρέωση προαπαιτουμένων. Δυστυχώς, όμως - και πρέπει να το πω - ανέτρεξα σε εκείνο το περίφημο λεγόμενο «συμπληρωματικό μνημόνιο» που ανήρτησε η Ευρωπαϊκή Επιτροπή στο διαδικτυακό της τόπο, το οποίο τι αναφέρει ως προαπαιτούμενο; Λέει ότι για να εκσυγχρονίσει το εταιρικό δίκαιο η Κυβέρνηση, έχει ετοιμάσει επισκόπηση των αλλαγών που απαιτούνται για να ευθυγραμμιστεί ο ν.2190 προς τις βέλτιστες πρακτικές. Συνεπώς εδώ έχουμε μπροστά μας έναν νόμο ο οποίος ουσιαστικά είναι ο Κώδικας των Ανωνύμων Εταιρειών, γιατί είναι τα εκατόν ενενήντα άρθρα, τα οποία περιλαμβάνουν όλες τις βασικές διατάξεις του προγενέστερου δικαίου, ενώ θα αρκούσαν ελάχιστες τροποποιήσεις του αρχικού. Θα συζητήσουμε, λοιπόν, σήμερα γι' αυτόν τον νόμο, ο οποίος στην έκθεση ρυθμίσεων και στην έκθεση αξιολόγησης αναφέρεται ότι έχει συνέπειες στην οικονομία. Και από τη μία πλευρά αναμένει τη βελτίωση και την ενίσχυση της ανταγωνιστικότητας των επιχειρήσεων και από την άλλη πλευρά, εκείνο το οποίο ήταν το προαπαιτούμενο, ήταν κάποιες παρεμβάσεις για να δημιουργηθούν κάποιες καλύτερες συνθήκες και υπό λογικές συνθήκες θα έπρεπε να φτάσουμε σε μια κωδικοποίηση στον κατάλληλο χρόνο για να συζητήσουμε, όχι υπό τις σημερινές συνθήκες του επείγοντος ως προαπαιτούμενο. Βεβαίως, έχω και ένα περαιτέρω σχόλιο σε σχέση με την έκθεση αξιολόγησης των ρυθμίσεων. Μας λέει, λοιπόν, ότι αναμένει να ενισχυθεί η ανταγωνιστικότητα των επιχειρήσεων. Αυτό, βεβαίως, θα ήταν μια ιδεατή σκέψη σε περίπτωση που ζούσαμε υπό ομαλές, κανονικές οικονομικές συνθήκες και θα μπορούσαμε να λέμε ότι η οικονομία της Ελλάδος βρίσκεται στο καλύτερο σημείο της και έχουμε ανάγκη ενός νομοθετήματος, πλήρους, ανωνύμων εταιρειών για να μπορέσει να ενδυναμωθεί η ανάπτυξη. Όμως, τα πραγματικά περιστατικά, τα οποία υπάρχουν αυτή τη στιγμή στην ελληνική πραγματικότητα, είναι εντελώς διαφορετικά. Το πρωί στην ίδια Αίθουσα, της Ολομέλειας, συζητούνταν ρυθμίσεις, κυβερνητικές, προτάσεις, οι οποίες επαναφέρουν εντονότερα τα όσα έχουν ψηφιστεί παλαιότερα από την κυβερνητική πλειοψηφία. Ποιων δηλαδή; Εκείνων των περικοπών, εκείνων των ρυθμίσεων που αφορούν τη δέσμευση του ελληνικού κράτους για την εξυπηρέτηση των δανείων των μνημονίων. Και διερωτώμαι τώρα. Να ενισχυθεί η ανάπτυξη, να υπάρξει ανάπτυξη. Πώς θα υπάρξει ανάπτυξη, όταν το τραπεζικό σύστημα δεν μπορεί να δανειοδοτήσει την οικονομία, διότι δεν έχει την αναγκαία ρευστότητα και τα όποια χρήματα υπάρχουν αυτή τη στιγμή διαθέσιμα, είναι για να καλύπτονται τα εποπτικά κεφάλαια των τραπεζών και τίποτα περαιτέρω; Θα σας αναφέρω ένα σημερινό παράδειγμα. Έχουμε δει ότι με διάταξη στο λεγόμενο πολυνομοσχέδιο, στον δημιουργούμενο κεντρικό λογαριασμό της Κυβέρνησης θα μεταφερθούν όλα τα υπόλοιπα των λογαριασμών των φορέων της γενικής κυβέρνησης. Η Κυβέρνηση, όμως, δεν μας είπε ποιος είναι ο αριθμός, ποιο είναι το ποσό των χρημάτων. Από δημοσιεύματα - χωρίς να διεκδικώ την ακρίβεια - διάβασα ότι είναι 2.600.000.000 ευρώ από τις τέσσερις συστημικές τράπεζες, τα οποία θα μεταφερθούν στον κεντρικό λογαριασμό στην Τράπεζα της Ελλάδος, ούτως ώστε να μετατραπούν σε repos. Και τι σημαίνει αυτό, κατά τη δική μας άποψη; Αφαίρεση επιπλέον πόρων από την ιδιωτική οικονομία. Αυτά τα 2.600.000.000 ευρώ - αν είναι ακριβής ο αριθμός, το επαναλαμβάνω - θα ήταν ένα μέσο ενίσχυσης της οικονομίας, ένα μέσο ενίσχυσης της κατανάλωσης, της δανειοδοτήσεως και των ανωνύμων αυτών εταιρειών, για τις οποίες μιλάμε, ούτως ώστε να επιτευχθεί η πολλαπλασιαστική κυκλοφορία του χρήματος. Σήμερα αφαιρούνται και αυτά και οδηγούνται στην Τράπεζα της Ελλάδος, για να εξυπηρετήσουν αποκλειστικά δανειακές ανάγκες της χώρας. Πάμε, λοιπόν, παρακάτω. Θέλετε να συζητήσουμε και για τον νόμο; Να συζητήσουμε και για τον νόμο. Δεν θα πω εγώ τι θα γίνει - να μη γίνω κουραστικός πάλι - με τα πρωτογενή πλεονάσματα, αν είναι υπερβολικά, πώς επιδρούν στην ανάπτυξη ή όχι της οικονομίας. Θα πω κάτι άλλο, όμως, συμπληρωματικά των προηγουμένων. Ποιο είναι το Πρόγραμμα Δημοσίων Επενδύσεων, ούτως ώστε να λέμε ότι μέσω των δημοσίων επενδύσεων και οι ανώνυμες εταιρείες - για να το συνδέσω και με το νομοθέτημα το οποίο συζητάμε σήμερα - θα μπορούν να ωφεληθούν αναλαμβάνοντας δημόσια έργα και προμήθειες και να παραγάγουν και να λειτουργήσει καλύτερα η οικονομία και να αναπτυχθεί; Βεβαίως, εδώ είμαι υποχρεωμένος να πω ότι τα αντίμετρα, τα οποία φέρεται να υποστηρίζει η Κυβέρνηση πως θα υπάρχουν για το μέλλον, θα έχουν αφαιρέσει ήδη τους πόρους από την οικονομία και όταν υπάρξουν, θα δημιουργήσουν επιπλέον επιπλέον ύφεση ή θα έχει οδηγηθεί η οικονομία σε περαιτέρω ύφεση και τότε θα είναι δώρον άδωρον. Βλέπω, λοιπόν, τώρα, κύριε Πρόεδρε, ότι διανέμονται οι νομοτεχνικές βελτιώσεις, εκείνες για τις οποίες έκανα λόγο στην αρχή. Έστω, λοιπόν, κι αν ακόμα διανέμονται, εγώ οφείλω να πω κάτι και να το στηλιτεύσω: Ως παλαιός νομικός - επιτρέψτε μου αυτόν τον εγωισμό - γνωρίζω ότι όταν δεν υπάρχει ήδη διαμορφωμένη νομολογία σε ένα νέο νομοθέτημα - και εγώ πολλές φορές το έχω κάνει - προσφεύγει κανείς στις συζητήσεις της Βουλής, για να αντλήσει ερμηνευτικά επιχειρήματα για τον νόμο. Πολλές φορές αναγκαστήκαμε, όπου δεν υπήρχε νομολογία, να δούμε Πρακτικά Βουλής και δη Πρακτικά Ολομέλειας, όπου γίνεται η ευρύτερη συζήτηση. Πώς, λοιπόν, θα βοηθήσουμε τον μελλοντικό ερμηνευτή του δικαίου, του νόμου περί ανωνύμων εταιρειών, όταν σήμερα, αυτή τη στιγμή, έρχονται οι όποιες βελτιώσεις, οι οποίες μπορεί να είναι τυπικές, μπορεί να είναι λεκτικές, μπορεί να είναι αριθμητικές αλλά, εν πάση περιπτώσει, για να τις προτείνει και να τις φέρνει η Κυβέρνηση να ενσωματωθούν στον νόμο σημαίνει ότι βοηθούν στην ερμηνεία; Πώς, λοιπόν, εγώ θα σχηματίσω εικόνα, ως αγορητής, για να μπορέσω να τοποθετηθώ και να βοηθήσω και τον συνάδελφό μου - μελλοντικό εφαρμοστή και ερμηνευτή του νόμου; Πιστεύω ότι και αυτό θα αποτύχει. Θα πω και ένα τελευταίο: Βλέπω ότι το σχέδιο νόμου, το οποίο συζητάμε, έχει μία ανάλογη μορφή του ν.2190, με τις επεμβάσεις και τις συμπληρώσεις που είχαν γίνει. Αναζήτησα, λοιπόν, τον τρόπο, έστω, θέλοντας να έχω μια αισιοδοξία, αν θέλετε, κύριε Υπουργέ και κυρίες και κύριοι συνάδελφοι. Ανώνυμες εταιρείες: 24.000 ευρώ, 25.000 ευρώ. Γιατί, λοιπόν, να είναι ονομαστικοποιημένες οι μετοχές στα 25.000 ευρώ; Δεν έχω πάρει απάντηση, διότι 25.000 ευρώ κοστίζει ένας φούρνος σήμερα, ένας μικρός φούρνος από τους πολλούς που σερβίρουν καφέ στο χέρι. Αυτή είναι η επένδυση. Εκεί θα γίνει το ξέπλυμα του χρήματος; Θα γίνει πιθανόν στις μεγάλες επιχειρήσεις, στις μεγάλες ανώνυμες εταιρείες που απαιτούν κεφάλαια. Όμως και εκεί δεν μπορεί να πιαστεί εύκολα το ξέπλυμα, διότι μέτοχοι των μεγάλων ανωνύμων εταιρειών είναι άλλες ανώνυμες εταιρείες και συνήθως μέτοχοι των μητρικών εταιρειών είναι εξωχώριες εταιρείες, για τις οποίες δεν έχουμε ποτέ εικόνα ποιοι είναι οι πραγματικοί μέτοχοι. Κρατώ, λοιπόν, κάποιες επιφυλάξεις για το πώς με την ονομαστικοποίηση των μετοχών θα πετύχουμε ένα αποτέλεσμα. Οι μικρές εταιρείες ας είναι ονομαστικές, διότι δεν έχουν και αντικείμενο. Βεβαίως, ο ίδιος ο νόμος - το είπα και στην επιτροπή - έρχεται ως ενιαίο νομοθέτημα και ελάχιστες σημειώσεις, διακρίσεις κάνει μεταξύ μικρών, μικρότερων, μεσαίων και μεγάλων επιχειρήσεων. Όμως, επανέρχομαι στο κρίσιμο: Πώς θα μπορέσει ο ενδιαφερόμενος να ιδρύσει μία ανώνυμη εταιρεία, να είναι υγιής η ανώνυμη εταιρεία, ή πώς η ήδη υφιστάμενη ανώνυμη εταιρεία που υπάρχει, θα μπορέσει να ενισχυθεί με αύξηση κεφαλαίων, αφού είπαμε ότι δεν μπορεί με τραπεζικό δανεισμό; Ποιοι θα είναι πρόθυμοι, εκείνοι οι οποίοι θα βάλουν το χέρι στην τσέπη, για να καταθέσουν τα κεφάλαια που απαιτούνται για τη λειτουργία μιας επιχείρησης; Βλέπω, λοιπόν, ότι πάει σε μία μορφή, η οποία υπήρχε μεν και στο προηγούμενο νομοθετικό καθεστώς, αλλά, δυστυχώς, στην πρακτική δεν έχει αποδώσει τα αναμενόμενα. Αφορά μόνο τις πολύ μεγάλες επιχειρήσεις. Μάλιστα, τις τελευταίες μέρες, σε μία από τις μεγάλες ελληνικές επιχειρήσεις που εμφανίζεται διεθνοποιημένη, έχουμε και πρόβλημα με την κατάπτωση των ομολογιακών δανείων που έχει πάρει και όχι μόνο. Διαβάσαμε σε κυριακάτικες εφημερίδες ότι οι ομολογιούχοι ενώνονται - δεν αναφέρω το όνομα της εταιρείας, είναι γνωστή, αφορά faux bijoux - για να στραφούν κατά της εταιρείας και ενδεχόμενα και κατά της Επιτροπής Κεφαλαιαγοράς, της οποίας ο εκπρόσωπος, βέβαια, ήρθε στην επιτροπή μας και είπε ότι το νομοσχέδιο είναι πάρα πολύ καλό, αλλά δεν είχε την ευαισθησία τουλάχιστον να μείνει να του απευθύνουμε και κάποιες ερωτήσεις, για να μας δώσει κάποιες εξηγήσεις και έφυγε πρώτος - πρώτος. Δεν ξέρω γιατί. Τόσο ικανοποιημένος ήταν από το νομοσχέδιο; Τόσο σίγουρος ήταν ότι όλα θα πάνε καλά, ή ήθελε να αποφύγει; Δεν με απασχολεί, δεν με ενδιαφέρει. Επανέρχομαι, λοιπόν. Μιλάμε για ομολογιακά δάνεια και λέμε ότι οι ελληνικές εταιρείες στο εξής θα μπορούν να εκδίδουν πολλών κατηγοριών ομολογιακά δάνεια, τουτέστιν να απευθύνονται στο ιδιωτικό επενδυτικό κοινό. Να θυμίσω κάτι: Τα ομολογιακά δάνεια έχουν ένα πλεονέκτημα και ένα μειονέκτημα έναντι των αυξήσεων κεφαλαίου. Τα ομολογιακά δάνεια είναι έντοκα πάντοτε. Μπορεί να είναι μετατρέψιμα, μπορεί να είναι εξαγοράσιμα, αλλά η επιβάρυνση που αφορά τις εταιρείες είναι αντίστοιχη προς τον τραπεζικό δανεισμό. Υπάρχει και προ διετίας περίπου ανάλογη διάταξη, κύριε Υπουργέ, που αφορούσε την κατάργηση του ανώτατου επιτοκίου των ομολογιών που ήταν 5%. Ερχόταν, λοιπόν, προ δύο ετών η νομοθεσία να μας πει το εξής: Ξέρετε κάτι; Όταν οποιοσδήποτε δανείζεται μέσω ομολογιακού δανεισμού, δεν υπάρχει ο περιορισμός του 5% στο δάνειο, για να μπορούν - λέει - να προσελκύουν χρήματα στην Ελλάδα, να έρθουν κεφάλαια. Σήμερα, λοιπόν, μέσα στον ίδιο τον νόμο λέτε - στο άρθρο 60 αναφέρομαι - ότι απελευθερώνεται το επιτόκιο - δεν υπάρχει ανώτατο θεμιτό επιτόκιο - στην έκδοση ομολογιακών δανείων, τα οποία καλύπτονται από ιδιωτικά κεφάλαια και ότι τις ομολογίες τις καλύπτουν οι τράπεζες, τελικά, υπό τη μορφή της εγγύησης. Και τίθεται, λοιπόν, το ερώτημα: Ποιο είναι σήμερα το επιτόκιο, με το οποίο θα μπορέσει να ενισχυθεί μία εταιρεία μεγάλη, μεσαία, με ένα ομολογιακό δάνειο; Είναι το 5%; Είναι το 4,70%, εκείνο για το οποίο έκανε πίσω το ελληνικό κράτος; Μας είπατε ότι οφειλόταν στην ασαφή πολιτική κατάσταση της Ιταλίας. Το δέχομαι. Η Ιταλία επέδρασε και δεν μπορέσαμε να βγάλουμε το ομόλογο των 10 δισεκατομμυρίων. Είναι, όμως, αυτή υγιής δανειοδότηση στο 5%, στο 6%, στο 4,75%, που θα ενισχύσει την οικονομία; Εγώ πιστεύω πως όχι. Και, μάλιστα, είμαι καχύποπτος και για κάτι άλλο. Υπάρχει μέσα στο ίδιο νομοσχέδιο διάταξη, που λέει ότι γνωστές εταιρείες απόκτησης και διαχείρισης «κόκκινων» δανείων - απαιτήσεων, κατά το γράμμα του νόμου, του ν.4354- ονομάζονται σήμερα «χρηματοδοτικές», δηλαδή μεταφέρονται σε ένα ευρύτερο καθεστώς από εκείνο υπό το οποίο υπέκειντο, στον έλεγχο της Τραπέζης της Ελλάδος, και έχουν και το δικαίωμα να είναι νόμιμοι εκπρόσωποι ομολογιούχων. Γιατί αυτό; Δεν δόθηκε ακόμα εξήγηση. Βεβαίως δεν μπορώ να είμαι πάντα επικριτικός στο σύνολο ενός νομοσχεδίου, το οποίο έχει μια ιστορική προέλευση και το οποίο, βεβαίως - θα επαναλάβω και πάλι ότι δεν θέλω να είμαι άδικος απέναντι σε κανέναν - είναι προϊόν επιμελούς εργασίας. Η κριτική μου γίνεται με βάση τις παρούσες ανάγκες της χώρας και της οικονομίας. Και να δώσω και ένα άλλο παράδειγμα, γιατί βλέπω ότι εξαντλείται ο χρόνος μου, κύριε Πρόεδρε.
Τον έχουμε υπερβεί τον χρόνο.
Ελάχιστη ανοχή.
Βεβαίως.
Στην Ελλάδα είναι καταγεγραμμένες - το έχω σημειώσει αυτό και το θεωρώ ακριβές, γιατί το έχω ελέγξει - σαράντα τρεις χιλιάδες εξακόσιες σαράντα οκτώ ανώνυμες εταιρείες ελληνικής - ας τις ονομάσω έτσι - ιθαγενείας. Βεβαίως δεν ισχυρίζομαι ότι όλες αυτές λειτουργούν. Έχουν, όμως, ιδρυθεί. Μπορεί να είναι εν υπνώσει, μπορεί να μην έχουν καμμία δραστηριότητα. Αυτό σημαίνει ότι η έννοια της ελληνικής ανώνυμης εταιρείας είναι υποτιμημένη, γιατί όλοι κάνουμε μία ανώνυμη εταιρεία, για να αποφύγουμε, υποτίθεται, τις ευθύνες έναντι των τρίτων, τις οποίες τελικά δεν αποφεύγουμε, διότι μας φωνάζει η τράπεζα για να μας δώσει 1.000 ευρώ, ένα ελάχιστο δάνειο, και υπογράφουμε όλοι μέχρι τρίτης γενεάς, μέχρι και οι πεθερές και οι πεθεροί και οι συμπέθεροι! Θα επαναφέρω τον προβληματισμό μου και θα πω τούτο. Γι' αυτές τις σαράντα τρεις χιλιάδες εξακόσιες σαράντα οκτώ ανώνυμες εταιρείες δεν θα έπρεπε να υπάρχει πρόνοια, για να μπορέσουμε να διασώσουμε αρκετές από αυτές και να προχωρήσουμε τώρα σε εισαγωγή απλοποιημένων διατάξεων μετασχηματισμού τους; Θυμίζω το θέμα του ν.3190 για τις εταιρείες περιορισμένης ευθύνης που είχα θέσει και σχετικά με τη δυνατότητα ή μη να μετατρέπονται, ούτως ώστε να συνεχίσουν να υφίστανται και να μην έρχεται ο ΕΦΚΑ να διεκδικεί αμέσως ασφαλιστικές εισφορές από το σύνολο των μετόχων. Εν πάση περιπτώσει, υποτίθεται ότι μετατίθεται για το μέλλον. Και θα κλείσω με ένα δικονομικό θέμα, αν θέλετε, που με έχει προβληματίσει. Πάρα πολλές διατάξεις αναφέρουν ότι θα επιλύονται οι διαφορές με τη διαδικασία των ασφαλιστικών μέτρων.
Κύριε Καρρά, πρέπει να κλείσετε.
Θα παρακαλέσω για τριάντα δευτερόλεπτα.
Ωραία.
Επαναλαμβάνω, λοιπόν, ότι πάρα πολλές διατάξεις αναφέρουν ότι θα επιλύονται διαφορές με τη διαδικασία των ασφαλιστικών μέτρων, χωρίς να παρέχεται δικαίωμα ένδικων μέσων. Ας το δουν οι αρμόδιοι. Η νέα Πολιτική Δικονομία δίνει το δικαίωμα στον δικαστή και στη διαδικασία των ασφαλιστικών μέτρων, να επιβάλλει υποχρεωτικά την εντός προθεσμίας άσκηση αγωγής. Μήπως πρέπει να διευκρινιστεί αυτό, για να μη βρεθούν δικαστές που θα ματαιώσουν πολλές φορές την επίλυση των διαφορών; Κατά τα λοιπά θα ψηφίσουμε αρκετές διατάξεις, κύριε Υπουργέ - και επί της αρχής εγώ θα πω ότι ψηφίζουμε για τον νόμο - για να μη δώσουμε τη διάσταση ότι είμαστε αρνητικοί. Όμως θέλουμε να ληφθούν υπ' όψιν και να ακουστούν οι παρατηρήσεις αυτές που έθεσα σήμερα και όσες επί των οποίων ο κ. Λοβέρδος εν συνεχεία θα τοποθετηθεί, γιατί θεωρούμε ότι δεν δόθηκε η ανάπτυξη εκείνη η οποία απαιτείτο και δη στην κρίσιμη σημερινή συνεδρίαση. Ευχαριστώ, κύριε Πρόεδρε, ιδιαίτερα.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, είκοσι έξι μαθητές και μαθήτριες και τέσσερις εκπαιδευτικοί συνοδοί τους από το 12ο Δημοτικό Σχολείο της ωραίας Αλεξανδρούπολης. Καλώς ορίσατε στη Βουλή! [[Χειροκροτήματα απ' όλες τις πτέρυγες της Βουλής]] Οι Βουλευτές κύριοι Μάρκος Μπόλαρης, Γιώργος Βαγιωνάς και Κώστας Κουκοδήμος ζητούν άδεια ολιγοήμερης απουσίας στο εξωτερικό. Η Βουλή εγκρίνει;
Συνεπώς η Βουλή ενέκρινε τις ζητηθείσες άδειες. Τον λόγο έχει ο ειδικός αγορητής της Χρυσής Αυγής, ο συνάδελφος κ. Ιωάννης Σαχινίδης.
Ευχαριστώ, κύριε Πρόεδρε. Το ότι θα άκουγα από στόμα αριστερού εισηγητή, να ζητά να υπερψηφιστεί σχέδιο νόμου που έχει σχέση με ανώνυμες εταιρείες, πραγματικά με ξεπερνά! Μου θύμισε την εικόνα μιας γελοιογραφίας που απεικόνιζε τον αριστερό σε μικρή ηλικία με το αλφάδι στον κύκλο, στην εφηβεία να μετατρέπεται σε σήμα της ειρήνης και στην ενηλικίωση σε σήμα της Μερσεντές. Υπήρξαν ενενήντα μία νομοτεχνικές βελτιώσεις, κύριε Υπουργέ. Αυτό δείχνει ότι μάλλον η Κυβέρνησή σας έχει ανάγκη από πρόσληψη μεταφραστών. Υπάρχει μια κοινή απαίτηση, κυρίες και κύριοι, σε αυτόν τον τόπο για κάθαρση. Πριν ξεκινήσει το παρόν σχέδιο νόμου, ξεκίνησε στις επιτροπές η συζήτηση για τα προαπαιτούμενα. Όλα αυτά, όπως και τα μνημόνια, δεν θα ήταν αναγκαία, αν όλες οι κυβερνήσεις που πέρασαν από τη Μεταπολίτευση και μετά, είχαν φροντίσει να ψηφίζουν νομοσχέδια που θα προστάτευαν τους Έλληνες πολίτες από εταιρείες όπως οι σημερινές που συζητούμε. Αυτό δεν σημαίνει ότι όλες οι ανώνυμες εταιρείες είναι εταιρείες που θέλουν να ξεπλύνουν μαύρο χρήμα. Ευτυχώς έχουμε πάρα πολλά παραδείγματα, από εταιρείες οι οποίες εδώ και πάρα πολλά χρόνια θα έπρεπε να είναι πρότυπα λειτουργίας, σε σχέση με το τι προσφέρουν στους εργαζομένους τους και το τι πληρώνουν στα ταμεία του κράτους. Ακούσαμε ότι κόπτονται όλοι οι προλαλήσαντες υπέρ της διαφάνειας και υπέρ της καταπολέμησης του μαύρου χρήματος. Αυτό δεν ισχύει. Και επειδή σας έχουμε μάθει σε αυτή την Αίθουσα, να συζητάμε πάντα με επιχειρήματα και αποδείξεις, κύριε Υπουργέ, στις επιτροπές σας είχα μιλήσει για ένα σκάνδαλο σχετικά με τον κ. Μαρινόπουλο. Με διαβεβαιώσατε ότι κάτι τέτοιο δεν ισχύει. Ίσως οι συνεργάτες σας σας είπαν ψέματα, διότι μόλις πριν από λίγη ώρα είχα τηλεφωνική επικοινωνία με τη δημοσιογράφο που αρθρογράφησε το συγκεκριμένο άρθρο και μου είπε το εξής: «Υπεύθυνη για την αναίρεση του άρθρου μου είμαι εγώ και κανένας άλλος». Άρα ισχύει απόλυτα και το θεωρώ δεδομένο, εκτός αν βγει κάποιος από τους κυρίους Μαρινόπουλο, Σκλαβενίτη ή εσείς ακόμα, το Υπουργείο, να αποδείξετε ότι κάτι τέτοιο δεν ισχύει. Αν θέλετε, έχω στην διάθεσή μου και τα τηλέφωνα για να το επιβεβαιώσετε. Ισχύει και ισχύει απόλυτα δυστυχώς. Και πιστέψτε με ότι δεν χαιρόμαστε, όταν επιβεβαιωνόμαστε για τέτοιες καταστάσεις. Μιλάμε, λοιπόν, για μια ανώνυμη εταιρεία όπως αυτές που συζητάμε, η οποία παρ' ότι είναι στον Πτωχευτικό Κώδικα, κατάφερε και πήρε και ασφαλιστική και φορολογική ενημερότητα για επιστροφή φόρου από πρόστιμα 8 εκατομμυρίων ευρώ. Μιλάμε για μια εταιρεία, η οποία έχει βγάλει χρήματα ύψους 1.800.000.000 ευρώ σε δώδεκα χώρες. Μιλάμε για μια εταιρεία, η οποία έχει βαρέσει τέτοιο «κανόνι» στην αγορά, που λόγω της δικής της συμπεριφοράς αναγκάστηκαν να κλείσουν πάρα πολλές άλλες εταιρείες. Θα καταθέσω στα Πρακτικά έναν πίνακα των εταιρειών που αφορά και θα διαβάσω κάποια ονόματα για να καταλάβετε τι ακριβώς συμβαίνει, διότι δυστυχώς αυτά είναι αλυσίδα. Το ότι μία εταιρεία επιλέγει να είναι κακοπληρωτής σε προμηθευτές, αναγκάζει άλλες υγιείς επιχειρήσεις να κλείνουν δημιουργώντας ανεργία, ενώ κλείνουν και επιχειρήσεις από τις οποίες το ελληνικό κράτος εισέπραττε χρήματα. Πού χρωστούσε η εταιρεία «ΜΑΡΙΝΟΠΟΥΛΟΣ»; Σύμφωνα με άρθρο των «NEW YORK TIMES», χρωστούσε στην εταιρεία «ΣΑΡΑΝΤΗΣ» 6,4 εκατομμύρια ευρώ, στην «ΕΘΝΙΚΗ ΠΑΝΓΑΙΑ» 17,3 εκατομμύρια ευρώ, στην «CRETA FARMS» 8,6 εκατομμύρια ευρώ, στον «ΚΑΡΑΜΟΛΕΓΚΟ» 10,82 εκατομμύρια ευρώ, στη «ΝΙΚΑΣ» 4,2 εκατομμύρια ευρώ, στη «FOODLINK» 3.173.000 ευρώ, στην «ΚΡΙ - ΚΡΙ» περίπου 5.500 ευρώ - μικρό το ποσό - στην «ΠΑΠΟΥΤΣΑΝΗΣ» 368.000 ευρώ, στην εταιρεία «ΚΡΗΤΩΝ ΑΡΤΟΣ» 640.000 ευρώ, στον «ΜΠΟΥΤΑΡΗ» 152.000 ευρώ, στην «ΕBΡΟΦΑΡΜΑ» 677.000 ευρώ, στους «ΜΥΛΟΥΣ ΛΟΥΛΗ» 360.000 ευρώ, στον Όμιλο «ΔΕΛΤΑ» 18,7 εκατομμύρια ευρώ, στην εταιρεία «ΜΠΑΡΜΠΑ ΣΤΑΘΗΣ» 7,7 εκατομμύρια ευρώ. Αντιλαμβάνεστε, λοιπόν, τι έχουν κάνει αυτοί οι άνθρωποι. Τα καταθέτω στα Πρακτικά, για να μπορούν να έχουν πρόσβαση και οι συνάδελφοι. [[Στο σημείο αυτό ο Βουλευτής κ. Ιωάννης Σαχινίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μέσω αυτής της «κανονιάς» που έπεσε στην πιάτσα - για να μιλήσω έτσι λαϊκά κι εγώ - τα λεφτά που σας ανέφερα προηγουμένως, το 1,8 δισεκατομμύρια ευρώ, βγήκαν στο εξωτερικό. Η οικογένεια Μαρινόπουλου φέρεται να μετέφερε αυτά τα χρήματα σε εταιρείες και τοποθεσίες του εξωτερικού, όπως είναι το Λουξεμβούργο, οι Ηνωμένες Πολιτείες, οι Μπαχάμες, το Κατάρ, η Βουλγαρία, η Ολλανδία, η Γαλλία, κάνοντας παράλληλα πολλαπλές επενδύσεις. Σε καμμία περίπτωση εγώ δεν μπορώ να υιοθετήσω αυτά τα δημοσιεύματα, αλλά από τη στιγμή που υπάρχει άνθρωπος ο οποίος έχει γράψει αυτά τα δημοσιεύματα - και, μάλιστα, όλοι επικαλούνται την ίδια πηγή, την εφημερίδα «ΔΗΜΟΚΡΑΤΙΑ» - εγώ είμαι υποχρεωμένος να τα αναδείξω. Τα καταθέτω κι αυτά στα Πρακτικά. [[Στο σημείο αυτό ο Βουλευτής κ. Ιωάννης Σαχινίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Το θέμα είναι, όμως, ότι ψάχνοντας στο διαδίκτυο για το τι συμβαίνει με τον Μαρινόπουλο προέκυψε και κάτι άλλο. Εδώ θα πρέπει να μας απαντήσει και ο κ. Αθανασίου, διότι αυτό που θα πω συνέβη επί των ημερών του. Όμως το κακό είναι ότι τελεσιδίκησε επί των δικών σας ημερών, κύριε Υπουργέ. Μιλάμε για την εταιρεία «ΜΑΡΙΝΟΠΟΥΛΟΣ», η οποία είχε στην κατοχή της και τη γνωστή αλυσίδα καφέ «STARBUCKS». Τα «STARBUCKS» το 2013 επί κυβερνήσεως Νέας Δημοκρατίας και με Πρωθυπουργό τον Σαμαρά - εσείς ήσασταν Προϊστάμενος στο Υπουργείο Δικαιοσύνης, κύριε Αθανασίου - σε έλεγχο του ΣΔΟΕ βεβαιώθηκε ένα πρόστιμο 1.131.000 ευρώ. Από αυτό το πρόστιμο τελικά πληρώθηκαν μόνο 100.000 ευρώ.
Πώς έγινε αυτό; Αφού βεβαιώθηκε.
Θα σας πω πώς ακριβώς συνέβη. Κάντε λίγη υπομονή και θα το ακούσετε όλοι σας. Αυτής της εταιρείας τα λογιστικά, λοιπόν, ανέλαβε η «PRICE WATER HOUSE COOPERS» και για να βρουν μία λύση - μιλάμε για μία από τις μεγαλύτερες εταιρείες παγκοσμίως που ασχολείται με λογιστικά φορολογικά - ανέλαβε να διαπραγματευτεί το πρόστιμο. Εδώ υπάρχει μία κ. Ελένη Ντούρα, η Διευθύντρια νομικών υπηρεσιών - και αυτά θα τα καταθέσω και στα Πρακτικά για να τα έχετε στη διάθεσή σας - και μας λέει από e - mail που έχει στα χέρια της η συγκεκριμένη δημοσιογράφος ότι προκύπτουν όλα αυτά που σας λέω. Τι γίνεται; Αφού υπήρξαν προσπάθειες και τελικά έπεσε το πρόστιμο από το 1.131.000 ευρώ που σας λέω, γράφει σε κάποιο σημείο ότι «η διαχείριση αυτού του θέματος» - και θα έπρεπε να επιληφθεί η δική σας υπηρεσία, το δικό σας Υπουργείο τότε, γιατί αυτό ήταν στο διαδίκτυο από τότε, κύριε πρώην Υπουργέ - «…θα έπρεπε να γίνει σε άλλο επίπεδο, να ασκήσουμε πίεση σαν όμιλος σε πολιτειακό και μιντιακό επίπεδο…». Άρα τι γίνεται; Επιβεβαιώνεται, δυστυχώς, ο ελληνικός λαός ότι αριστεροί και δεξιοί είστε ίδιοι στο φαΐ. Όλα αυτά, όμως, τελεσιδίκησαν στις 8 Μαΐου 2015 όταν εκδόθηκε τελικά και η απόφαση και το 1.131.000 ευρώ μειώθηκε στις 100.000 ευρώ. Δηλαδή αυτή η εταιρεία γλίτωσε 1.031.000 ευρώ, επιχειρήσεις με μετοχικά κεφάλαια - και δεν συμμαζεύεται - σε αντίθεση με τον απλό Έλληνα επιχειρηματία που σε καμμία περίπτωση δεν έχει πρόσβαση σε τέτοιες ρυθμίσεις. Το καταθέτω για τα Πρακτικά.
Άρα δεν το μειώσαμε εμείς.
Επί των δικών σας κυβερνήσεων ξεκίνησε και επί των δικών τους κατέληξε. Έχουμε εδώ και έναν άλλον κατάλογο από γνωστές ανώνυμες εταιρείες. Αν προσέχατε αυτά πριν από μερικά χρόνια, δεν θα φτάνατε να ψηφίζατε ούτε μνημόνια ούτε προαπαιτούμενα. «AXON HOLDINGS» του Θωμά Λιακουνάκου 447.000 ευρώ χρέος. Θυγατρική του Ομίλου «AXON HOLDINGS», η «EUROMEDICA», έχει χρέη προς τις τράπεζες 372.000 ευρώ. «MEGA CHANNEL» Μπόμπολας, Ψυχάρης, Βαρδινογιάννης τραπεζικός δανεισμός 123.000 ευρώ. Όμιλος Μυτιληναίου 861.000 ευρώ. «ΚΟΡΙΝΘΟΣ POWER», μέτοχος 65% Μυτιληναίος και 35% Βαρδινογιάννης, 172.000 ευρώ. Η «INTRACOM» Σωκράτης Κόκκαλης 351.000 ευρώ. «ΠΗΓΑΣΟΣ ΕΚΔΟΤΙΚΗ» 164.000 ευρώ. Κατασκευαστικός όμιλος «ΕΛΛΑΚΤΩΡ» 1.000.700.000 ευρώ τραπεζικά δάνεια. Δημοσιογραφικός Οργανισμός Λαμπράκη 134.000 ευρώ. «MOTOR OIL» 1.200.000.000 ευρώ. «STAR CHANNEL» 58 εκατομμύρια ευρώ. Όμιλος «ΑΝΤ1» 170.000 ευρώ. «ALPHA TV» 58 εκατομμύρια ευρώ. «J&P ΑΒΑΞ» 265.000 ευρώ. «MARFIN» του Βγενόπουλου 2 δισεκατομμύρια ευρώ. «ΒΙΟΧΑΛΚΟ» 1.100.000.000 ευρώ. «ΤΙΤΑΝ» Λεωνίδα Κανελλόπουλου 1 δισεκατομμύριο ευρώ. «FORTHNET NOVA» 331.000 ευρώ. «MINOAN LINES» 270.000 ευρώ. Το σύνολο του τραπεζικού δανεισμού μόνο αυτών των επιχειρήσεων ξεπερνάει τα 10,6 δισεκατομμύρια ευρώ, δηλαδή το 10% του χρέους για το οποίο μπήκαμε στο Διεθνές Νομισματικό Ταμείο και στα μνημόνια. Είναι ενδεικτικά αυτά τα δείγματα του πόσο φεσωμένοι στις τράπεζες είναι οι περισσότεροι από τους ολιγάρχες του χρήματος σε αυτή τη χώρα. Κύριε Υπουργέ, η λίστα που σας ανέφερα είναι μια μικρή λίστα. Είναι η τελευταία επικαιροποιημένη λίστα η οποία δημοσιοποιήθηκε από τη βάση δεδομένων των πληροφοριακών συστημάτων TAXIS/ICIS, όπως αυτά ενημερώνονται και συντηρούνται από τις ΔΟΥ και τα τελωνεία. Έχει ημερομηνία 9 Αυγούστου του 2017. Σας ρωτάμε θα υπάρξει σύντομα, και αν ναι πότε, άλλη επικαιροποιημένη λίστα; Ο λόγος που το ζητάμε, κύριε Υπουργέ, ως Χρυσή Αυγή είναι απλός. Επειδή από αυτή τη λίστα εξαιρούνται οφειλές οι οποίες έχουν υπαχθεί σε διευκόλυνση τμηματικής καταβολής ή σε νομοθετική ρύθμιση τμηματικής καταβολής, δεν υπάγονται οι οφειλές για την καταβολή των οποίων έχει διαταχθεί δικαστική απόφαση σύμφωνα με τα οριζόμενα στο άρθρο 3 του ν.1185/2011 και δεν υπάρχουν σε αυτή τη λίστα οφειλές, οι οποίες είναι είτε υπό δικαστική αμφισβήτηση είτε οφειλές αποβιωσάντων φτωχών. Άρα η λίστα θα περιέχει προβληματικές εταιρείες και κακοπληρωτές. Καλείστε, λοιπόν, να ξεκαθαρίσετε το τοπίο σχετικά με αυτές τις Α.Ε.. Δεν είναι μόνο οι Α.Ε.. Είναι και κάποιες Ε.Π.Ε. και κάποιες ατομικές επιχειρήσεις. Εάν όλα αυτά που αναφέραμε λειτουργούσαν όπως έπρεπε, σήμερα η πατρίδα μας δεν θα είχε ανάγκη να υποστεί αυτά που τραβάει. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελευταία φράση, κύριε Πρόεδρε, και κλείνω. Έχετε κάποιες απορίες σχετικά με την άνοδο της Χρυσής Αυγής. Οι δικές σας πολιτικές και σύντομα αυτές τις πολιτικές που ακολουθείτε θα μας φέρουν ως αξιωματική αντιπολίτευση και σε λίγο χρονικό διάστημα ως κυβέρνηση. Εσείς είστε η αιτία που γιγαντώθηκε ο εθνικισμός. Και να είστε καλά που κάνατε κακό στην Ελλάδα εσείς, για να έρθουμε να τα αλλάξουμε και να τα στρώσουμε εμείς. Ευχαριστώ.
Συνεχίζουμε με τον ειδικό αγορητή από το Κομμουνιστικό Κόμμα Ελλάδας τον κ. Αθανάσιο Βαρδαλή. Ελάτε, κύριε Βαρδαλή, έχετε τον λόγο με τη σχετική ανοχή και εσείς.
Ευχαριστώ, κύριε Πρόεδρε. Ήταν να μην πάρει φόρα η Κυβέρνηση, τώρα δεν σταματά πουθενά. Πρέπει να περάσει, βλέπετε, τις εξετάσεις που δίνει προς το κεφάλαιο και μάλιστα με καλύτερο βαθμό από τους ανταγωνιστές της για την κυβερνητική καρέκλα. Γι' αυτόν τον λόγο φέρνει το ένα νομοσχέδιο πίσω από το άλλο, για να διευκολύνει τη δράση των επιχειρήσεων, τη στήριξη της κερδοφορίας του κεφαλαίου. Με το νομοσχέδιο για τις ανώνυμες εταιρείες κάνετε ένα ακόμη βήμα στην κατεύθυνση της συνολικότερης προσπάθειας αναμόρφωσης και εκσυγχρονισμού όλου του Εμπορικού Δικαίου, παραμερίζετε κάθε εμπόδιο, βοηθάτε στη μείωση του κόστους λειτουργίας τους και την απλοποίηση των διαδικασιών ίδρυσης και λειτουργίας των εταιρειών. Η πολιτική σας οφείλουμε να ομολογήσουμε πως δεν είναι αποσπασματική. Έχετε συνολικό σχέδιο. Και ποιο είναι αυτό; Να δημιουργήσετε ένα ευνοϊκό περιβάλλον για την αύξηση κερδοφόρων επενδύσεων - όχι ότι τώρα δεν υπάρχει, άλλωστε ιδιαίτερα τα τελευταία χρόνια της καπιταλιστικής οικονομικής κρίσης πάρθηκαν μία σειρά μέτρα σε αυτή την κατεύθυνση - αλλά τώρα Κυβέρνηση, Ευρωπαϊκή Ένωση και επιχειρηματικοί όμιλοι εκτιμούν ότι χρειάζεται να ενισχυθεί ακόμη περισσότερο αυτό το ευνοϊκό περιβάλλον που δημιουργήθηκε όλα αυτά τα χρόνια. Οι σαφείς δεσμεύσεις που αναλαμβάνετε απέναντι στους εκπροσώπους του κεφαλαίου, με αυτά τα σούρτα - φέρτα στα συνέδριά τους, φανερώνουν ότι οι βιομήχανοι απαιτούν και η Κυβέρνηση υλοποιεί ακριβώς αυτά που απαιτούν οι κεφαλαιοκράτες. Από τη μια υποσχέσεις για φθηνό χρήμα στους μονοπωλιακούς ομίλους, φοροαπαλλαγές, εισφοροαπαλλαγές, πακέτα χρηματοδότησης και άλλα. Και από την άλλη δέσμευση για μη επαναφορά των ξηλωμένων κατακτήσεων των εργαζομένων των τελευταίων χρόνων, οι οποίες χαρακτηρίζονται «παθογένειες», ακόμα - ακόμα ότι αποτελούν, μάλιστα, την αιτία της κρίσης. Αυτοί άλλωστε είναι οι όροι για την εξασφάλιση της ανταγωνιστικότητας και την κατοχύρωση αυτής της καπιταλιστικής ανάπτυξης. Αυτό που προσπαθείτε να κάνετε, είναι να ενισχύσετε όλες τις αναγκαίες προϋποθέσεις για να προσελκύσετε κερδοφόρες επενδύσεις, ρίχνοντας βάρος, αυτήν την περίοδο, στην προώθηση αντιλαϊκών αναδιαρθρώσεων, που αποτελούν δεσμεύσεις των μνημονίων, αλλά και προτάσεις τόσο του ΟΟΣΑ, όσο και της Ευρωπαϊκής Ένωσης και του Διεθνούς Νομισματικού Ταμείου. Σε αυτή τη φάση, λοιπόν, της αναιμικής καπιταλιστικής ανάπτυξης αυτές οι αντιλαϊκές αναδιαρθρώσεις έρχονται να κουμπώσουν με όλα τα αντιλαϊκά μέτρα που μείωσαν το άμεσο και το έμμεσο κόστος στις επιχειρήσεις, μέτρα που πάρθηκαν και με τα τρία μνημόνια τα οποία διατηρείτε άθικτα. Και προσθέτετε ένα ακόμη πακέτο βαριών αντιλαϊκών μέτρων με τα δεκάδες προαπαιτούμενα της τέταρτης αξιολόγησης, και το μεσοπρόθεσμο πλαίσιο που συζητείται αυτές τις μέρες στις επιτροπές και θα ψηφίσετε, βεβαίως, την Πέμπτη. Με αυτή την ευκαιρία θα θέλαμε και από αυτό το Βήμα να καλέσουμε τους εργαζόμενους και τα λαϊκά στρώματα να βάλουν μπροστά τις δικές τους ανάγκες και να δυναμώσουν την πάλη ενάντια σε εργοδοσία, Κυβέρνηση και Ευρωπαϊκή Ένωση, απέναντι και στα παλιά και στα νέα μέτρα που τους φορτώνετε. Κανένας να μην παρασυρθεί από τις υποσχέσεις και τα μεγάλα λόγια της Κυβέρνησης. Να δώσουν ακόμα πιο αποφασιστικά τη μάχη για την επιτυχία των συλλαλητηρίων που οργανώνει το Πανεργατικό Αγωνιστικό Μέτωπο την Πέμπτη στις 14 Ιουνίου ενάντια στο πολυνομοσχέδιο με τα δεκάδες αντιλαϊκά προαπαιτούμενα της τέταρτης αξιολόγησης. Η «μεταμνημονιακή Ελλάδα» όχι μόνο δεν φέρνει ανάκτηση των απωλειών και ανακούφιση για τον εργαζόμενο λαό, αλλά θα ενισχύσει ακόμα περισσότερο την αντιλαϊκή επίθεση με βάση τα μνημόνια επιτήρησης της Ευρωπαϊκής Ένωσης. Δίπλα σε όλα τα αντιλαϊκά μέτρα που πήρατε όλες οι κυβερνήσεις τα χρόνια της καπιταλιστικής οικονομικής κρίσης, τώρα μέσω των αντιλαϊκών αναδιαρθρώσεων που προωθείτε δημιουργείτε και άλλες προϋποθέσεις, αναγκαίες όμως για την κερδοφορία των επιχειρηματικών ομίλων, διάφορες υποδομές που έχει ανάγκη το κεφάλαιο για παράδειγμα, αλλαγές και εκσυγχρονισμοί των αδειοδοτικών καθεστώτων, των ελέγχων και νέων συστημάτων, ζήτημα που προσπαθείτε να υλοποιήσετε κυρίως μέσα από το νομοσχέδιο που συζητάμε για τις ανώνυμες εταιρείες ή όπως κάνατε με το νομοσχέδιο για τις εταιρείες περιορισμένης ευθύνης και συνολικά με αλλαγές στο Εμπορικό Δίκαιο. Δεν μένετε, όμως, μόνο σε αυτά. Στην ίδια κατεύθυνση αξιοποιείτε τα διάφορα χρηματοδοτικά εργαλεία όπως τον αναπτυξιακό νόμο το ΕΣΠΑ, το πακέτο Γιούνκερ, την Αναπτυξιακή Τράπεζα, το Πρόγραμμα Δημοσίων Επενδύσεων για να δοθεί φτηνό χρήμα στους επιχειρηματικούς ομίλους. Για τον ίδιο λόγο προσφέρετε και νέα εργαλεία, όπως οι αλλαγές στη χρήση γης, τους δασικούς χάρτες, το Κτηματολόγιο, την οριοθέτηση του αιγιαλού, τα διάφορα αναπτυξιακά σχέδια. Όλα, λοιπόν, για την κοινωνικά υπεύθυνη επιχειρηματικότητα, όπως οι ίδιοι λέτε. Άλλωστε, το βασικό, το πρωτεύον που ιεραρχεί το ίδιο το κεφάλαιο είναι αυτή ακριβώς η δημιουργία προϋποθέσεων για κερδοφορία και μάλιστα αυτό που τους ενδιαφέρει είναι το κυνήγι του μεγαλύτερου ποσοστού κέρδους. Κάνετε ό,τι μπορείτε για να δημιουργήσετε προϋποθέσεις, ώστε να υπάρξει κερδοφορία. Αυτή είναι η πραγματική αλήθεια. Και μάλιστα, θα λέγαμε ότι σε αυτήν την κατεύθυνση κάνετε πολλά περισσότερα από τους προηγούμενους και πιο αποτελεσματικά. Άλλωστε, αυτή είναι και η ουσιαστική διαμάχη με τη Νέα Δημοκρατία και τη Δημοκρατική Συμπαράταξη. Θέλετε να αποδείξετε ποιος είναι ο πιο ικανός να εξασφαλίσει την κερδοφορία των επιχειρηματικών ομίλων, να διασφαλίσει την υγιή καπιταλιστική ανάπτυξη. Γι' αυτό στο νομοσχέδιο που σήμερα συζητάμε και αφορά τις ανώνυμες εταιρείες ή πριν λίγες μέρες αυτό που αφορούσε τις εταιρείες περιορισμένης ευθύνης, σε κάθε περίπτωση όμως όταν συζητούνται ζητήματα που αφορούν τον επιχειρηματικό κόσμο, η Νέα Δημοκρατία και η Δημοκρατική Συμπαράταξη συμπεριφέρονται σαν να τους πήρατε τη μπουκιά από το στόμα. Εσείς, η Κυβέρνηση ΣΥΡΙΖΑ, τους κάνετε καλά τη δουλειά - εννοώ τους επιχειρηματίες - και μάλιστα αυτό που αναγνωρίζει το κεφάλαιο στη δική σας προσπάθεια είναι ότι όλη αυτή η αντιλαϊκή πολιτική εφαρμόζεται για την ώρα με τις μικρότερες αντιστάσεις. Αυτό ακριβώς το ζήτημα για το κεφάλαιο έχει μεγάλη, τεράστια σημασία θα έλεγα, να περνάει η πολιτική του, δηλαδή, με τις μικρότερες αντιστάσεις από τον λαό. Άλλωστε για αυτό σας προτιμούν, αυτό είναι που αναγνωρίζουν στη δική σας πολιτική. Όμως, αυτά τα κατορθώματα, τα δικά σας, που ανοίγουν νέα πεδία κερδοφορίας στους επιχειρηματικούς ομίλους, βαθαίνουν από την άλλη μεριά την εκμετάλλευση και καταργούν εργατικά δικαιώματα που κατακτήθηκαν με αίμα, που γενικεύουν την επίθεση σε βάρος των λαϊκών οικογενειών. Τι προσπαθείτε να πετύχετε μέσα και από αυτό το νομοσχέδιο για τις ανώνυμες εταιρείες; Ο εκσυγχρονισμός της νομοθεσίας αποβλέπει σε μια καλύτερη και αποτελεσματικότερη λειτουργία αυτών των εταιρειών, την αξιοποίηση της τεχνολογίας σε όφελός τους, βελτιώνει τη θέση των μετόχων, απλοποιεί, όπως λέτε, την εταιρική καθημερινότητα, βοηθά στην εξοικονόμηση κόστους και εισάγονται διάφορες καινοτομίες που κρίνετε εσείς ότι είναι ενδιαφέρουσες για τον επιχειρηματικό κόσμο. Αυτά, άλλωστε, τα λέτε εσείς οι ίδιοι στην αιτιολογική έκθεση. Κατά βάση αυτό που κάνετε είναι να αντιγράφετε αντίστοιχες διατάξεις δικαίων χωρών - μελών της Ευρωπαϊκής Ένωσης. Μέσα από την αναθεώρηση διατάξεων, αν και στο πρόσφατο παρελθόν είχε απομειωθεί, τώρα ουσιαστικά καταργείται κάθε κρατική εποπτεία. Μαζί με την εταιρικού δικαίου εποπτεία καταργούνται και ορισμένοι συναφείς κανόνες, ιδίως η υποχρέωση υποβολής της διοίκησης πρακτικών της γενικής συνέλευσης και του διοικητικού συμβουλίου, εκτός αν πρόκειται για αποφάσεις που πρόκειται να καταχωρηθούν στο ΓΕΜΗ. Εισάγεται νέος τίτλος που μπορεί να εκδίδει μια ανώνυμη εταιρεία, όπως είναι οι συνδεδεμένοι τίτλοι. Προβλέπεται η δυνατότητα έκδοσης άυλων τίτλων από μη εισηγμένες εταιρείες. Βελτιώνονται οι τεχνικές μέθοδοι λειτουργίας των οργάνων της εταιρείας με ευρύτερη χρήση εξ αποστάσεως ψηφοφοριών σε διοικητικά συμβούλια και γενικές συνελεύσεις, το βιβλίο μετόχων να τηρείται ηλεκτρονικά κ.α. Εισάγεται η απεριόριστη διάρκεια της εταιρείας. Αντιμετωπίζονται ζητήματα σε σχέση με τα δικαιώματα και τις υποχρεώσεις των μετόχων και μέσα σε όλα αυτά είναι και το μοίρασμα των κερδών. Με πρόσχημα την αποσυμφόρηση των δικαστηρίων το παρόν νομοσχέδιο ενθαρρύνει τη διαιτητική επίλυση των διαφορών κ.α. Όλα τα παραπάνω που ανέφερα έχουν στόχευση, όπως εσείς οι ίδιοι πάλι λέτε στην αιτιολογική έκθεση, πέραν την αντιμετώπισης των όποιων νομοτεχνικών προβλημάτων, να βελτιωθεί το καθεστώς της ανώνυμης εταιρείας, να απλουστευτούν, να γίνουν φιλικότερες με εισαγωγή καινοτομιών και να βοηθήσουν τους Έλληνες επιχειρηματίες, με τρόπο τέτοιο μάλιστα ώστε αυτό να διαφημίζει την εγχώρια αγορά και να την καταστήσει φιλικότερη στους ξένους επενδυτές. Επενδύσεις ψάχνετε, επενδυτές δηλαδή. Αυτή είναι η ουσία του νομοσχεδίου και ο στόχος του. Βεβαίως και δεν παραγνωρίζουμε ότι όλα αυτά τα κάνετε, όπως λέτε, για την ανάπτυξη. Αυτήν την καπιταλιστική ανάπτυξη, που στηρίζετε όλοι σας. Πιστεύετε κι εσείς, όπως και τα άλλα αστικά κόμματα, σε αυτόν τον δρόμο ανάπτυξης και μάλιστα πιστεύετε και στο ανέκδοτο της δίκαιης ανάπτυξης, όπως οι ίδιοι υποστηρίζετε. Όμως, αυτό το παραμύθι είναι παλιό. Κυκλοφόρησε και από τις προηγούμενες αστικές κυβερνήσεις. Δεν είναι προνόμιο μόνο δικό σας. Τι να πρωτοθυμηθεί κάποιος από το πλήθος τέτοιου είδους προπαγανδιστικών τίτλων! Θυμάστε φαντάζομαι την «ισχυρή Ελλάδα» κάποτε, την «επανίδρυση του κράτους», το success story και τόσα άλλα, που λέχθηκαν στο πρόσφατο παρελθόν. Ο βασικός, όμως, πυρήνας όλων αυτών στην ουσία είναι ο ίδιος. Πάντοτε ο λαός σε κάθε περίπτωση καλείται άμεσα να κάνει θυσίες, με την υπόσχεση ότι αυτές οι θυσίες θα είναι προσωρινές και θα συμβάλουν στην αύξηση των κερδών των μονοπωλιακών ομίλων. Η αύξηση της κερδοφορίας του κεφαλαίου στη συνέχεια θα διασφαλίσει την ευημερία των μισθωτών και των αυτοαπασχολούμενων και μάλιστα, όπως υποστηρίζετε, στο ορατό μέλλον κιόλας. Παρότι το παραμύθι όλων σας είναι παλιό, η νέα αφήγηση, το νέο παραμύθι του ΣΥΡΙΖΑ παίρνει εύκολα το πρώτο βραβείο, κατά τη γνώμη μας, θράσους και πολιτικής εξαπάτησης. «Βγαίνουμε από τα μνημόνια», «γυρίζουμε σελίδα», «προχωράμε στη δίκαιη ανάπτυξη», όπου τα οφέλη διαχέονται τάχα σε όλη την κοινωνία και τα βάρη κατανέμονται αναλογικά στα διαφορετικά εισοδήματα. Η νέα αυτή θαυματουργή πολιτική του ΣΥΡΙΖΑ - ΑΝΕΛ, τα συμφέροντα του κεφαλαίου να συμβαδίζουν πλέον με τα συμφέροντα των θυμάτων του κεφαλαίου. Έλα όμως, που οι νόμοι της καπιταλιστικής οικονομίας δεν καταργούνται. Έλα που η ανάγκη του κεφαλαίου να αυξήσει τον βαθμό εκμετάλλευσης, να ξεζουμίσει την εργατική τάξη και να αυξάνει τα κέρδη του δεν ανήκει στο παρελθόν, αλλά ανήκει στο παρόν. Έλα που αυτές οι έξυπνες πρωτότυπες λύσεις του ΣΥΡΙΖΑ, όπως τα νέα αναπτυξιακά κίνητρα, η έμφαση στην καινοτομία, στην εξωστρέφεια των επιχειρήσεων - που δεν είναι μόνο του ΣΥΡΙΖΑ εδώ που τα λέμε - , η μεταρρύθμιση του φορολογικού και ασφαλιστικού συστήματος, αλλαγές και εκσυγχρονισμοί των αδειοδοτικών καθεστώτων, η λειτουργία γενικότερα των επιχειρηματικών ομίλων και η σχέση τους με το κράτος, έχουν όλες αυτές τις τραγικές συνέπειες, έχουν αυτήν τη βαρβαρότητα που βιώνουν σήμερα οι λαϊκές οικογένειες. Οι αυτοαπασχολούμενοι εργάτες, οι φτωχοί αγρότες μετρούν τεράστιες, μεγάλες, αιματηρές απώλειες από την αρχή της καπιταλιστικής κρίσης στην Ελλάδα. Επομένως, ο λαός πρέπει να κρίνει κάθε αστική αναπτυξιακή πολιτική και αυτήν, με κριτήριο την ανάκτηση των μεγάλων απωλειών του κατ' αρχάς και κυρίως, την απαίτηση της ικανοποίησης των σύγχρονων, των σημερινών του αναγκών, που θυσιάζονται συνεχώς ακριβώς σε αυτόν το βωμό, στο βωμό του καπιταλιστικού κέρδους. Η Κυβέρνηση ΣΥΡΙΖΑ - ΑΝΕΛ καλεί τον λαό, που σήκωσε τα βάρη της κρίσης οκτώ χρόνια τώρα, να αποδεχτεί, να σφαγιαστεί ακόμα περισσότερο, για να ανακάμψουν τα κέρδη των επιχειρηματικών ομίλων. Και ενώ εφαρμόζει λιτότητα για τον λαό, ενώ θα συνεχίσει και τα επόμενα χρόνια να εφαρμόζει λιτότητα για τον λαό, από την άλλη μεριά έχει το θράσος να μιλά για μεγάλες εποχές που θα έλθουν. Για όλους τους παραπάνω λόγους, το Κομμουνιστικό Κόμμα Ελλάδας θα καταψηφίσει το συγκεκριμένο νομοσχέδιο. Ευχαριστώ.
Προχωράμε με τον ειδικό αγορητή από τους Ανεξάρτητους Έλληνες, τον κ. Γιώργο Λαζαρίδη. Ελάτε, κύριε Λαζαρίδη. Εσείς έχετε και ευφράδεια, νομίζω δεν θα χρειαστείτε παραπάνω χρόνο. Έχετε τον λόγο και σας παραδίδω στην κ. Χριστοδουλοπούλου.
Σας ευχαριστώ, κύριε Πρόεδρε. Κυρίες και κύριοι συνάδελφοι, μετά από σχεδόν εκατό χρόνια και με την εισαγωγή του κωδικοποιημένου νόμου 2190/1920 περί ανωνύμων εταιρειών έχουμε το νέο σχέδιο νόμου, με το οποίο επιδιώκεται η αναμόρφωση του δικαίου των εταιρειών αυτών. Το νομοσχέδιο είναι αρκετά μεγάλο και αποτελεί τον εκσυγχρονισμό ενός νομοθετικού πλαισίου που αφορά την επιχειρηματικότητα και τις ανώνυμες εταιρείες που μέχρι τώρα διέπεται από τον ν.2190/1920, όπως είπαμε νωρίτερα, έναν νόμο ο οποίος στη διάρκεια των ενενήντα οκτώ αυτών ετών έχει υποστεί πολλές αποσπασματικές τροποποιήσεις. Οι νέες ρυθμίσεις αποβλέπουν σε μια καλύτερη και αποτελεσματικότερη λειτουργία της εταιρείας, αξιοποιούν την τεχνολογία, βελτιώνουν τη θέση των μετόχων, απλοποιούν την εταιρική καθημερινότητα με αντίστοιχη εξοικονόμηση κόστους και εισάγουν καινοτομίες που κρίθηκαν ότι μπορούν να ενδιαφέρουν τον επιχειρηματικό κόσμο. Ακούσαμε τους φορείς να τοποθετούνται και το πρώτο συμπέρασμα που μπορούσε να εξαχθεί ήταν η αναγκαιότητα της αντικατάστασης του ν.2190/1920 που αποτελεί μέχρι και σήμερα τον κορμό του εταιρικού μας δικαίου. Ο προηγούμενος νόμος δυστυχώς είχε άτακτες νομοθεσίες, μια πολυνομία η οποία δημιουργούσε ζητήματα στα οποία δυσκολευόταν να ανταποκριθεί η επιχειρηματικότητα, καθώς και διατάξεις απαρχαιωμένες που επιτέλους καταργούνται και εκσυγχρονίζονται, ακολουθώντας τις επιταγές της εποχής μας. Το νομοσχέδιο που συζητάμε σήμερα φιλοδοξεί να συγκεντρώσει σε ένα ενιαίο νομικό πλαίσιο και να βελτιώσει όλες αυτές τις διατάξεις και να εισάγει επιτέλους καινοτομίες και εργαλεία γι' αυτούς που επιχειρούν στη χώρα μας. Νέες τεχνολογίες με καλύτερη οργάνωση και ευκινησία για τη λειτουργία των εταιρειών σημαίνει εξοικονόμηση κόστους και δημιουργία νέου πρόσθετου χώρου δραστηριοποίησης και επενδύσεων, κάτι που είναι προς όφελος όλων των εταιρειών και κατ' επέκταση όλων των συμμετεχόντων, μετόχων και εργαζομένων. Αρχικά συμφωνούμε με τις διατάξεις που εισάγουν νέα στοιχεία σχετικά με τις ψηφοφορίες των διοικητικών συμβουλίων και των γενικών συνελεύσεων εξ αποστάσεως, καθώς απλοποιείται η καθημερινότητα των μετόχων, κάτι που ήταν για χρόνια απαιτητό, με παράλληλη όμως δέσμευση να τηρείται το ηλεκτρονικό βιβλίο στο κεντρικό αποθετήριο στις τράπεζες ή στις επιχειρήσεις επενδύσεων. Μέσα από τον εκσυγχρονισμό αυτό θα μειωθούν οι χρονίζουσες διαδικασίες, στοιχείο της γραφειοκρατίας, με στόχο την ομαλή εταιρική διακυβέρνηση των ανωνύμων εταιρειών, την απλοποίηση των διαδικασιών και τη μείωση του κόστους των διοικητικών βαρών. Επίσης, θα δημιουργούνται έλεγχοι μόνο σε συστατικές πράξεις και όχι στις δηλωτικές, ενώ ο μεγάλος όγκος πιστοποιητικών επιτέλους μειώνεται, προκειμένου να απαλλαγούν οι επιχειρήσεις από τις συνεχείς διευθετήσεις και να ασχοληθούν επαρκώς με τις δραστηριότητές τους. Όσον αφορά τη δική μας κρατική εποπτεία, οι κανόνες θα εξασφαλίζονται και οι διαδικασίες θα εποπτεύονται αυτομάτως με την καταχώρισή τους στο ΓΕΜΗ. Περνάω τώρα σε κάτι εξίσου σημαντικό. Βλέπουμε να εισάγεται επιτρεπτά κατά το Ενωσιακό Δίκαιο η απεριόριστη διάρκεια της εταιρείας, που απαλλάσσει τους μετόχους από τη μέριμνα παράτασης της ορισμένης διάρκειας κατά τη λήξη της. Η εταιρεία με απεριόριστη διάρκεια, σε αντίθεση με τις έννομες σχέσεις αορίστου χρόνου, δεν λύεται με καταγγελία, αλλά για τους ίδιους λόγους για τους οποίους λύεται και η εταιρεία ορισμένου χρόνου. Από τη στιγμή που δεν προκύπτει κανένα ζήτημα όσον αφορά τη λύση και τη διάλυση, τα οποία εφαρμόζονται τα ίδια και για τον ορισμένο χρόνο, εμείς βλέπουμε θετικά αυτήν τη διάταξη. Δίδεται στους ενδιαφερόμενους ευρύτερη καταστατική ελευθερία σε πολλά ζητήματα, ενώ αποσαφηνίζονται τα ποσά των κερδών τα οποία μπορούν να διανεμηθούν, ώστε να είναι βέβαιο ότι πρόκειται για ποσά που συνιστούν πραγματικά κέρδη και όχι υπεραξίες. Κάτι εξίσου σημαντικό τώρα είναι ότι δημιουργούνται ενιαία δικαιώματα στις υποχρεώσεις των μετόχων. Υπάρχει ατομική πληροφόρηση για την κεφαλαιακή συγκρότηση της εταιρείας, ατομική πληροφόρηση για τις επικείμενες γενικές συνελεύσεις, ενώ όπου είναι αναγκαίο και μπορεί, προβλέπεται στο καταστατικό η δυνατότητα να αυστηροποιούνται οι προϋποθέσεις ορθής και έγκαιρης καταβολής του κεφαλαίου. Κυρίες και κύριοι συνάδελφοι, ο νόμος εμπεριέχει πολλές διευκρινιστικές διατάξεις σε πολλά αμφισβητούμενα ζητήματα, αλλά και σε άλλες διατάξεις άλλων νόμων, τα οποία και επιλύει, όπως το να επιτρέπει περιοδική ανανέωση του διοικητικού συμβουλίου. Από τις πιο σημαντικές, όμως, διατάξεις και το στοιχείο που θωρακίζει την μακρά βιωσιμότητα των εταιρειών είναι η καθιέρωση των ονομαστικών μετοχών για όλες τις μετοχές από την 1-1-2020. Δημιουργούνται οι μηχανισμοί και θα εντοπίζονται οι δικαιούχοι των ανωνύμων εταιρειών κάνοντας πιο εύκολη τη διαδικασία του οικονομικού ελέγχου, επιτρέποντας να ελέγξουμε τυχόν παράλληλες ή παράνομες διαδρομές χρήματος. Δίδεται στους ενδιαφερόμενους ευρύτερη καταστατική ελευθερία σε πολλά ζητήματα, αποσαφηνίζονται τα ποσά κερδών τα οποία μπορούν να διανεμηθούν, ώστε να είναι βέβαιο ότι πρόκειται για ποσά που συνιστούν πραγματικά κέρδη και εισάγονται και άλλα μέτρα για την επιτάχυνση των εκκαθαρίσεων. Βλέπουμε, δηλαδή, προσπάθεια εισαγωγής ενός καθαρού πλαισίου με κανόνες, με κωδικοποίηση της νομοθεσίας που θα δώσει ώθηση σε επιχειρηματικές δραστηριότητες οι οποίες προβληματίζονταν από τις γραφειοκρατικές διαδικασίες του παρελθόντος. Ακούσαμε σημαντικές παρατηρήσεις στην προηγούμενη συνεδρίαση στην προσπάθεια των συμμετεχόντων να συμβάλουν και να ενισχύσουν έτι περαιτέρω το νομοσχέδιο και να καταστεί αυτό σύμφωνο με τις τεχνολογικές εξελίξεις και αντάξιο να υποστηρίξει την επιχειρηματικότητα. Η απλοποίηση της διαδικασίας ίδρυσης επιχειρήσεων, η απλοποίηση των διαδικασιών για την αδειοδότηση των εταιρειών διαχείρισης και η απλοποίηση της διαδικασίας στόχευσης για τις μικρομεσαίες επιχειρήσεις ευελπιστούμε να σημάνει τη δημιουργία νέων εταιρειών, νέων θέσεων εργασίας και κυρίως την περαιτέρω ανάπτυξη και την αισιοδοξία πολιτών και επενδυτών και προσβλέπουμε στις εισερχόμενες διατάξεις ώστε να ενισχύσουν και να θωρακίσουν περαιτέρω την επιχειρηματική δραστηριότητα στη χώρα μας. Οι Ανεξάρτητοι Έλληνες στηρίζουμε το νομοσχέδιο του Υπουργείου Οικονομίας και Ανάπτυξης, γιατί πιστεύουμε πως η ανάπτυξη δεν πρέπει να διαταράσσεται ή να εμποδίζεται, αλλά να επιτυγχάνεται με αντικειμενικές προϋποθέσεις, με σαφή όρια δημόσιου και ιδιωτικού τομέα, με προστασία των ξένων επενδύσεων, με λιγότερη γραφειοκρατία, υγιή δημόσια οικονομικά, πρόσβαση σε υγιές τραπεζικό σύστημα και στην κεφαλαιαγορά και ένα εξίσου σημαντικό σταθερό φορολογικό περιβάλλον. Σας ευχαριστώ.
Ευχαριστούμε, κύριε Λαζαρίδη. Τον λόγο έχει τώρα ο κ. Αμυράς.
Ευχαριστώ, κυρία Πρόεδρε. Κυρίες και κύριοι συνάδελφοι, το παρόν σχέδιο νόμου για τον εκσυγχρονισμό διατάξεων για τις ανώνυμες εταιρείες είναι ένα αναγκαίο σχέδιο νόμου. Ναι, όντως, από το 1920 υπάρχει ο νόμος που διέπει τα των Α.Ε. Όσον αφορά στην κριτική που ακούω να γίνεται «Έναν αιώνα δεν κάναμε τίποτα;», απαντώ ναι, διότι οι καλοί νόμοι κρατάνε για πάντα. Αυτό μας το διδάσκουν κυρίως οι Αμερικανοί. Το νομικό, φορολογικό τους οπλοστάσιο είναι όλο κι όλο πέντε νόμοι, από την εποχή της ανεξαρτησίας τους. Είναι, δηλαδή, ένας νόμος, χοντρικά, τον αιώνα. Άρα, σε σχέση με το επιχείρημα «οι προηγούμενοι», θα απαντούσα «ποιοι προηγούμενοι;». Μιλάμε για το 1920; Για τον Βενιζέλο; Για ποιον μιλάμε; Δεν ισχύει απόλυτα. Όμως, παρά το γεγονός ότι διαφωνώ με τη διαδικασία του επείγοντος - τα είπαμε και στην προηγούμενη επιτροπή - , είναι θετικό το ότι μας ζορίζουν οι ξένοι πού και πού - δεν ξέρω αν συμφωνεί ο κ. Ψαριανός μαζί μου - για να κάνουμε δύο, τρία πράγματα που πρέπει και είναι αναγκαία, για να δώσουμε έτσι έναν καλύτερο δρόμο στην οικονομία. Είναι, επίσης, θετικό ότι κάνατε δεκτή τη βουλευτική τροπολογία που καταθέσαμε τέσσερις Βουλευτές, ο κ. Θεοχάρης, ο κ. Κατσιαντώνης, ο κ. Παναγούλης κι εγώ, για την προστασία των μικρομετόχων. Έχουμε μπροστά μας απτό και ρεαλιστικό το παράδειγμα μιας ελληνικής εταιρείας η οποία αντιμετωπίζει προβλήματα και δυστυχώς την κρυάδα του μπουγέλου θα την υποστούν κατά βάση οι μικρομέτοχοι αυτής της εταιρείας και από κει και πέρα, αρχίζουν τα δύσκολα, όχι για το νομοσχέδιο, αλλά για το γενικότερο κλίμα. Σήμερα συζητάμε ένα σχέδιο νόμου για τις ανώνυμες εταιρείες όταν - σας θυμίζω και ποιος να το ξεχάσει, αλλά δεν ακούω και πολλούς να το θυμίζουν - έχουμε capital controls στην οικονομία. Αυτό σημαίνει ότι έχουμε τραπεζικό δανεισμό με το σταγονόμετρο και αν, σημαίνει ότι οι Έλληνες εξαγωγείς αντιμετωπίζουν χίλια δυο προβλήματα πέραν των υπολοίπων. Σημαίνει, επίσης, ότι αυτό το σχέδιο νόμου από μόνο του δεν μπορεί να λύσει τίποτα όσον αφορά τη σκληρή γραφειοκρατία και τη διαφθορά - τη μικρή και τη μεγάλη - που τη συναντάς οπουδήποτε σαν τα περιστέρια στην πλατεία Συντάγματος. Επίσης, δεν είναι δυνατόν αυτό το σχέδιο νόμου να σπρώξει τη δικαιοσύνη σε πιο γρήγορους ρυθμούς. Η ελληνική δικαιοσύνη είναι πιο αργή και από τον θάνατο. Πρώτα πεθαίνει εκείνος που προσφεύγει στη δικαιοσύνη για μια υπόθεσή του και μετά βγαίνει η απόφαση, σαν μνημόσυνο αντί για κόλλυβα. Σημαίνει, επίσης, ότι δεν υπάρχει ένα υγιές και σταθερό επενδυτικό κλίμα στην Ελλάδα. Και μόνο το ότι συζητάμε στη συνεδρίαση της Ολομέλειας για το ενέχυρο που βάζει η χώρα έναντι των δανειστών, μέσω του υπερταμείου, την κρατική περιουσίας, ίση με 25 δισεκατομμύρια ευρώ, σημαίνει ότι το επενδυτικό κλίμα στην Ελλάδα είναι στα όρια της αποδοχής ή μη από τους ξένους. Ποιος θα ζητήσει ενέχυρο από μια οικονομία, κρατική περιουσία, παρά μόνο εάν θεωρεί ότι αυτή η οικονομία πνέει τα λοίσθια. Τώρα, έρχομαι πολύ γρήγορα - και θα είμαι πολύ σύντομος, γιατί τα συζητήσαμε αναλυτικότατα στις προηγούμενες επιτροπές - σε κάποια άρθρα. Σχετικά με το άρθρο 9, κι εγώ επιμένω ότι το έχουμε αναπτύξει πολύ και ότι κατά τον έλεγχο και κατά την ίδρυση εταιρείας και εταιρικών μεταβολών θα πρέπει ο έλεγχος να γίνεται από έναν φορέα. Εμείς είπαμε το ΓΕΜΗ, το Γενικό Εμπορικό Μητρώο, αντί των τριών που προβλέπονται. Δεν θα αναλύσω την πρότασή μου, γιατί την ξέρετε, κύριε Υπουργέ. Σας τα έχω πει πάρα πολλές φορές. Τα άρθρα 20 και 29 τα οποία αφορούν την καταβολή και πιστοποίηση καταβολής εταιρικού κεφαλαίου και μείωση κεφαλαίου, που στην ουσία συνδέονται με τη βουλευτική τροπολογία που καταθέσαμε για την προστασία των μικρομετόχων, είναι μέρος αυτού του πλέγματος προστασίας. Σας έχω πει ποια είναι η ένστασή μου. Στο σημείο αυτό θέλω να πω για τη μείωση κεφαλαίου πως θα πρέπει να επισημάνουμε ιδιαιτέρως ότι πρέπει να απαγορεύεται οποιαδήποτε μείωση μετοχικού κεφαλαίου που δεν γίνεται αναλογικά προς όλους τους μετόχους. Αυτό έχει μεγάλη σημασία, όπως επίσης να μην επιτρέπεται, εφόσον κατά την ημερομηνία λήξης της τελευταίας χρήσης το κεφάλαιο κίνησης της εταιρείας είναι ή τείνει να γίνει αρνητικό μετά από μείωση κεφαλαίου. Αυτά νομίζω ότι είναι εύλογα. Όσον αφορά τα άρθρα 59-74 για τα ομολογιακά δάνεια, ποιες θα είναι οι εξασφαλίσεις της δημοσιότητας για το Μητρώο Ομολογιούχων; Θέλω απάντηση σε αυτό. Επίσης, όσον αφορά στο άρθρο 93 για τα πρακτικά των συνεδριάσεων και των αποφάσεων του διοικητικού συμβουλίου, είναι καλό να προβλεφθεί με ρητό τρόπο και η διαδικασία εξωδικαστικής αμφισβήτησης σε επίπεδο ΓΕΜΗ και Μητρώου Ανωνύμων Εταιρειών. Για να αποφύγουμε τα πολλά δικαστήρια, να το πω έτσι. Τώρα, αναφορικά με το άρθρο 102, εμείς προτείνουμε για την ευθύνη των μελών του διοικητικού συμβουλίου να προβλεφθεί πενταετής αντί τριετής παραγραφή για αξιώσεις της εταιρείας κατά μέλους του διοικητικού συμβουλίου, διότι συνήθως τις κομπίνες - να το πω έτσι - στις οποίες μερικές φορές κάποια στελέχη - μέλη του διοικητικού συμβουλίου προβαίνουν, η εταιρεία τις μαθαίνει μετά από κάποιο χρονικό διάστημα, που συνήθως είναι πέραν της τριετίας. Επομένως, τα ποσά είναι υψηλά, οι παραβάσεις είναι κακουργηματικού χαρακτήρα, λόγω των υψηλών ποσών. Άρα, εγώ σας προτείνω η παραγραφή να γίνει πενταετής, αντί της τριετούς που έχουμε τώρα. Τέλος, για τη λύση της εταιρείας με διχαστική απόφαση ύστερα από αίτηση του έχοντος έννομο συμφέρον, δηλαδή το άρθρο 165, εγώ ξαναλέω ότι πρέπει να παραμείνει το δικαίωμα στον Υπουργό να υποβάλει αίτηση λύση αυτομάτως σε περιπτώσεις ανωνύμων εταιρειών που δραστηριοποιούνται στην εξορυκτική βιομηχανία ή στην υλοτόμηση πρωτογενών δασών. Τέλος, όσον αφορά στο άρθρο 175 για τα έγγραφα αλλοδαπής εταιρείας, τι θα ισχύσει για τις εταιρείες τρίτων χωρών, μετά από την ψήφιση αυτού του σχεδίου νόμου; Πείτε μου, για παράδειγμα, ποιες υποχρεώσεις δημοσιότητας και κοινοποίησης στοιχείων θα υπάρχουν μεταξύ Ελλάδος και Παναμά. Δεν ισχύουν αντιστοίχως. Άρα, ποια είναι η δικλίδα ασφαλείας μας; Μιλάμε για τα Panama Papers, μιλάμε για τους φορολογικούς παραδείσους, για όλες αυτές τις περίεργες τρύπες εξωχώριες, υπόγειες, υποθαλάσσιες, διαστημικές και άλλες. Εδώ θέλω να μου πείτε πρακτικά πώς θα προστατευτούμε έναντι τέτοιων χωρών. Αυτά ήθελα να σας πω. Εμείς θα ψηφίσουμε το σχέδιο νόμου. Περιμένω βέβαια και τις απαντήσεις, κύριε Υπουργέ. Κατά τα υπόλοιπα σας έκανα και οικονομία χρόνου, κυρία Πρόεδρε, πέντε λεπτά. Θα μου τα κρατήσετε για μια άλλη ομιλία. Ευχαριστώ.
Ευχαριστούμε. Τελευταίος αγορητής είναι ο κ. Καβαδέλλας από την Ένωση Κεντρώων. Κύριε Καβαδέλλα έχετε τον λόγο.
Ευχαριστώ, κυρία Πρόεδρε. Κυρίες και κύριοι συνάδελφοι, με το σημερινό σχέδιο νόμου το οποίο αφορά στην αναμόρφωση του αναχρονιστικού νομοθετικού πλαισίου για τις ανώνυμες εταιρείες αναδεικνύεται για ακόμη μια φορά η προχειρότητα με την οποία η Κυβέρνηση αντιμετωπίζει το επιχειρείν. Πρόκειται, λοιπόν, για εκατόν ενενήντα άρθρα, τριακόσιες σελίδες με διαθέσιμο το ελάχιστο χρονικό διάστημα που μας επιτρέπει η κατεπείγουσα διαδικασία. Και σαν να μην έφτανε αυτό, φέρατε ενενήντα μία νομοτεχνικές βελτιώσεις οι οποίες περιέχουν πάνω από δύο χιλιάδες λέξεις μια ώρα πριν τη συνεδρίαση. Είναι ένας αγώνας δρόμου για κάτι που είναι προαπαιτούμενο. Είναι γεγονός ότι ο εξορθολογισμός της λειτουργίας των ανωνύμων εταιρειών ήταν απαραίτητος προκειμένου να δοθεί ανάσα σε πολλές επιχειρήσεις, καθώς εδώ και ενενήντα οκτώ χρόνια ο ν.2190/1920 έχει υποστεί πάρα πολλά μπαλώματα, αποσπασματικές τροποποιήσεις με γνώμονα κυρίως την αντιμετώπιση συγκεκριμένων προβλημάτων. Για τον λόγο αυτόν και ο τρόπος νομοθέτησης έπρεπε να αντιμετωπιστεί πιο σοβαρά από αυτήν την Κυβέρνηση, πόσω μάλλον όταν διαμηνύει ότι θέλει να αποτρέψει και άλλα λουκέτα στις επιχειρήσεις και όταν γνωρίζει ότι το παρόν σχέδιο νόμου, που συζητούμε τώρα, αποτελεί μια μνημονιακή υποχρέωση και έπρεπε να είχε ολοκληρωθεί η ψήφισή του ως το τέλος του Απριλίου. Και έρχομαι τώρα στο σχέδιο νόμου. Το πρώτο μέρος που περιλαμβάνει τις γενικές διατάξεις και τα άρθρα 1 έως 3 δεν μας βρίσκει αντίθετους. Στο δεύτερο μέρος, άρθρο 4 έως και 11, έχουμε κάποιες επιφυλάξεις, καθώς η λογική των ανωνύμων εταιρειών είναι το πολυμετοχικό κεφάλαιο να χρησιμοποιείται στη διαχείριση κινδύνου, κάτι που δεν κατανοούμε πως μπορεί να ισχύει για τις μονοπρόσωπες Α.Ε. Αναρωτιόμαστε, βέβαια, αν αυτό προτείνεται με τη λογική του ελέγχου των μετόχων. Στα θετικά του σχεδίου νόμου είναι η δυνατότητα σύστασης ανωνύμων εταιρειών, όπως και με τις εταιρείες περιορισμένης ευθύνης με ιδιωτικό έγγραφο, αν υιοθετηθεί βεβαίως το πρότυπο καταστατικό. Στο τρίτο μέρος, άρθρα 12, 13 και 14, όπου ορίζονται οι πράξεις οι οποίες υπόκεινται σε δημοσιότητα, είμαστε γενικά θετικοί. Ως προς το τέταρτο μέρος και συγκεκριμένα στο άρθρο 15, όπου τροποποιούνται οι όροι καταβολής μετοχικού κεφαλαίου και το ελάχιστο όριο αυξάνεται στις 25.000 ευρώ από 24.000, καλώς το κάνετε μιας και το ορίζει η σχετική οδηγία 2017/1132. Θα φέρει και κάποια έσοδα αυτό, όπως παρατηρείται και στην έκθεση του Γενικού Λογιστηρίου του Κράτους. Ένα άλλο που εκ πρώτης όψεως φαίνεται θετικό είναι η μείωση της ελάχιστης ονομαστικής τιμής κάθε μετοχής στο ποσό των 4 λεπτών του ευρώ, από 30 λεπτά του ευρώ, που ίσχυε μέχρι σήμερα και ταιριάζει με τα νέα δεδομένα της ελληνικής κοινωνίας. Ωστόσο αν δούμε το δελτίο τιμών κλεισίματος των μετοχών του Χρηματιστηρίου Αξιών Αθηνών της 8ης Ιουνίου 2018, θα παρατηρήσουμε ότι μόνο εννέα από τις εκατόν ενενήντα εννέα εισηγμένες μετοχές διαπραγματεύονται με τιμές χαμηλότερες των τεσσάρων λεπτών. Φυσικά, αυτές οι τιμές δεν έχουν άμεση σχέση ονομαστικής αξίας, σε άλλη κατηγορία είναι εισηγμένες, άλλα μεγέθη αντιπροσωπεύουν, αλλά μάλλον θα πρέπει να προβληματιστούμε για τα τέσσερα λεπτά. Στα άρθρα 20 έως 21 η αναφορά για ουσιαστική κατάργηση του δημόσιου ελέγχου στις διαδικασίες καταβολής εσωτερικού κεφαλαίου δεν μας βρίσκει θετικούς. Στο πέμπτο τμήμα, άρθρα 33 έως 76, το πιο ενδιαφέρον ίσως είναι το άρθρο 40 με το οποίο ορίζεται ότι οι ανώνυμες εταιρείες δεν μπορούν πλέον να εκδίδουν ανώνυμες μετοχές και όσες έχουν ήδη εκδοθεί ονομαστικοποιούνται υποχρεωτικά από την 1η Ιανουαρίου του 2020. Ωστόσο υπάρχουν δράσεις επιχειρηματικές που έχουν ήδη ολοκληρωθεί επάνω στο πλαίσιο της ανωνυμίας, οπότε καλό θα είναι να ισχύσει και για αυτές τις διατάξεις η μεταβατική διάταξη του άρθρου 184, κάτι που επισημάνθηκε και από τους φορείς. Την ονομαστικοποίηση των μετοχών γενικά τη θεωρούμε θετικό μέτρο. Αν και η θετική επιχειρηματολογία της Πλειοψηφίας ότι θα λειτουργήσει εναντίον του μαύρου χρήματος και υπέρ της διαφάνειας, θα έπρεπε να συνοδεύεται από σχετικά δείγματα γραφής της Κυβέρνησής σας, που στον τομέα αυτόν δεν έχει να επιδείξει κάτι σημαντικό παρά τις στομφώδεις εξαγγελίες. Στο έκτο τμήμα, στο άρθρο 77 συμφωνούμε για τον ορισμό ανωτάτου αριθμού των μελών του ΔΣ των ανωνύμων εταιρειών τα δεκαπέντε μέλη, όπως και για το άρθρο 109, σχετικά με την αναμόρφωση του καθεστώτος των αμοιβών των μελών. Επίσης, στο έβδομο τμήμα, άρθρα 116-140, κρίνεται ως θετικό σημείο η δυνατότητα λήψης απόφασης χωρίς συνέλευση και χωρίς τη σύμπραξη όλων των μετόχων, καθώς διαμορφώνεται έτσι η απαραίτητη ευελιξία, ενώ αντίστοιχα λειτουργούν οι όροι για την ενεργοποίηση της μειοψηφίας. Στο όγδοο τμήμα τώρα είμαστε θετικοί με τη διάταξη του άρθρου 144 για την ενίσχυση των δικαιωμάτων της μειοψηφίας, κάτι που έλειπε από την ελληνική έννομη τάξη με την επιφύλαξη της εφαρμογής της για την αποφυγή καταχρηστικών συμπεριφορών, όπως επισημάνθηκε από φορείς. Όσον αφορά το ένατο τμήμα τώρα, συμφωνούμε με τις ρυθμίσεις των άρθρων 145 έως 157 για την κατάρτιση και δημοσίευση των ετησίων οικονομικών καταστάσεων. Στο δέκατο τμήμα, άρθρα 158-163, επίσης, συμφωνούμε και αποδεχόμαστε τη γενική ιδέα που διατρέχει τις προσθήκες ότι η διανομή κερδών στους μετόχους θα γίνεται με βάση τα πραγματικά καθαρά κέρδη και όχι με βάση τυχόν υπεραξίες. Στο εντέκατο τμήμα, άρθρα 164-171, προβλέπεται η επιτάχυνση της διαδικασίας εκκαθάρισης με την οποία συμφωνούμε απόλυτα μιας και δεν ήταν λίγες οι περιπτώσεις εταιρειών που η εκκαθάρισή τους κράτησε πάνω από δέκα χρόνια. Θα πω ένα χαρακτηριστικό παράδειγμα. Αφορά την εταιρεία «Θεσσαλονίκη 1997- Πολιτιστική Πρωτεύουσα της Ευρώπης Α.Ε.», που ενώ είχε παύσει ουσιαστικά να έχει συναλλαγές από το 1998, υποτίθεται ότι γινόταν κάποια εκκαθάριση έως το 2012. Είμαστε θετικοί, επίσης, και με τις διατάξεις του δωδέκατου τμήματος που αφορά τις αλλοδαπές εταιρείες και περιλαμβάνει τα άρθρα 172 έως 175. Στο δέκατο τρίτο τμήμα τώρα και όσον αφορά τις ποινικές διατάξεις του άρθρου 181, ίσως χρειαστεί να γίνει κάποια επαναδιατύπωση στο τελευταίο εδάφιο, δηλαδή «σε καμμία περίπτωση (αντίθετα προς το ποινικό δίκαιο του ν.2190/1920) η παράβαση του καταστατικού δεν συνιστά αξιόποινη πράξη». Τώρα, ως προς το τελευταίο μέρος, επισημάναμε και στη συνεδρίαση της επιτροπής ότι στο άρθρο 182 παράγραφος 1- έγινε σχετική αναφορά και από άλλους συναδέλφους - υπάρχει η φράση «για συγκεκριμένες εταιρείες» που ίσως προκύπτει κάτι που αφορά, θα έλεγα, συγκεκριμένες Ανώνυμες Εταιρείες που έχετε μάλλον εσείς υπ' όψιν σας και δεν μας λέτε, μας το κρατάτε μυστικό. Και παρ' όλο που έχει τεθεί το θέμα στον κύριο Υπουργό, δεν έχει δώσει καμμία απάντηση. Κυρίες και κύριοι συνάδελφοι, όλοι αποδέχονται ότι η προσαρμογή του εταιρικού δικαίου στα σύγχρονα δεδομένα ήταν αναγκαία ώστε να διασφαλιστεί τουλάχιστον η διαφάνεια. Προκύπτουν και άλλα καλά στοιχεία. Πρόκειται για ευελιξία της κρατικής μηχανής και για μείωση της γραφειοκρατίας. Μην ξεχνάμε ότι μια επιχείρηση - σύμφωνα με την «ΚΑΘΗΜΕΡΙΝΗ» - αποδίδει μηνιαία στο δημόσιο είκοσι έναν φόρους και κρατήσεις. Ωστόσο ο εκσυγχρονισμός του νομοθετικού πλαισίου που διέπει τις Ανώνυμες Εταιρείες και τίθεται σε ισχύ από 1η Ιανουαρίου του 2019 έπρεπε να ήταν αντικείμενο και αποτέλεσμα ευρείας διαβούλευσης, μιας και αφορά δεκάδες χιλιάδες εταιρείες - πάνω από πενήντα χιλιάδες εταιρείες θα μπορούσα να πω - και επιπρόσθετα να αντιμετωπίζεται με μεγαλύτερη υπευθυνότητα κατά τη συζήτηση στις επιτροπές και όχι να μένουν όλες οι εξηγήσεις, οι λεπτομέρειες και οι νομοτεχνικές βελτιώσεις για την Ολομέλεια. Και αυτό το λέω διότι υπήρχαν πάρα πολλά ζητήματα που άξιζαν μεγαλύτερης προσοχής, δεδομένου του ότι ναι μεν κατά καιρούς ένα σημαντικό μέρος του νομοθετικού πλαισίου των Ανωνύμων Εταιρειών έχει ρυθμιστεί βάσει ενωσιακών οδηγιών, όμως σε ορισμένες περιπτώσεις η μεταφορά των ρυθμίσεων αυτών στο ελληνικό δίκαιο έγινε κατά κάποιον τρόπο πρόχειρο, αλλά θα μπορούσα να πω και εσφαλμένο. Ως Ένωση Κεντρώων αντιλαμβανόμαστε ότι το επιχειρείν έχει μεγάλη αξία σήμερα, δεδομένου ότι ουδείς επιχειρεί, όλοι φεύγουν έξω και είμαστε υπέρ της αναβάθμισης του επιχειρηματικού περιβάλλοντος, οπότε ελπίζουμε ότι οι διατάξεις για τις Ανώνυμες Εταιρείες που θα ψηφιστούν, να διαμορφώσουν ένα ουσιαστικό πλαίσιο κινήτρων που θα συμβάλουν στην επανεκκίνηση της οικονομίας μας. Επειδή, λοιπόν, δεν επιθυμούμε να συνεχιστούν οι στρεβλώσεις και οι αγκυλώσεις του παρελθόντος, αλλά να δοθεί μία ευκαιρία σε αυτές τις επιχειρήσεις να αναπτυχθούν περισσότερο και προς όφελος της οικονομίας και της κοινωνίας, θα ψηφίσουμε «παρών» επί της αρχής και επί του συνόλου με επιμέρους τοποθέτησή μας επί των άρθρων, αντίστοιχη με τα όσα ανέπτυξα παραπάνω. Ευχαριστώ πολύ.
Τον λόγο έχει ο Υφυπουργός Οικονομίας και Ανάπτυξης κ. Στέργιος Πιτσιόρλας για κάποιες νομοτεχνικές βελτιώσεις.
Θα ήθελα να ακούσω και τους ομιλητές, κυρία Πρόεδρε και να πάρω μετά τον λόγο.
Μου είπαν ότι θέλετε τον λόγο για κάποιες νομοτεχνικές βελτιώσεις.
Όχι ακόμα, κυρία Πρόεδρε.
Άρα δεν θα μιλήσετε τώρα, εντάξει. Ξεκινάμε, λοιπόν, με τον κατάλογο των ομιλητών. Τον λόγο έχει ο κ. Γεώργιος Παπαηλιού από τον ΣΥΡΙΖΑ.
Κυρία Πρόεδρε, κυρίες και κύριοι συνάδελφοι, το παρόν νομοσχέδιο αφορά στην αναμόρφωση του δικαίου των Ανωνύμων Εταιρειών. Οι Ανώνυμες Εταιρείες αποτελούν σχήματα συγκέντρωσης κεφαλαίων για την άσκηση επιχειρηματικών δραστηριοτήτων στο πλαίσιο του ισχύοντος οικονομικού συστήματος. Η αρχική σκέψη ήταν να υπάρχει συγκέντρωση κεφαλαίων, αλλά και διάχυση της ευθύνης των προσώπων μετόχων, δεδομένων των οικονομικών κινδύνων που γεννώνται στις οικονομικές συναλλαγές. Το ισχύον θεσμικό πλαίσιο, ο ν.2190/1920, έτσι όπως ισχύει με τις μεταγενέστερες τροποποιήσεις του, είναι εν πολλοίς δύσκαμπτο και δεν διακρίνεται ούτε για γλωσσική συνέπεια ούτε για συστηματική συνοχή. Χρειάζεται επαναξιολόγηση, εκτεταμένη αναθεώρηση, συστηματοποίηση των διατάξεων, διευκρίνιση αμφισβητουμένων ζητημάτων, με τρόπο ώστε η ίδρυση και η λειτουργία των Ανωνύμων Εταιρειών να χαρακτηρίζονται από διαφάνεια, μέσω αποτελεσματικής εποπτείας και ελέγχων, απλοποίηση, ταχύτητα στη λήψη αποφάσεων, με διασφάλιση, όμως, και ενίσχυση των δικαιωμάτων της μειοψηφίας, τη διατήρηση και την ενίσχυση του εταιρικού κεφαλαίου, την ευχερέστερη επίλυση των εταιρικών διαφορών, αλλά και την επιτάχυνση της εκκαθάρισης της εταιρείας, διασώζοντας αξία, όπου αυτή υπάρχει, ευελιξία, αποφόρτιση των διοικητικών βαρών, ώστε να ενισχύεται η υγιής επιχειρηματικότητα. Και βέβαια, να μην παρατηρούνται τα φαινόμενα των πτωχευμένων επιχειρήσεων, που ανήκουν σε πλούσιους επιχειρηματίες, οι οποίοι πλούτισαν εις βάρος των επιχειρήσεών τους, των εργαζομένων σε αυτές και των συναλλασσομένων, με αυτές ανταγωνιστών τους και μη. Με τις ρυθμίσεις που εισάγονται παρέχονται νέα εργαλεία για την οικονομική και κεφαλαιακή ενίσχυση των Ανωνύμων Εταιρειών, νέοι πιο ευέλικτοι τρόποι λήψης αποφάσεων, μεγαλύτερος έλεγχος στα όργανα διοίκησης, μεγαλύτερη διαφάνεια. Αυτά αναμένεται να επιδράσουν θετικά στην εμπιστοσύνη της αγοράς στο θεσμό της Ανώνυμης Εταιρείας. Εκ των πραγμάτων και λόγω του περιορισμένου χρόνου, θα εστιάσω σε ορισμένα σημεία του νομοσχεδίου που εισάγουν καινοτομίες απαραίτητες για τη διαφανή και αποτελεσματική λειτουργία των Ανωνύμων Εταιρειών στο σημερινό περιβάλλον των ραγδαίων τεχνολογικών εξελίξεων και των παγκοσμιοποιημένων συναλλαγών. Θα εστιάσω συγκεκριμένα και ειδικά στην κατάργηση των ανωνύμων μετοχών. Κυρίες και κύριοι συνάδελφοι, η ονομαστικοποίηση των μετοχών από 1-1-2020 αποτελεί σημαντική καινοτομία, αφού καταργείται η έννοια της ανώνυμης μετοχής. Και μέχρι τώρα, όμως, η μεταβίβαση των ανωνύμων μετοχών σπανίως επιτυγχάνονταν με την παράδοση του τίτλου, λόγω της πρακτικής να μην εκδίδονται ανώνυμοι τίτλοι, λόγω των όμοιων κανόνων μεταβίβασης ανωνύμων και εισηγμένων μετοχών, αλλά και λόγω της φορολογικής νομοθεσίας, που μέχρι πρόσφατα επέβαλε την κατάρτιση εγγράφου για τη μεταβίβασή τους, αλλά και τη δήλωση του κέρδους από την πώλησή τους. Η ρητή πρόβλεψη, όμως, κατάργησης της ανώνυμης μετοχής αίρει οποιεσδήποτε αμφισβητήσεις. Το ζήτημα της ονομαστικοποίησης συνδέεται, κυρίως, με την ενισχυμένη διαφάνεια, με την ταχύτερη ενημέρωση των μετόχων και με την εφαρμογή των προτεινομένων ρυθμίσεων για τα warrants, τα δικαιώματα των μετόχων, με την ενημέρωση των τελευταίων μέσω του μετοχολογίου. Δικαιολογητική βάση για την ανωνυμία των κυρίων των μετοχών δεν υπάρχει, εκτός από τη βούληση απόκρυψης των ιδίων. Επιπλέον, διεθνείς οργανισμοί, αλλά και τελευταία τα όργανα της Ευρωπαϊκής Ένωσης, ζητούν από τα κράτη - μέλη οι ανώνυμες μετοχές να μην αποτελούν μέσον για την άσκηση καταχρηστικών πρακτικών και για την πρόκληση κινδύνου για ξέπλυμα μαύρου χρήματος και εν γένει διάπραξη άλλων εγκληματικών ενεργειών. Υπάρχει η οδηγία 2015/849 της Ευρωπαϊκής Ένωσης, που θα επικυρωθεί και από τη χώρα μας, στην οποία προβλέπονται μηχανισμοί για την εξεύρεση των προσώπων δικαιούχων των ανωνύμων μετοχών, αλλά και των πραγματικών δικαιούχων, δηλαδή αυτών που κρύβονται πίσω από αυτούς. Εκτός από την κατάργηση των ανωνύμων μετοχών, υπάρχουν κι άλλα ισοδύναμα μέτρα, τα οποία, όμως, συνεπάγονται πολύπλοκες ρυθμίσεις και επιβαρύνουν τις Ανώνυμες Εταιρείες με πληθώρα πρόσθετων υποχρεώσεων, επιφέροντας «πληροφοριακή κόπωση» στις επιχειρήσεις. Η εξεύρεση της διαδρομής του μαύρου χρήματος μέσω των γνωστών εξωχώριων εταιρειών και άλλων σχημάτων ανά τον κόσμο δεν είναι εύκολη υπόθεση και βέβαια, μπορεί να αμφισβητηθεί, αν υπάρχει πραγματική βούληση όλων αυτών των διεθνών οργανισμών να φτάσουν μέχρι το τέλος. Πάντως η ονομαστικοποίηση των ανωνύμων μετοχών είναι μία αρχή. Κυρίες και κύριοι συνάδελφοι, και αυτό το νομοσχέδιο αποτελεί μία επιπλέον ψηφίδα στο σύνολο των ρυθμίσεων που έχουν θεσπιστεί και θα θεσπιστούν στο άμεσο μέλλον. Αυτές οι ρυθμίσεις απλοποιούν τις διαδικασίες σύστασης, λειτουργίας και λύσης των Ανωνύμων Εταιρειών, μειώνουν τη διοικητική γραφειοκρατία και το διοικητικό κόστος, αναβαθμίζουν τη συνεργασία και τις συναλλαγές με το εξωτερικό, προσαρμόζουν το θεσμικό πλαίσιο στις νέες συνθήκες, της διεθνούς, της ευρωπαϊκής και της εγχώριας αγοράς. Εν γένει διευκολύνουν την επιχειρηματική δραστηριότητα. Θα έλεγα ότι όλα αυτά συνιστούν τη στρατηγική της Κυβέρνησης για την επιχειρηματικότητα, που αποτελεί σημαντικό πυλώνα της προοπτικής ανάπτυξης της χώρας. Σε αυτό το πλαίσιο και σταδιακά δημιουργούνται οι θεσμικές προϋποθέσεις για την προωθούμενη κοινωνικά δίκαιη παραγωγική ανασυγκρότηση της χώρας. Σας ευχαριστώ.
Ευχαριστούμε. Τον λόγο έχει ο κ. Θεοχάρης Θεοχάρης από τους Ανεξάρτητους Βουλευτές.
Ευχαριστώ, κυρία Πρόεδρε. Είχα σκοπό να μιλήσω κατ' αρχάς για την τροπολογία την οποία καταθέσαμε και ευχαριστώ τον Υπουργό, γιατί πράγματι την έκανε δεκτή. Και έχω την αίσθηση ότι ακούει τον παλμό της αγοράς, έχει βάλει τον χέρι του πάνω στον σφυγμό. Ζούμε αυτή την περίοδο το δράμα επτάμισι χιλιάδων μικροεπενδυτών, οι οποίοι προφανώς έχουν μπλέξει σε μία κατάσταση στην περίπτωση της «FOLLI FOLLIE» και θέλω να πιστεύω ότι γρήγορα θα διαλευκανθεί, αλλά κυρίως ότι δεν θα δημιουργηθούν ξανά συνθήκες ώστε να έχουμε τέτοιου είδους εξαπατήσεις του κοινού. Σε κάθε περίπτωση, αυτή η τροπολογία - την οποία έκανε αποδεκτή ο Υπουργός και θέλω να την εξηγήσω για τα Πρακτικά και χάριν του ελληνικού λαού - είναι μια τροπολογία που βοηθάει στην άρση ενός ζητήματος σύγκρουσης συμφερόντων μεταξύ των μελών του διοικητικού συμβουλίου μιας εισηγμένης και των μετόχων. Αυτό που συμβαίνει είναι ότι κάθε χρόνο σε κάθε γενική συνέλευση ορίζονται οι ορκωτοί ελεγκτές, οι οποίοι είναι μια ελεγκτική εταιρεία που σκοπό έχει να ελέγξει το κατά πόσο υπάρχουν προβλήματα με τους αριθμούς, με τον ισολογισμό, με τη διαχείριση της εταιρείας και έτσι να βγάλει μια έκθεση προς τους μετόχους, λέγοντάς τους ότι όλα τα πράγματα είναι καλά ή ότι υπάρχει το α ή το β ή το γ πρόβλημα με τους λεγόμενους αστερίσκους. Στην περίπτωση, όμως, που ένας μέτοχος είναι και ενεργό μέλος του διοικητικού συμβουλίου, είναι προφανές ότι έχει δύο ιδιότητες. Υπό τη μία ιδιότητα ο ελεγκτής τον ελέγχει ως μέλος του διοικητικού συμβουλίου. Υπό τη δεύτερη ιδιότητά του ως μέτοχος είναι αυτός ο οποίος ορίζει τον ελεγκτή. Σε αυτήν την περίπτωση δεν μπορεί ο ελεγχόμενος να ορίζει τον ελεγκτή του. Και πράγματι με την τροπολογία, η οποία έγινε δεκτή, αυτό το πρόβλημα σταματάει να υφίσταται. Και έτσι στη συγκεκριμένη ψηφοφορία δεν έχουν δικαίωμα οι μέτοχοι να ψηφίσουν, εφόσον είναι και ενεργά μέλη του διοικητικού συμβουλίου. Και πάλι σας ευχαριστώ, κύριε Υπουργέ. Να πω κιόλας ότι είναι μια τροπολογία, η οποία ήρθε μετά από συζήτηση με τον ίδιο τον Πρόεδρο του Χρηματιστηρίου. Πήρα την πρωτοβουλία να μιλήσω μαζί του γι' αυτό το ζήτημα των μικρομετόχων της «FOLLI FOLLIE». Και πάνω στη συζήτηση αυτή, ήρθε η σκέψη να κάνουμε αυτή την τροπολογία και να προσπαθήσουμε να διορθώσουμε αυτό το πρόβλημα. Τρία ακόμα θέματα θα ήθελα να θέσω πολύ σύντομα - και θα ήθελα την προσοχή σας, κύριε Υπουργέ - κυρίως πηγαίνοντας μπροστά. Δεν θέλω να κοιτάζω το παρελθόν. Προτάσεις σας κάνουμε και νομίζω ότι θα ήταν ευτυχές εάν τις λάβετε υπ' όψιν σας, όπως κάνατε σε αυτήν την περίπτωση. Το πρώτο είναι ότι μια επιπλέον δικλείδα ασφαλείας - και ελπίζω στο νομοσχέδιο για τα ελεγκτικά να τη βάλετε - είναι η κατηγοριοποίηση των ελεγκτικών εταιρειών, όπως έχουμε στις τεχνικές εταιρείες. Για παράδειγμα, δεν μπορούμε να δώσουμε σε μία τεχνική εταιρεία των δύο ατόμων να μας κάνει τον αυτοκινητόδρομο Αθηνών - Θεσσαλονίκης. Έτσι και οι ελεγκτικές εταιρείες των δυο ατόμων - όπως είναι σε αυτήν την περίπτωση - δεν μπορεί να ελέγχουν εταιρείες των εκατομμυρίων, των δεκάδων εκατομμυρίων ή των δισεκατομμυρίων ευρώ τζίρου. Συνεπώς, θα πρέπει να έχουμε κατηγορίες ελεγκτικών εταιρειών και ανάλογα με τον τζίρο η κάθε επιχείρηση να είναι υποχρεωμένη να ανεβαίνει κατηγορία. Και βέβαια η ΕΛΤΕ θα μπορούσε να ορίσει τα κριτήρια γι' αυτές τις κατηγορίες. Η δεύτερη πρόταση που θα ήθελα να σας κάνω έχει σχέση με τις περιπτώσεις όπου είναι υποχρεωμένες οι εταιρείες - έχει γίνει ενσωμάτωση στο εθνικό μας δίκαιο της οδηγίας από την Ευρωπαϊκή Ένωση - να αλλάζουν κάθε δέκα χρόνια εταιρεία που τις ελέγχει και να αλλάζουν κάθε πέντε χρόνια τον ορκωτό λογιστή, ώστε να μην τις ελέγχει το ίδιο άτομο συνέχεια. Έχει παρατηρηθεί το φαινόμενο να φεύγουν οι ορκωτοί, να φτιάχνουν ψεύτικες εταιρείες των δύο ατόμων, να υπογράφει ο συνεταίρος τους, ενώ στην πραγματικότητα ο ίδιος να συνεχίζει αυτόν τον έλεγχο, για να παρακάμψει, μέσω παρένθετων στην πραγματικότητα προσώπων, τον περιορισμό αυτού του νόμου. Δώστε τη δυνατότητα στην ΕΛΤΕ να ελέγχει τέτοιου είδους περιπτώσεις και να μπορεί να επιβάλλει πρόστιμα ή να παίρνει άλλες κυρώσεις και να ρίχνει τα βιβλία για να μην συμβαίνουν αυτά τα πράγματα και να ξαναγυρίσει η εμπιστοσύνη του επενδυτικού κοινού, γιατί δεν μπορούμε να περιμένουμε ανάπτυξη χωρίς να υπάρχει αυτή ακριβώς η έννοια της εμπιστοσύνης. Κλείνω με ένα θέμα που δεν είχα σκοπό να θίξω, όμως, επειδή αυτό το νομοσχέδιο μιλάει και για το πτωχευτικό δίκαιο και επειδή έχω μια προσωπική εμπειρία από εταιρείες που έχουν πτωχεύσει, θα σας πρότεινα, κύριε Υπουργέ, την εξής διαδικασία στις πτωχεύσεις, για να είναι γρήγορες και να προστατεύονται τα συμφέροντα των ανθρώπων οι οποίοι αναγκαστικά βρίσκονται με χρωστούμενα από μια πτώχευση και δεν θα πάρουν όλα τα λεφτά τους. Πρώτον, να μην υπάρχει κίνητρο στον εκκαθαριστή να εμμένει επ' άπειρον για να συνεχίζει η εκκαθάριση επ' άπειρον και να παίρνει συνέχεια τον μισθό του. Θα πρέπει με μια διαδικασία διαγωνιστική να είναι σταθερή η τιμή, η αμοιβή των εκκαθαριστών για την εκκαθάριση της κάθε εταιρείας, ώστε να μην έχουν κίνητρο την παράταση της διαδικασίας της εκκαθάρισης. Δεν θα τελειώνουμε ποτέ, όπως δεν τελειώνει καμμία εκκαθάριση σχεδόν ποτέ, παίρνει πάρα πολλά χρόνια.
Το κάναμε τρία χρόνια.
Είναι τρία χρόνια το ανώτερο.
Τρία χρόνια το ανώτερο, αλλά εγώ σας λέω ότι, εάν είναι σταθερή η τιμή στην οποία θα αμειφθούν οι εκκαθαριστές για την εκκαθάριση ανάλογα του μεγέθους της εταιρείας, δεν υπάρχει κίνητρο. Δεν χρειάζεται καν να βάλετε όριο. Θα τελειώσουν γρηγορότερα διότι για αυτόν είναι κόστος να συνεχίζει τη διαδικασία της εκκαθάρισης. Διορθώστε τα κίνητρα και δεν χρειάζεται να βάζετε τέτοιου είδους όρια, γιατί μετά θα σας έρχονται με παρατάσεις, με διάφορα ζητήματα. Δεύτερον, θα πρέπει οι εκκαθαριστές το πρώτο πράγμα που θα κάνουν να ρευστοποιούν υποχρεωτικά και εντός πολύ σύντομου χρονικού διαστήματος όλα τα περιουσιακά στοιχεία της εταιρείας και μετά να μπαίνουν απλώς στη διαδικασία να διαμοιράσουν ανάλογα με το πού πρέπει να μοιραστούν τα περιουσιακά στοιχεία της εταιρείας, τα οποία θα έχουν μετατραπεί σε ρευστό, ώστε να μην υπάρχει αυτό το ζήτημα να κάνουν ενεργή διαχείριση λες και είναι traders κάποιων χρηματιστηριακών εταιρειών ή να συζητάμε αν έπεσε ή ανέβηκε η αξία. Θα πρέπει πολύ γρήγορα να γίνεται η εκκαθάριση των στοιχείων και η πώλησή τους, να μετατρέπονται σε ρευστό και από εκεί και πέρα θα γίνεται πολύ γρήγορα η διαδικασία της εκκαθάρισης. Λάβετέ τα αυτά υπ' όψιν, όπως φέρνετε τα νομοθετήματα, τα οποία είναι αναγκαία και πρέπει να γίνουν, γιατί βέβαια ανάπτυξη με εταιρικό δίκαιο του 1920 δεν μπορεί να υπάρξει. Ευχαριστώ πολύ, κύριε Υπουργέ.
Επόμενος ομιλητής ο κ. Δημητριάδης. Δεν βλέπω τον κ. Δημητριάδη. Τον λόγο έχει ο κ. Θεοφύλακτος.
Ευχαριστώ, κυρία Πρόεδρε. Κύριε Υπουργέ, κυρίες και κύριοι συνάδελφοι, επιτρέψτε μου να αναφερθώ λίγο περισσότερο στο γενικό, στο δάσος. Είναι και αυτό σημαντικό να μην το χάνουμε, γιατί έχουν ειπωθεί αρκετά και στις επιτροπές και σήμερα για το ειδικότερο, δηλαδή για το νομοσχέδιο. Με το σημερινό νομοσχέδιο, λοιπόν, για την αναμόρφωση των Ανωνύμων Εταιρειών, που ψηφίζουμε, καταρρίπτεται κάθε επιχείρημα ότι δήθεν ο ΣΥΡΙΖΑ και η Κυβέρνηση είναι αντίθετοι, είναι ιδεοληπτικοί με το επιχειρείν, με τη σωστή λειτουργία της αγοράς, με το νόμιμο επιχειρηματικό κέρδος. Όχι, δεν ισχύει τίποτα απ' αυτά και αυτό αποδεικνύεται με τη σειρά των νομοσχεδίων που φέρνει το Υπουργείο Ανάπτυξης. Προηγήθηκε το νομοσχέδιο για τις ΕΠΕ και σήμερα οι Α.Ε.. Να πούμε τι είπαν οι φορείς, να θυμίσουμε; Πρόεδρος της Επιτροπής Κεφαλαιαγοράς: «Πολύ σημαντική παρέμβαση. Αξίζουν συγχαρητήρια», λέει. Η εκπρόσωπος του Χρηματιστηρίου Αθηνών είπε «ένα πραγματικά εκσυγχρονιστικό νομοσχέδιο». Ο εκπρόσωπος του ΣΕΒ, «εξαιρετική προσπάθεια», ΕΣΕΕ, «θετικό σχέδιο νόμου», ΓΣΕΒΕΕ και Οικονομικό Επιμελητήριο, πέρα από κάποιες παρατηρήσεις, το χαρακτήρισαν «γενικά θετικό». Έχουμε μεταλλαχθεί ή συμβαίνει κάτι; Όχι. Όλοι θέλουν τη σωστή λειτουργία της αγοράς. Οι υγιείς επαγγελματίες, οι υγιείς επιχειρηματίες θέλουν και συμφωνούν και αυτό προάγει η Κυβέρνησή μας, την ορθολογική, τη σωστή λειτουργία της αγοράς και των επιχειρήσεων. Υπάρχει μια μεγάλη διαφορά με τις έως τώρα στρεβλές πρακτικές που άνθησαν στα σαράντα χρόνια της Μεταπολίτευσης και που εμμέσως πλην σαφώς, και κάποιες φορές αμέσως και αδιστάκτως, υποστηρίχτηκαν από τα δύο κόμματα που εναλλάχτηκαν στην εξουσία, Νέα Δημοκρατία - ΠΑΣΟΚ, στρεβλές πρακτικές που ευνόησαν την κρατικοδίαιτη επιχειρηματικότητα, που δανείστηκε με αέρα σε βάρος του ελληνικού λαού - αυτά πληρώνουμε τώρα με τα αρνητικά μέτρα - που δεν σεβάστηκε - και εν μέρει εξακολουθεί να μην σέβεται όσο μπορεί - τα δικαιώματα των εργαζομένων, που αδιαφόρησε για το φυσικό και το αστικό περιβάλλον. Εμείς, να το ξέρει ο κόσμος αυτό, είμαστε υπέρ της υγιούς επιχειρηματικότητας και δεν έχουμε καμμία ιδεοληψία ως προς αυτό, αρκεί να προστατεύονται τα δικαιώματα των εργαζομένων. Οι σωστοί επιχειρηματίες προστατεύουν τους εργαζομένους τους. Πρέπει να προστατεύουν το αστικό και το φυσικό περιβάλλον και οι σωστοί επιχειρηματίες σέβονται το περιβάλλον. Για αυτά ναι, είμαστε ιδεοληπτικοί και εκεί πρέπει, κυρίες και κύριοι συνάδελφοι, να στοχεύσει όλο το πολιτικό σύστημα και ας είναι αφετηρία νομοσχέδια σαν το σημερινό, που συγκεντρώνουν ευρεία πολιτική συναίνεση. Δεν πρέπει να αντιμετωπιστούν οι παθογένειες του παρελθόντος; Είχε γίνει κανόνας, σύστημα να αφήνουν οι κακώς εννοούμενοι επιχειρηματίες - πρόκειται για εγκληματίες - χρέη στο δημόσιο, στα ασφαλιστικά ταμεία, σε τράπεζες, σε εργαζόμενους, σε προμηθευτές και οι ίδιοι πάμπλουτοι με τα λεφτά στο εξωτερικό. Μας λένε οι εργαζόμενοι, που τώρα έχουν μείνει απλήρωτοι, ότι μάζευαν κάθε μέρα τις εισπράξεις. Τους ρωτήσαμε γιατί δεν τα έχει κατασχέσει το δημόσιο ή τα ταμεία ή εσείς; Γιατί τα μάζευαν σε ρευστό. Δυστυχώς, το ίδιο μοντέλο ακολουθήθηκε και στον δημόσιο χώρο, δηλαδή, σχηματικά στον ιδιωτικό τομέα στις Ανώνυμες Εταιρείες οι πτωχοί επιχειρηματίες ήταν πλούσιοι και στον δημόσιο τομέα η χώρα πτώχευσε και το πολιτικό προσωπικό δεν είδαμε να παθαίνει τίποτα. Ενώ, αν λειτουργούν οι κανόνες της αγοράς - και το λέω και για τις επιχειρήσεις αυτό - υπάρχει ένα εύλογο λελογισμένο κέρδος. Όσον αφορά το νομοσχέδιο, θα αναφερθώ μόνο στους δύο πυλώνες: Από τη μια, έχουμε μια απλοποίηση διαδικασιών, όπου γίνονται πιο ταχύρρυθμες οι διαδικασίες, πιο εύκολες, πιο απλές για τους επιχειρηματίες και από την άλλη, αυξάνεται η διαφάνεια και ο έλεγχος, ώστε να προστατεύεται το δημόσιο συμφέρον, χωρίς, όμως, να δημιουργεί προβλήματα στους επιχειρηματίες. Πρώτος πυλώνας: Απλοποίηση διαδικασιών. Κανένας έλεγχος στις δηλωτικές πράξεις. Απλοποιούνται οι διαδικασίες ίδρυσης. Ρυθμίζεται η υπηρεσία μίας στάσης, ό,τι είναι αρμόδιο για τη σύσταση ανωνύμων εταιρειών, με την παραλαβή της αίτησης και των εγγράφων και τον έλεγχο των δικαιολογητικών. Κατοχύρωση επωνυμίας και διακριτικού τίτλου της Α.Ε., χορήγηση αριθμού ΓΕΜΗ και ΑΦΜ και πρόσβαση στις υπηρεσίες «TAXISNET». Προβλέπεται ότι εκτός από το συμβολαιογραφικό, εναλλακτικά μπορεί να χρησιμοποιηθεί και ιδιωτικό έγγραφο. Μάλιστα, υπάρχει και σχετικό υπόδειγμα. Αξιοποιείται η τεχνολογία τόσο με την τήρηση ηλεκτρονικού βιβλίου μετόχων, όσο και με την ηλεκτρονική ψηφοφορία στις συνεδριάσεις του Δ.Σ. και της Γενικής Συνέλευσης. Ενθαρρύνεται η διαδικασία διαιτητικής επίλυσης των διαφορών πριν την προσφυγή στην τακτική δικαιοσύνη με σχετική πρόβλεψη στο καταστατικό. Ενισχύονται τα δικαιώματα των μετόχων της μειοψηφίας μέσω της καθιέρωσης της ατομικής πληροφόρησης για τις επικείμενες συνεδριάσεις της Γενικής Συνέλευσης. Προβλέπεται για πρώτη φορά μονομελές διοικητικό όργανο για τις πολύ μικρές και τις μικρές εταιρείες, ενώ τριμελές όργανο για τις υπόλοιπες. Επίσης, θα αναφερθώ σε δύο πολύ σημαντικά μέτρα που ενισχύουν τη διαφάνεια και την αποτελεσματικότητα των ελέγχων. Αυτά αναφέρθηκαν από τους άλλους συναδέλφους και τον εισηγητή μας, αλλά και από τα άλλα πολιτικά κόμματα. Καθιερώνεται η υποχρεωτική ονομαστικοποίηση των μετοχών όλων των ανωνύμων εταιρειών, εισηγμένων και μη, από τον Ιανουάριο του 2020. Όλες οι μετοχές θα είναι ονομαστικές, δηλαδή, με άλλα λόγια, θα γνωρίζουμε τον ιδιοκτήτη τους. Πρόκειται για μια διεθνή τάση, που στόχο έχει την πάταξη της φοροδιαφυγής. Τόσο έχει υποφέρει και η χώρα μας και όλος ο κόσμος από τα Panama και τα Paradise papers, από το ξέπλυμα «μαύρου» χρήματος και την εγκληματικότητα, γιατί με τον τρόπο της ονομαστικοποίησης αίρεται η ανωνυμία των μετόχων και άρα των ουσιαστικών ιδιοκτητών της ανώνυμης εταιρείας. Ιδρύεται ουσιαστικός έλεγχος για τις μεγάλες εταιρείες που στην ουσία ο τζίρος τους αποτελεί το μεγαλύτερο κομμάτι των ανωνύμων εταιρειών στη χώρα. Έως τώρα ο έλεγχος αυτός ήταν ανύπαρκτος. Κυρίες και κύριοι συνάδελφοι, σαν σήμερα, πέντε χρόνια πριν, στις 11 Ιουνίου του 2013, με μια πραξικοπηματική κίνηση η κυβέρνηση Σαμαρά - Βενιζέλου έκλεισε μια δημόσια Α.Ε., την ΕΡΤ. Εμείς σήμερα 11 Ιουνίου του 2018 και με μια ευρεία πολιτική συναίνεση ανοίγουμε τον δρόμο για το υγιές επιχειρείν σε όλες τις ανώνυμες εταιρείες. Ευχαριστώ.
Ευχαριστούμε. Ο κ. Τσόγκας έχει τον λόγο.
Ευχαριστώ, κυρία Πρόεδρε. Κύριε Υπουργέ, κυρίες και κύριοι Βουλευτές, το παρόν νομοσχέδιο αποτελεί μια ριζική αναμόρφωση του ισχύοντος θεσμικού πλαισίου των ανωνύμων εταιρειών, λαμβάνοντας υπ' όψιν ότι οι ανώνυμες εταιρείες αποτελούν τις βασικές συνεργατικές σχέσεις της ελληνικής οικονομίας και την πιο οργανωμένη μορφή επιχειρηματικής δραστηριότητας. Η ανάγκη αναμόρφωσης του νομοθετικού πλαισίου που διέπει τη λειτουργία της, ενενήντα οκτώ χρόνια από την ψήφιση του 2190/1920, κρίθηκε αναγκαία, προκειμένου η ανώνυμη εταιρεία να ανταποκριθεί στις διαρκώς αυξανόμενες απαιτήσεις της σύγχρονης παγκόσμιας οικονομίας, ενώ παράλληλα μέσω του παρόντος νομοσχεδίου προωθείται μια σειρά διαρθρωτικών μεταρρυθμίσεων για την ενίσχυση της αναπτυξιακής δυναμικής της ελληνικής οικονομίας, η οποία αποτελεί πρωτεύοντα στόχο της Κυβέρνησης. Οι βασικοί στόχοι τους οποίους η διαδικασία αναμόρφωσης και συμπλήρωσης της νομοθεσίας για τις ανώνυμες εταιρείες επιδιώκει να πετύχει, είναι η επιτάχυνση ίδρυσης, λύσης και εκκαθάρισης της ανωνύμου εταιρείας, η επιτάχυνση της υλοποίησης επιχειρηματικών αποφάσεων, η προστασία των μειοψηφούντων εταίρων, η ενίσχυση της διαφάνειας, η μείωση της γραφειοκρατίας και η ενίσχυση της ασφάλειας για τους συναλλασσόμενους, που αποτελεί την απαραίτητη προϋπόθεση για ένα υγιές επενδυτικό περιβάλλον. Το παρόν νομοσχέδιο επιχειρεί μερική ενσωμάτωση της ευρωπαϊκής οδηγίας 2017/828 για την ενθάρρυνση της μακροπρόθεσμης ενεργούς συμμετοχής των μετόχων, ιδιαίτερα ως προς τα κεφάλαια που αφορούν την καταβολή αμοιβών σε μέλη του διοικητικού συμβουλίου, σύμφωνα με τα διαλαμβανόμενα στο άρθρο 109 και τη διαφάνεια και εποπτεία των συναλλαγών συνδεδεμένων μερών. Εκσυγχρονίζονται οι μέθοδοι λειτουργίας των οργάνων της εταιρείας, μέσω της εξ αποστάσεως ψηφοφορίας των διοικητικών συμβουλίων και γενικών συνελεύσεων, καθώς και μέσω της ηλεκτρονικής τήρησης του βιβλίου μετόχων, το οποίο, σύμφωνα με το άρθρο 40, μπορεί να τηρείται ηλεκτρονικά από το κεντρικό αποθετήριο, τράπεζες ή επιχειρήσεις επενδύσεων. Σημαντική, επίσης, είναι η πρόβλεψη των άρθρων 102 έως 107, τα οποία ρυθμίζουν την ευθύνη των μελών του διοικητικού συμβουλίου, σε συνδυασμό με τα οριζόμενα στο νομοσχέδιο, το οποίο ορίζει ότι η ευθύνη του διοικητικού συμβουλίου είναι έμμεση και δεν αφορά τρίτους που έχουν υποστεί άμεση ζημία, καθώς και ότι στο ζήτημα αυτό θα εφαρμόζονται οι κοινές διατάξεις, ιδίως του Αστικού Κώδικα, άρθρα 914 κι επόμενα, και οι ειδικές διατάξεις του άρθρου 98 του Πτωχευτικού Κώδικα ως ίσχυε με τον νόμο 2190. Ενώ με το άρθρο 108 η γενική συνέλευση δεν απαλλάσσει το διοικητικό συμβούλιο από κάθε ευθύνη κατά την άσκηση των καθηκόντων του, αλλά εγκρίνει τη συνολική διαχείριση της εποπτείας γενικά, όχι όμως και επιμέρους πράξεις ή παραλείψεις που έχουν τυχόν βλάψει την εταιρεία. Επιπλέον, με στόχο την επιτάχυνση της εκκαθάρισης, αν η εταιρεία δεν διαθέτει ενεργητικό προβλέπεται η δυνατότητα παράλειψης της διαδικασίας εκκαθάρισης μετά τη λύση της εταιρείας, ώστε αυτή να μπορεί να γίνει με απευθείας διαγραφή από το ΓΕΜΗ. Σημαντικότατη είναι η διάταξη του άρθρου 169, με το οποίο ορίζεται ότι σε περίπτωση που η εκκαθάριση υπερβεί την τριετία της πενταετίας που ίσχυε με το προηγούμενο καθεστώς, ο εκκαθαριστής υποχρεούται να συγκαλέσει γενική συνέλευση στην οποία υποβάλλει σχέδιο επιτάχυνσης και περάτωσης της εκκαθάρισης. Αν το σχέδιο εγκριθεί από τη γενική συνέλευση, ο εκκαθαριστής ολοκληρώνει τη διαχείριση, σύμφωνα με τα προβλεπόμενα στο σχέδιο. Αν το σχέδιο δεν εγκριθεί, ο εκκαθαριστής ή οι μέτοχοι που εκπροσωπούν το ένα εικοστό (1/20) του καταβεβλημένου κεφαλαίου μπορούν να ζητήσουν την έγκριση του σχεδίου ή τον ορισμό άλλων κατάλληλων μέτρων από το δικαστήριο, με τη διαδικασία της εκούσιας δικαιοδοσίας, μη δεσμευόμενο το δικαστήριο να υιοθετήσει την πρόταση των μετόχων του εκκαθαριστή. Επίσης, εισάγεται με το άρθρο 8 παράγραφος 2 η απεριόριστη και ήδη αόριστη διάρκεια της εταιρείας, που απαλλάσσει τους μετόχους από τη μέριμνα της παράτασης της ορισμένης διάρκειας κατά τη λήξη της. Η εταιρεία με αόριστη διάρκεια, σε αντίθεση με τις έννομες σχέσεις αορίστου χρόνου, δεν λύεται με καταγγελία, αλλά σύμφωνα με τα όσα ορίζονται στο άρθρο 164, δηλαδή με απόφαση της γενικής συνέλευσης που λαμβάνεται με αυξημένη απαρτία και πλειοψηφία, με την κήρυξη της εταιρείας σε πτώχευση και σε περίπτωση απόρριψης της αίτησης πτώχευσης, λόγω ανεπάρκειας της περιουσίας του οφειλέτη για την κάλυψη των εξόδων της διαδικασίας, καθώς και με δικαστική διαδικασία σύμφωνα με τα άρθρα 165 και 166. Με στόχο την ενίσχυση της διαφάνειας και την πάταξη εγκληματικών πρακτικών, όπως του «ξεπλύματος» «μαύρου» χρήματος, που ευνοείται από την κτήση ανωνύμων μετοχών, το άρθρο 184 εισάγει την κατάργηση των ανωνύμων μετοχών από 1-1-2020. Με την κατάργηση των ανωνύμων μετοχών επιταχύνεται η ευχερέστερη μεταβίβασή τους, ενώ η γνωστοποίηση του διεκδικητού τους διευκολύνει όχι μόνο τον εντοπισμό του, αλλά και τον εντοπισμό των προσώπων που είναι οι πραγματικοί δικαιούχοι. Επιπλέον, διατηρούνται οι υπάρχοντες τίτλοι των ανωνύμων εταιρειών, εισάγονται όμως και οι συνδεδεμένοι τίτλοι, οι οποίοι μπορούν να αποκτηθούν ή να εκποιηθούν συνδυασμένα, ενώ εισάγονται και οι τίτλοι κτήσης των μετοχών της εταιρείας «WARRANTS» - που είναι ήδη γνώριμοι στον τραπεζικό τομέα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δυστυχώς, ο χρόνος δεν είναι σύμμαχος για αναφορά σε άλλα άρθρα του παρόντος νομοσχεδίου, τα οποία ένα προς ένα οδηγούν την ίδρυση και λειτουργία της ανώνυμης εταιρείας σε ένα σύγχρονο επενδυτικό περιβάλλον, χωρίς γραφειοκρατικές αγκυλώσεις και σε καθεστώς πλήρους διαφάνειας και συνθήκες υγιούς ανάπτυξης, που θα οδηγήσουν σε οικονομικά άλματα. Κυρίες και κύριοι Βουλευτές, τα νέα δεδομένα λειτουργίας των αγορών και ο διεθνής ανταγωνισμός επιβάλλουν την αναμόρφωση του νομοθετικού πλαισίου σύστασης και λειτουργίας των ανωνύμων εταιρειών που εισάγεται με το παρόν νομοσχέδιο, το οποίο είναι βέβαιο ότι στην πράξη θα αποτελέσει ισχυρό όπλο για την ελληνική οικονομία και τον ελληνικό επιχειρηματικό κόσμο. Κρατώντας την έκφραση του συναδέλφου της Αντιπολίτευσης «είναι ένα καλό νομοθέτημα», σας καλώ να υπερψηφίσετε ανεπιφύλακτα το παρόν νομοσχέδιο, που εκσυγχρονίζει το πεπαλαιωμένο και αναχρονιστικό πλαίσιο των εμπορικών εταιρειών, θέτοντας κανόνες διαφάνειας, υγιούς ανταγωνισμού και ανάπτυξης. Σας ευχαριστώ.
Τελευταία ομιλήτρια είναι η κ. Μεγαλοοικονόμου. Κυρία συνάδελφε, έχετε τον λόγο.
Ευχαριστώ, κυρία Πρόεδρε. Κύριε Υπουργέ, έχουν περάσει σχεδόν εκατό χρόνια από την ψήφιση του ν.2190/1920- δηλαδή μπορούμε να το κάνουμε και αναγραμματισμό, όπως το βλέπω - και αρκετές αλλαγές έχουν επέλθει στο δίκαιο των ανωνύμων εταιρειών έκτοτε, αλλά δεν μπορούμε να παραβλέψουμε σήμερα τη μόνη πραγματική και εκ βάθρων αναθεώρηση του νόμου. Έπρεπε, δηλαδή, να περάσει ένας σχεδόν αιώνας, για να γίνουν οι απαραίτητες βελτιώσεις στο δίκαιο των ανωνύμων εταιρειών, βελτιώσεις που αποβλέπουν όχι μόνο στην καλύτερη και πιο απλή και πρακτική λειτουργία μιας ανώνυμης εταιρείας, αλλά επίσης θα λύσουν ή έστω θα βοηθήσουν αισθητά πολλά γενικότερα ζητήματα της διαφάνειας. Αντιστοίχως, προηγήθηκε πριν από λίγες ημέρες, όπως ξέρουμε, και ο νόμος για τις εταιρείες περιορισμένης ευθύνης, που έφερε σημαντικές αλλαγές. Αδιαμφισβήτητα, οι ανώνυμες εταιρείες στη χώρα μας είναι μια εταιρική μορφή που προτιμούν και οι οικογενειακές επιχειρήσεις και οι υπερκολοσσοί. Επομένως, η νομοθεσία θα πρέπει να καλύπτει ικανοποιητικά όλα τα σχήματα. Όμως, το μέχρι σήμερα νομοσχέδιο ήταν τουλάχιστον αναχρονιστικό και σε πολλά σημεία αντιφατικό και συχνά δύσχρηστο. Θα ήθελα να προσθέσω, επειδή μιλήσαμε για τα δάνεια, ότι μια ανώνυμη εταιρεία για τη λήψη δανείου - επιτρέψτε μου, γιατί έχω πείρα σ' αυτό - θα έπρεπε να βάλει εμπράγματη δική της περιουσία, εάν έχει. Βλέπουμε, όμως, ότι οι τράπεζες έδιναν πολλές φορές δάνεια σε ανώνυμες εταιρείες, χωρίς να βάζουν τους μετόχους με την προσωπική τους περιουσία να δίνουν εμπράγματη εξασφάλιση. Αυτό ήταν ένα μεγάλο σφάλμα και γι' αυτό βρέθηκαν τόσα δάνεια και έχασαν τόσο πολύ οι τράπεζες, τις οποίες αναγκαστήκαμε να ανακεφαλαιοποιήσουμε. Επίσης, δεν θα ήθελα να ξανακούσω, όπως ακούσαμε στην εξεταστική επιτροπή που έγινε για τα δάνεια των κομμάτων και των ΜΜΕ, ότι ελάμβαναν εκατοντάδες εκατομμύρια δάνεια, για τα οποία έλεγαν - άκουσον - άκουσον! - οι μάρτυρες ότι ως εμπράγματη εξασφάλιση έβαζαν «αέρα». Δεν το έχω ξανακούσει αυτό, ότι βάζουν «αέρα». «Αέρα στα πανιά μας» ξέρω εγώ, αλλά «αέρα» στα δάνεια δεν μπορώ να το δεχθώ. Ομολογώ ότι το σημερινό νομοσχέδιο είναι μια από τις πολλές απαραίτητες και επιβεβλημένες νομοθεσίες. Θεωρώ ότι έχει καθυστερήσει κιόλας. Για παράδειγμα, πλέον, λέμε το ότι το διοικητικό συμβούλιο μπορεί να είναι μονομελές σε μερικές πολύ μικρές επιχειρήσεις. Αυτή η τροποποίηση είναι απολύτως λογική. Διότι, όπως γνωρίζουμε, στις μικρές οικογενειακές επιχειρήσεις, όπου ο ιδιοκτήτης είναι πρόεδρος και διευθύνων σύμβουλος, αναγκάζεται επί χρόνια να βάζει τους οικείους του, τα παιδιά του, τη γυναίκα του, τη μάνα του, τον πατέρα του, για να συμπληρώσει ένα διοικητικό συμβούλιο τριών μελών. Τα δύο μέλη, δηλαδή, δεν έχουν καμμία σχέση με την επιχείρηση, ουσιαστικά. Στην ουσία, είναι ένα θέατρο, το οποίο με τη σημερινή διάταξη σταματά και δίνεται μια πραγματική λύση στις εταιρείες. Επίσης, το γεγονός ότι πλέον δεν θα απαιτείται οπωσδήποτε συμβολαιογραφικό έγγραφο είναι πάρα πολύ σωστό, γιατί χρειάζονταν ολόκληρες συμβολαιογραφικές πράξεις. Θα αρκεί ένα ιδιωτικό συμφωνητικό, που θα κατατίθεται στο ΓΕΜΗ, όπως ισχύει και σε άλλες μορφές εταιρειών - ομόρρυθμες, ετερόρρυθμες. Το νομοσχέδιο καταργεί ένα μεγάλο μέρος της γραφειοκρατίας και απλοποιεί σημαντικά την ίδρυση μιας ανώνυμης εταιρείας. Ακόμα και η αλλαγή της επωνυμίας Α.Ε. δίνει το στίγμα του εκσυγχρονισμού, που ήταν τόσο απαραίτητος. Γιατί επιτρέπεται με τη νέα διάταξη η επωνυμία να είναι φανταστική ή να περιέχει ηλεκτρονική διεύθυνση ή άλλη ένδειξη. Φυσικά, θα ήταν παράλειψη να μην αναφερθώ στη δυνατότητα συμμετοχής στις συνελεύσεις εξ αποστάσεως με ηλεκτρονικά μέσα. Είναι μια διαδικασία που βελτιώνει πάρα πολύ την ταχύτητα της λήψης αποφάσεων, εξασφαλίζει πιο εύκολα απαρτία και κυρίως διευκολύνει τους μετόχους που μπορούν να συμμετέχουν από οπουδήποτε και να ψηφίσουν. Στη σύγχρονη εποχή, που έχουμε τόσα τεχνολογικά μέσα και μπορούμε να βλέπουμε και από μακριά, είναι δυνατόν να μην μπορούν να ψηφίζουν; Δίνεται αυτή η δυνατότητα, που είναι πάρα πολύ σωστή. Και μια από τις σημαντικές αλλαγές - σημαντικότατη - είναι η κατάργηση της ανώνυμης μετοχής από 1-1-2020. Ως γνωστόν, οι ανώνυμες μετοχές χρησιμοποιούνται συχνά για την απόκρυψη εισοδημάτων που προέρχονται από «ξέπλυμα» «μαύρου χρήματος» και γενικότερα από χρήματα που προέρχονται από ύποπτες, παράνομες πηγές. Ήδη έχουμε ένα ζωντανό παράδειγμα. Οι Ηνωμένες Πολιτείες έχουν καταργήσει τις ανώνυμες μετοχές, σε μια προσπάθεια να γίνει πιο διαφανής η διαδικασία, για να καταπολεμήσουν την εγκληματική δραστηριότητα που υποκρύπτεται κάτω από τις ανώνυμες μετοχές. Επίσης, μια σημαντική διάταξη είναι αυτή που επιτρέπει τη λύση της εταιρείας, ακόμη και αν η αίτηση πτώχευσης απορρίπτεται λόγω έλλειψης ενεργητικού. Ειδικά στην εποχή μας, που είναι συχνό φαινόμενο οι εταιρείες να κλείνουν και να μην διαθέτουν στοιχεία του ενεργητικού, ήταν επιβεβλημένη αυτή η αλλαγή. Συνοψίζοντας, δεν νομίζω ότι μπορεί κανείς να διαφωνήσει πως οι βασικές προϋποθέσεις για να αποτελεί μια χώρα πόλο έλξης ξένων επενδύσεων - δηλαδή αυτό που είναι το μέγα ζητούμενο στη χώρα μας - είναι πέντε: Πρώτον, η πολιτική και οικονομική σταθερότητα, που πέτυχε η σημερινή Κυβέρνηση μετά από πολλά έτη πολιτικής αβεβαιότητας και οικονομικής συρρίκνωσής. Δεύτερον, μια λειτουργική και εκσυγχρονισμένη δημόσια διοίκηση, γεγονός στο οποίο έχει στοχεύσει η παρούσα Κυβέρνηση με πολλές νομοθετικές πρωτοβουλίες. Τρίτον, ένα ασφαλές τραπεζικό σύστημα, το οποίο πλέον υπάρχει, διότι ανακεφαλαιοποιήσαμε τρεις φορές τις τράπεζες. Τέταρτον, ένα καλοσχεδιασμένο αναπτυξιακό πλάνο. Και πέμπτον, για να υλοποιηθούν όλα τα προηγούμενα, ένα σύγχρονο νομοθετικό πλαίσιο γενικότερα και όσον αφορά τις επιχειρήσεις ειδικότερα. Το σημερινό νομοσχέδιο είναι ένα λιθαράκι στη συνολική προσπάθεια για την επανεκκίνηση της οικονομίας. Προηγήθηκαν πολλές νομοθετικές πρωτοβουλίες για κίνητρα σε επενδύσεις, καθώς και μια συνολική οικονομική πολιτική, που αποδεικνύει ότι η χώρα έχει ένα σταθερό και ασφαλές πλάνο για την επόμενη μέρα. Οι σημερινές αλλαγές στο δίκαιο των ανωνύμων εταιρειών έρχονται για να ενισχύσουν την εικόνα της ελληνικής οικονομίας και να βοηθήσουν την επιχειρηματικότητα να περάσει στη σύγχρονη εποχή που ζούμε. Σας ευχαριστώ.
Ευχαριστούμε και εμείς. Τώρα θα δώσω τον λόγο στον κύριο Υπουργό. Πόσο χρόνο θέλετε, κύριε Υπουργέ;
Θα προσπαθήσω να είμαι πολύ σύντομος. Κυρίες και κύριοι Βουλευτές, θα μείνω στο σχέδιο νόμου για τις ανώνυμες εταιρείες και θα αποφύγω τον πειρασμό να αναφερθώ στα γενικότερα θέματα που τέθηκαν. Άλλωστε υπάρχει η συζήτηση για το πολυνομοσχέδιο αύριο και υπάρχει ο χρόνος και ο χώρος για τη συζήτηση αυτή. Συζητάμε όντως ένα πολύ σοβαρό νομοθέτημα. Η αντικατάσταση του ν.2190 είναι κάτι πάρα πολύ σημαντικό. Ο νόμος αυτός είναι από τους μακροβιότερους και όχι τυχαία. Μακάρι και ο νόμος που ψηφίζουμε σήμερα να έχει την ίδια διάρκεια. Όντως οι καλοί νόμοι είναι σταθεροί και πρέπει να είναι σταθεροί. Θεωρώ, λοιπόν, ότι έγινε μια εξαιρετική δουλειά από μια ομάδα έγκριτων νομικών υπό τον κ. Περάκη, μια δουλειά που κράτησε καιρό. Έγινε διαβούλευση με τους κοινωνικούς φορείς πολύ συστηματική. Το είδαμε και χθες στην επιτροπή, όπου το γενικό κλίμα ήταν κλίμα συναίνεσης προς το σχέδιο νόμου από τους φορείς και νομίζω ότι φαίνεται και στη συζήτηση που κάνουμε μεταξύ μας. Θεωρώ ότι και η συζήτηση που έγινε εδώ ήταν πάρα πολύ παραγωγική. Σχεδόν από όλους υπήρξαν παρατηρήσεις πολύ χρήσιμες και νομίζω ότι το γεγονός ότι φέρνουμε τόσες πολλές νομοτεχνικές βελτιώσεις δεν είναι μειονέκτημα. Απεναντίας είναι πλεονέκτημα και θα έπρεπε να εξαρθεί, αντί να θεωρείται ότι κάνουμε κάτι κακό. Ακούσαμε και δεχθήκαμε πολλά πράγματα και βελτιώσαμε, όπως ακούσαμε τους πάντες και το ίδιο θα κάνουμε και για τα επόμενα νομοσχέδια και για τα θέματα των μετασχηματισμών και για τα θέματα της αναμόρφωσης του ΓΕΜΗ. Θεωρώ ότι πριν το τέλος του χρόνου θα έχουμε ένα πλήρως αναμορφωμένο εταιρικό δίκαιο και άρα θα διαμορφώσουμε τις προϋποθέσεις να λειτουργήσουν σε πολύ καλύτερο περιβάλλον οι ελληνικές επιχειρήσεις. Το νομοσχέδιο έχει δώσει λύσεις με το βλέμμα στο μέλλον. Δηλαδή για πολλά χρόνια, για μεγάλο χρονικό διάστημα, με μεγάλο ορίζοντα θα έχουμε πλαίσιο λειτουργίας των επιχειρήσεων. Υπάρχουν θέματα και περιγράφηκαν από τον εισηγητή της Πλειοψηφίας, δεν θέλω να τα επαναλάβω. Υπάρχουν θέματα που αφορούν τη διευκόλυνση των λειτουργιών, πρακτικά θέματα, θέματα ενσωμάτωσης και χρήσης των νέων τεχνολογιών. Πιστεύω ότι δεν χρειάζεται να τα αναλύσω. Υπάρχουν θέματα που σχετίζονται με την αποφόρτιση από διοικητικά βάρη, για παράδειγμα, στα θέματα των ελέγχων, στη διάκριση που κάνουμε στις πράξεις, κατασταλτικές και δηλωτικές. Όμως, θέλω να μείνω σε ορισμένα κεντρικά ζητήματα. Κεντρικό θέμα στη συζήτησή μας εδώ είναι το θέμα που προκύπτει για την ανάγκη ουσιαστικών ελέγχων. Τα φαινόμενα είναι γνωστά σε όλους, δεν θέλω να κάνω ονομαστικές αναφορές, όμως υπάρχει θέμα. Πρέπει, λοιπόν, να σκεφθούμε με ποιον τρόπο θα προβλέψουμε ώστε στο μέλλον να αποφύγουμε φαινόμενα που έζησε η ελληνική οικονομία επί δεκαετίες τώρα. Δεν είναι τυπικό το θέμα. Εδώ κάνουμε κάποια βήματα. Θα τα ολοκληρώσουμε όταν θα συζητήσουμε για τα θέματα εποπτείας. Υπάρχουν και ζητήματα που λύνονται σε άλλους νόμους - όπως ο νόμος περί ελέγχων - που ενδεχομένως και εκεί θα πρέπει να σκεφθούμε κάποιες παρεμβάσεις ολοκληρώνοντας το θεσμικό πλαίσιο. Με το παρόν νομοσχέδιο γίνονται μερικά κρίσιμα βήματα. Για παράδειγμα, η δυνατότητα των εχόντων έννομο συμφέρον να προσφύγουν και να ζητήσουν τη λύση της εταιρείας είναι κάτι πάρα πολύ σημαντικό. Όλοι ξέρουμε ότι ορισμένες πολύ μεγάλες εταιρείες έχουν χρόνια να δημοσιοποιήσουν οικονομικές καταστάσεις. Είναι παράνομο, όμως παρ' όλα αυτά δεν υπάρχει καμμία κύρωση στην πράξη. Άρα, αυτή η δυνατότητα που δίνεται τώρα είναι ένα βήμα πάρα πολύ σημαντικό. Υπάρχει και μια άλλη πρόβλεψη που δεν εντοπίστηκε, δεν συζητήθηκε. Για πρώτη φορά εισάγεται η υποχρέωση οι ενοποιημένες οικονομικές καταστάσεις να εγκρίνονται από τη Γενική Συνέλευση. Αυτό είναι κάτι πάρα πολύ σημαντικό, διότι ίσως είναι το κλειδί για να μπορέσουμε να ελέγξουμε φαινόμενα τα οποία στηλιτεύουμε στη διάρκεια αυτής της συζήτησης. Και πρέπει να πω ότι σε αυτό επέμενε πάρα πολύ η υπηρεσία και τα έμπειρα στελέχη της στο Υπουργείο, γιατί από την εμπειρία τους θεωρούν ότι αυτό πραγματικά θα είναι τομή μεγάλη. Επίσης, είναι πάρα πολύ σημαντική η ενίσχυση των δικαιωμάτων των μετόχων μειοψηφίας που γίνεται. Τέλος, το γεγονός ότι για τις εταιρείες δημοσίου ενδιαφέροντος και για τις μεγάλες οντότητες μεταφέρουμε τον έλεγχο στο Υπουργείο είναι κάτι επίσης σημαντικό. Επαναλαμβάνω ότι όλα αυτά θα ολοκληρωθούν. Δική μας διάθεση είναι το ΓΕΜΗ, το μητρώο, να είναι το βασικό σημείο. Το μητρώο, όμως, πρέπει να εκσυγχρονιστεί, να μπορέσει να παίξει τον ρόλο αυτό. Όπως είναι σήμερα δεν μπορεί να τον παίξει. Επομένως, πρέπει να αναμορφωθεί, για να μπορέσει όντως να αποτελέσει τον βασικό σταθμό για τη λειτουργία και την εποπτεία των επιχειρήσεων. Η μεταφορά όμως αυτών των μεγάλων επιχειρήσεων, όπως λέμε, στον έλεγχο του Υπουργείου είναι κρίσιμο θέμα. Τέλος, υπάρχουν μερικά ζητήματα ποινών. Στον νόμο περί ελέγχων αναφέρονται αδικήματα, αλλά δεν αναφέρονται ποινές. Το βάλαμε τώρα, ακριβώς για να καλύψουμε ένα κενό. Αναφερόμαστε σε ποινές και για τα μέλη του διοικητικού συμβουλίου, αλλά και για τους ελεγκτές. Σχετικά με τα μέλη του διοικητικού συμβουλίου είναι σωστό ότι πραγματικά οι ανώνυμες εταιρείες σήμερα για να λειτουργήσουν σωστά πρέπει να έχουν ικανά διοικητικά συμβούλια και άρα να μην αποθαρρύνονται να μετέχουν ικανά στελέχη. Γι' αυτόν τον λόγο, σε αντίθεση με ό,τι ισχύει μέχρι σήμερα, εισάγεται για πρώτη φορά η έννοια του επιμερισμού της ευθύνης. Είναι στην κρίση του δικαστηρίου. Το έκαναν τα δικαστήρια στην πράξη και υπάρχει σχετική νομολογία, όμως μέχρι τώρα στον νόμο η ευθύνη ήταν εις ολόκληρον. Τώρα εισάγεται το κριτήριο του επιμερισμού και νομίζω ότι κι αυτό είναι πάρα πολύ σημαντικό βήμα. Για τους ελεγκτές, επίσης, υπάρχουν συγκεκριμένες προβλέψεις. Εδώ ήταν πολύ χρήσιμες, από την εμπειρία του βεβαίως, οι παρατηρήσεις που μας έκανε ο κ. Αθανασίου. Ενσωματώσαμε αρκετές, γιατί νομίζω ότι βοηθούν για να είναι πιο καθαρά τα πράγματα. Όλο αυτό το θέμα, όμως, είναι πολύ σημαντικό. Θεωρώ ότι δίνουμε λύσεις πρακτικές και ουσιαστικές. Θα πρέπει να καταγραφεί αυτό. Σχετικά με την ονομαστικοποίηση των μετοχών, και σε αυτό είμαστε με το βλέμμα προς το μέλλον. Η διεθνής τάση είναι αυτή: οι μελέτες του ΟΟΣΑ, οι οδηγίες της Ευρωπαϊκής Ένωσης, ιδιαίτερα η 849/2015 που σύντομα θα την ενσωματώσουμε στη εθνική μας νομοθεσία. Η οδηγία αυτή προς αυτήν την κατεύθυνση κινείται. Είναι κατανοητό να υπάρχει δισταγμός. Και από την ακρόαση των φορέων προέκυψε, για παράδειγμα, ότι ο ΣΕΒ και η Κεφαλαιαγορά ήταν υπέρ. Νομίζω ότι πρέπει να προβλέψουμε ακριβώς την τάση και να είμαστε με αυτήν και όχι με το παρελθόν. Επομένως, αυτό είναι ένα αποφασιστικό βήμα. Ένα θέμα που δεν το θέσαμε και που θα πρέπει να ωριμάσει κάποια στιγμή και σύντομα να το λύσουμε αφορά το θέμα της έδρας, καταστατική ή πραγματική. Μέχρι στιγμής, είμαστε με την πραγματική έδρα. Αυτό το διατηρούμε. Και λόγω συγκυρίας τα θέματα της έδρας των εταιρειών είναι πολύ κρίσιμα ακόμα για την Ελλάδα και για να μην υπάρξουν παρεξηγήσεις για το θέμα αυτό, γι' αυτό και δεν το θέσαμε. Αυτό όμως είναι ένα από τα ζητήματα που θα πρέπει με το βλέμμα προς το μέλλον κάποια στιγμή και αυτό να το ρυθμίσουμε πιο ουσιαστικά. Για να μη σας κουράσω άλλο, τελειώνω λέγοντας ότι θεωρώ πως διαμορφώνουμε μέσα από όλες τις παρατηρήσεις και από τη συζήτηση που έγινε ένα νομοθέτημα με μεγάλο ορίζοντα ζωής, το οποίο λύνει πολλά προβλήματα και δίνει λύσεις ουσιαστικές. Όταν θα το ολοκληρώσουμε με τα θέματα της εποπτείας και των ελέγχων, θα έχουμε το πλήρες πλαίσιο, για να μπορούμε πραγματικά να πούμε ότι σε μεγάλα θέματα που μας απασχολούν καθημερινά θα έχουμε δώσει λύσεις. Κατατέθηκε μια τροπολογία από Βουλευτές, την οποία ανέφερα στην αρχή. Την κάνουμε αποδεκτή με μία διαφορά: Θα πρέπει να μπει στο άρθρο 124. Θα πρέπει εκεί να προστεθεί παράγραφος 8 και το κείμενο, διότι και αυτό ακριβώς μπαίνει στη λογική που εξήγησα πριν. Επίσης, μετά τη συζήτηση και τις παρατηρήσεις που έκανε ο κ. Αθανασίου, έχω μια νομοτεχνική βελτίωση ακόμη. Αφορά το άρθρο 178. Στην περίπτωση 1 του άρθρου 178 μετά τις λέξεις «κατά παράβαση των διατάξεων του νόμου» προστίθενται οι λέξεις «ως προς το περιεχόμενό τους». Επίσης, στο πρώτο εδάφιο του άρθρου 179 οι λέξεις «μέχρι ενός (1) έτους» αντικαθίστανται από τις λέξεις «μέχρι τριών (3) ετών». Θεωρώ ότι αυτό απαντάει στα θέματα που τέθηκαν για τις συγκεκριμένες διατάξεις.
Τέλος, μόνο μια πολιτική αναφορά θα κάνω σχετικά με ένα δημοσίευμα, που επικαλέστηκε Βουλευτής εδώ για το θέμα του Από την έρευνα που έγινε από τις αρμόδιες υπηρεσίες, δεν μπόρεσε να επιβεβαιωθεί κανένα από τα στοιχεία του δημοσιεύματος. Δεν ήταν δυνατόν. Δεν υπάρχει. Αν υπάρχει κάτι συγκεκριμένο, ας κατατεθεί. Όμως, προς το παρόν δεν προκύπτει από πουθενά ότι ισχύει κάτι απ' όλα αυτά. Σας ευχαριστώ πολύ.
Ευχαριστούμε κι εμείς. Θα μπούμε τώρα στον κύκλο των Κοινοβουλευτικών Εκπροσώπων. Τι έχετε συνεννοηθεί; Ποιος θέλει πρώτος τον λόγο;
Δεν έχουμε συνεννοηθεί.
Κατά τα ειωθότα.
Θέλετε εσείς, κύριε Δένδια, τον λόγο;
Αν ήθελε ο κ. Ξυδάκης να προταχθεί, εγώ δεν θα είχα πρόβλημα.
Παρακαλώ, κύριε Δένδια, έχετε τον λόγο.
Ακολουθούμε τότε τη σειρά. Κυρίες και κύριοι συνάδελφοι, η συζήτηση γι' αυτό το νομοθέτημα εξελίχθηκε σε μια συζήτηση ανταλλαγής σε μεγάλο βαθμό νομικών απόψεων, απόψεων εμπορικού δικαίου, σε ένα πολύ ήρεμο κλίμα. Δεν είναι αυτό το σύνηθες στην Αίθουσα. Εν πάση περιπτώσει, όμως, μου επιτρέπετε να πω στους κυρίους συναδέλφους της Πλειοψηφίας και ιδίως του ΣΥΡΙΖΑ ότι για εμάς στη μείζονα Αντιπολίτευση είναι μια μέρα ιδιόρρυθμης εγκεφαλικής χαράς. Εξηγούμαι, κύριε Υπουργέ. Είμαι βέβαιος ότι δεν σας διαφεύγει ότι οι εταιρείες κεφαλαιουχικού τύπου δεν δημιουργήθηκαν εική και ως έτυχε. Είναι ένα νομικό εργαλείο, το οποίο δημιουργήθηκε στις πρώιμες φάσεις του καπιταλισμού. Δημιουργήθηκε εκατοντάδες χρόνια πίσω ακριβώς για να μπορέσει να συνδυάσει από τη μια πλευρά την προστασία του επιχειρηματία απέναντι στους κινδύνους του επιχειρείν και από την άλλη τη συγκέντρωση κεφαλαίων με στόχο την απόκτηση, τον έλεγχο των μέσων παραγωγής. Ειλικρινά σας λέω ότι μου αρέσει πάρα πολύ που φέρνετε εσείς αυτό το νομοσχέδιο. Το φέρνετε εσείς, ο ΣΥΡΙΖΑ, ένα κόμμα το οποίο διακηρύσσει θεωρητικά στην αντίληψή του για τον κόσμο, το μέλλον, την κοινωνία τις αντιλήψεις που επανειλημμένως έχετε εκφράσει σ' αυτήν την Αίθουσα και για την ιδιοκτησία των μέσων παραγωγής. Έρχεστε, λοιπόν, εσείς εδώ να φέρετε και να εισηγηθείτε νομοθέτημα για τις ανώνυμες εταιρείες, τον κατ' εξοχήν κεφαλαιουχικό τύπο. Και όχι μόνο αυτό, αλλά ο συμπαθέστατος συνάδελφος της Πλειοψηφίας, ο οποίος ήταν εδώ και λίγα λεπτά στο Βήμα, μας κάλεσε και έτσι με μια ελαφρά ένταση να ψηφίσουμε αυτό το εκσυγχρονιστικό νομοθέτημα. Βεβαίως, δεν έχουμε καμμιά αντίρρηση. Θα το ψηφίσουμε. Με πολύ μεγάλη χαρά θα το ψηφίσουμε. Άλλωστε, η επιτροπή Περάκη είναι μια επιτροπή που δεν δημιουργήθηκε επί των ημερών της παρούσας Κυβέρνησης. Τη βρήκα εγώ στο Υπουργείο Ανάπτυξης το 2014. Τον Ιούνιο του 2014 προσπάθησα, μάλιστα, να επιταχύνω. Προφανώς, δεν τα κατάφερα να επιταχύνω στο τετράμηνο που έμεινα εκεί. Χρειάστηκαν άλλα δύο, δυόμισι χρόνια, τρία - πόσα έχουν περάσει, γιατί περνάει γρήγορα ο χρόνος επί ΣΥΡΙΖΑ - τέσσερα. Εν πάση περιπτώσει, μας αξίωσε ο Θεός να δούμε την Κυβέρνηση αυτή να φέρνει το νομοθέτημα για τις ανώνυμες εταιρείες. Μάλιστα, για να προστεθεί και η ειρωνεία στο εγκεφαλικό αστείο, προηγουμένως στον διάλογο του εισηγητή μας με τον Υπουργό - όχι εντός της Αιθούσης, αλλά όπως τον είδα στα Πρακτικά - ο μεν εισηγητής της Νέας Δημοκρατίας ζητούσε από την Κυβέρνηση να διατηρήσει τον κρατικό έλεγχο στην πιστοποίηση καταβολής του κεφαλαίου της ανώνυμης εταιρείας, η δε Κυβέρνηση των ΣΥΡΙΖΑ - ΑΝΕΛ προχώρησε ένα βήμα πιο πέρα και δεν ήθελε να υπάρχει ο αμιγής κρατικός έλεγχος στην πιστοποίηση της καταβολής του κεφαλαίου της εταιρείας. Όχι, να θριαμβεύσει ο ιδιωτικός τομέας. Μακριά το κράτος από την οικονομία και από τις εταιρείες. Να μη δημιουργούμε τέτοια εμπόδια στο επιχειρείν. Ένα μεγάλο εύγε, λοιπόν, στην Κυβέρνηση! Επί της ουσίας τώρα δεν έχω μεγάλη αντίρρηση στο νομοθέτημα. Και αυτό είναι πάλι διατυπωμένο στις απόψεις του εισηγητή μας. Διατύπωσε παρατηρήσεις. Αρκετές έγιναν δεκτές. Παρ' ότι όταν ασκώ τα καθήκοντα του Κοινοβουλευτικού Εκπροσώπου αποφεύγω να μιλώ νομικά - δεν είναι αυτός ο ρόλος - παρά ταύτα, επειδή το deformation professionelle πάντοτε υπάρχει, θα πρότεινα μέσα στις πολλές βελτιώσεις που έγιναν να δει η νομοτεχνική ομάδα, κύριε Υπουργέ, τον συνδυασμό του άρθρου 144 που αφορά τις ενώσεις μετόχων, τη δυνατότητα να δημιουργηθούν ενώσεις μετόχων με το άρθρο 182, την πρώτη από τις μεταβατικές σας διατάξεις που δεν διευκρινίζει σχετικά με την απαγόρευση σύμβασης μετόχων στις εισηγμένες εταιρείες. Το άρθρο 182 αναφέρει πού δεν εφαρμόζονται τα προηγούμενα. Δεν αναφέρει καθόλου - ή δεν το είδα εγώ - τη νομοθεσία του Χρηματιστηρίου. Βλέπω εκεί μια ασυμβατότητα. Φαντάζομαι ότι αυτά μπορούν να βελτιωθούν ακόμα και με δήλωση του Υπουργού στα Πρακτικά, η οποία να ερμηνευθεί στο μέλλον ως η δήλωση της πρόθεσης του νομοθέτη. Εν πάση περιπτώσει, η αλήθεια είναι ότι η επιτροπή Περάκη εδώ ακολούθησε μια συντηρητική προσέγγιση. Δεν δημιούργησε κάτι καινούργιο. Προσπάθησε να βελτιώσει μέσα στο υπάρχον πλαίσιο τη λειτουργία του ν.2190/1920, ο οποίος, βεβαίως, δεν είναι νόμος του 1920. Έχει αλλάξει πάρα πολλές φορές. Έχουμε βαρεθεί όσοι δικηγορούμε να βάζουμε στο αντίστοιχο «τύπο Ραπτάρχη» τις διάφορες αλλαγές που έχουν επέλθει. Όμως, η επανακωδικοποίηση και η δημιουργία ενός σύγχρονου κειμένου είναι καλοδεχούμενη. Αυτό που δεν είναι καλοδεχούμενο - και ελέχθη και προηγουμένως - είναι το γεγονός ότι αυτό δεν εντάσσεται σε ένα πλαίσιο. Δηλαδή, θα ήταν πολύ καλύτερο - θα το προτιμούσα και νομίζω ότι αυτό θα ήταν το σωστό - στο σύνολο των νομοθετημάτων που αφορούν τις εταιρείες, όπως η τροποποίηση του ν. 3190, του νόμου περί εταιρειών περιορισμένης ευθύνης, που ήρθε την προηγούμενη βδομάδα - δεν υποχρεούνται οι Έλληνες πολίτες να το ξέρουν - να υπάρχει μια ενιαία προσέγγιση και όχι να έρχονται τα νομοθετήματα χωρίς να επικοινωνούν απολύτως μεταξύ τους. Εν πάση περιπτώσει, όμως, ξαναλέω ότι επειδή κανείς θα πρέπει να παίρνει μία ευθεία θέση, αυτό είναι ένα νομοθέτημα, το οποίο η Αξιωματική Αντιπολίτευση δεν έχει κανένα πρόβλημα να το ψηφίσει και αυτό και θα πράξει. Βέβαια, δεν κρύβω ότι εδώ υφίσταται και μία άλλη αντίστιξη. Σήμερα που συζητάμε το νομοθέτημα για τις ανώνυμες εταιρείες στην πραγματικότητα έξω από την Αίθουσα αυτή το πολιτικό περιβάλλον δεν καθορίζεται από το νομοθέτημα και τη συζήτηση για τις ανώνυμες εταιρείες. Προφανώς καθορίζεται από το πολυνομοσχέδιο, το οποίο ήδη συζητιόταν σε αυτή την Αίθουσα στις επιτροπές προ ολίγων ωρών. Την ώρα που η Κυβέρνηση μάς ζητά να συζητήσουμε την τροποποίηση του νόμου περί ανώνυμων εταιρειών, στην πραγματικότητα η ελληνική κοινωνία δεν ασχολείται με αυτό, ασχολείται με τη μείωση των συντάξεων, τη μείωση του αφορολογήτου, την αύξηση του ΕΝΦΙΑ, με όλα αυτά τα οποία συνιστούν μια επιπλέον πάρα πολύ μεγάλη επιβάρυνση των Ελλήνων πολιτών. Και βέβαια, δεν μπορώ παρά να θυμίσω ότι επιβεβαιώνεται απολύτως μεταξύ των άλλων και η μείωση του αφορολογήτου, η οποία είχε προκαλέσει δήλωση Υπουργού σε αυτή την Αίθουσα ότι αν ποτέ έρθει κάτω από 9.000 ευρώ, ο Υπουργός που το είπε θα παραιτείτο. Βεβαίως, σπανίως υπάρχει αντιστοιχία λόγων και έργων των Υπουργών της παρούσας Κυβέρνησης. Δεν σας αφορά, κύριε Υπουργέ, δεν έχει καμμία σχέση με εσάς. Όμως, εν πάση περιπτώσει, είναι καλό κανείς να το παρατηρεί. Κυρίες και κύριοι συνάδελφοι, θέλω να είμαι πάντως ευθύς και να μην καταναλώσω τον χρόνο σας. Η ελληνική οικονομία αντιμετωπίζει μεγάλα προβλήματα. Κατά τη δική μου άποψη, το μείζον πρόβλημα του ιδιωτικού τομέα της ελληνικής οικονομίας είναι τα κόκκινα δάνεια. Δεν έχει υπάρξει τρόπος αντιμετώπισης του τεράστιου αυτού προβλήματος. Θυμίζω ότι τα κόκκινα δάνεια αυτή τη στιγμή υπερβαίνουν τα 100 δισεκατομμύρια ευρώ. Με εξαίρεση τον ιταλικό αριθμό, που όμως έχει διαφορετικές ποιοτικές παραμέτρους, είναι το μεγαλύτερο ανάλογο χρέος στην ιστορία του πλανήτη - επαναλαμβάνω, του πλανήτη! - και αφορά περίπου τα μισά δάνεια του χαρτοφυλακίου των ελληνικών τραπεζών, όταν ο αποδεκτός μέσος όρος διεθνώς είναι της τάξης περίπου του μείον 9%. Καταλαβαίνετε τη διαφορά του 9% με το 50%. Κατά συνέπεια, εάν η Κυβέρνηση θέλει να υπερηφανευτεί για ένα επίτευγμα στο ιδιωτικό κομμάτι της οικονομίας, οφείλει να λειτουργήσει γρήγορα για την αντιμετώπιση του προβλήματος των κόκκινων δανείων. Το πρόβλημα αυτό η Κυβέρνηση δεν το αντιμετώπισε. Προσπαθήσαμε να την ευαισθητοποιήσουμε ευθύς εξαρχής, από την αρχή της θητείας της το 2015. Δεν ακολούθησε το νομοθέτημα που είχαμε ψηφίσει εμείς το 2014. Δεν το βελτίωσε, ενώ έπρεπε να βελτιωθεί. Δεν το συμπλήρωσε, ενώ έπρεπε να συμπληρωθεί, γιατί αυτό που εμφανίστηκε προς ψήφιση ήταν το ένα τρίτο του νομοθετήματος εξαιτίας δικής μου διαφωνίας τότε με τον Υπουργό Οικονομικών κ. Χαρδούβελη, αλλά αυτό δεν δέσμευε σε τίποτα την επόμενη κυβέρνηση. Εν πάση περιπτώσει, όμως, εάν η Κυβέρνηση θέλει πραγματικά να υπηρετήσει την ελληνική οικονομία, πρέπει να ασχοληθεί σοβαρά με το ζήτημα των κόκκινων δανείων. Επίσης, θα πρέπει να μειώσει γρήγορα τις οφειλές του δημοσίου στον ιδιωτικό τομέα. Δεν ασχολούμαι με τα περαιτέρω, όπως τη μείωση του επιπέδου των ασφαλιστικών υποχρεώσεων κατ' αρχάς των νομικών προσώπων, δηλαδή των επιχειρήσεων, αλλά και των φυσικών προσώπων, και τη μείωση της φορολογίας κατά 3% από το 29% στο 26%, χωρίς να μειώνεται η προκαταβολή, χωρίς να μειώνεται ο φόρος μερισμάτων. Αυτά είναι προφανές ότι αποτελούν σταγόνα στον ωκεανό και αδιάφορες παράμετροι. Η ελληνική οικονομία είναι σε μια αρχική φάση αναιμικής ανάπτυξης. Η φάση αυτή πρέπει να ενισχυθεί με κάθε τρόπο και ο τρόπος αυτός δεν είναι μόνον θεσμικά νομοθετήματα, τα οποία πολύ σχετική σημασία έχουν πρέπει να σας πω, αλλά ουσιαστικές παρεμβάσεις στο οικονομικό γίγνεσθαι, που η Κυβέρνηση για δικούς της λόγους, προφανείς σε εμάς, μη δυνατόν να διαπιστωθούν από αυτήν, δεν φαίνεται να έχει διάθεση να πραγματοποιήσει. Σας ευχαριστώ.
Ευχαριστούμε τον κ. Δένδια. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι ένας μαθητές και μαθήτριες και τρεις εκπαιδευτικοί συνοδοί τους από το Δημοτικό Σχολείο Αρναίας Χαλκιδικής. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Λοβέρδος.
Ευχαριστώ, κυρία Πρόεδρε. Κυρία και κύριοι συνάδελφοι, θα ήθελα να κάνω μια πολύ σύντομη τοποθέτηση γι' αυτό που απασχολεί την Ελλάδα αυτές τις ημέρες και σχετίζεται με την επίλυση του προβλήματος, που έχουμε με τη FYROM. Θέλω να το επαναλάβω για τρίτη φορά. Την Παρασκευή το είπα σε αυτήν την Αίθουσα για πρώτη φορά, χθες σε μία δημόσια παρουσία μου για δεύτερη φορά. Είναι πολύ συχνή τα τελευταία χρόνια η διπλωματία του τηλεφώνου και μπορεί να είναι - δεν είναι πάντα - και χρήσιμη. Στην προκειμένη περίπτωση, όμως, από αυτά που μαθαίνουμε, τα οποία μπορεί να μην είναι και ακριβή, η ιδιαιτερότητα δηλαδή ότι η Εθνική Αντιπροσωπεία θα κληθεί να κυρώσει μια σχετική διεθνή συμφωνία μετά από πολύ καιρό, ίσως και χρόνια, δημιουργεί πάρα πολλά προβλήματα σε εμάς, που δεν ξέρουμε τις τελευταίες εξελίξεις των τελευταίων μηνών. Ακούμε ότι με τα τηλεφωνήματα αυτά της τηλεφωνικής διπλωματίας μπορεί και να λήξει το θέμα και σκεφτόμαστε ότι είναι παράπτωμα σε πολιτικό επίπεδο - και μάλιστα πολύ σοβαρό - να λήξει ένα θέμα που δεσμεύει τη χώρα και εμείς, ως Εθνική Αντιπροσωπεία, να κληθούμε να πούμε το «ναι» ή το «όχι» μετά από κάποια χρόνια. Αυτό ενδέχεται να εμπεριέχει τεμαχισμό του προβλήματος και να δημιουργεί θέματα. Δεν έχω κάτι περισσότερο να πω ούτε θέλω να προβλέπω άσχημες εξελίξεις. Αντιθέτως, επί του θέματος αυτού εμείς, ως Δημοκρατική Συμπαράταξη, αλλά και το Ποτάμι, θέλουμε να έχουμε θετικές εξελίξεις. Οφείλω, όμως, να πω ότι είναι ανησυχητικό. Μας ανησυχεί επίσης - είναι παγκοίνως γνωστό, δεν πρωτοτυπώ - ότι και η επικοινωνία Πρωθυπουργού με τον Πρωθυπουργό της FYROM σήμερα, που συνοδεύεται με την πληροφόρηση ότι αύριο θα επακολουθήσει νέα επικοινωνία, αλλά και μία συνέντευξη του κυβερνητικού σας εταίρου, κύριοι της Πλειοψηφίας, που θα δώσει συνέντευξη Τύπου επί του θέματος αυτού αύριο. Αυτά είναι δυσάρεστα πράγματα για ένα κυβερνητικό σχήμα και φαινόμενα εκφυλισμού. Συζητάμε σε ένα πραγματικά ήρεμο πλαίσιο το θέμα της αναμόρφωσης του δικαίου των ανωνύμων εταιρειών. Όμως, εμείς πριν από λίγες ώρες, πριν αρχίσει η Ολομέλεια να ασχολείται με το θέμα αυτό, ακούσαμε τον κ. Τσακαλώτο να κάνει από το Βήμα αυτό κηρύγματα, να μιλά επί είκοσι λεπτά και να κηρύττει ενώπιον της Εθνικής Αντιπροσωπείας τον ευρωπαϊκό λόγο. Ο εμπνευστής, ο συντάκτης αυτού του αενάως αυτοανανεωνόμενου μνημονίου ήρθε εδώ να μας κάνει τον ευρωπαϊστή, πρώτα, αυτός που έλεγε να ψηφίσουμε «όχι» στο δημοψήφισμα, αυτός ο οποίος περιέφερε στη Βουλή και εκτός Βουλής τα κηρύγματά του περί των πτυχίων του στα οικονομικά, που δεν του επιτρέπουν να σκεφτεί πώς η αφαίρεση ρευστότητας από την αγορά μπορεί να είναι μέσο υπέρβασης της κρίσης, αυτός που εισηγείται τώρα σχέδιο νόμου, που σε ό,τι αφορά τα ασφαλιστικά του δεδομένα αφαιρεί από την αγορά έτι περαιτέρω πόρους. Εν πάση περιπτώσει και λίγη ντροπή δεν βλάπτει τους πολιτικούς, ειδικά αυτούς που κάνουν κυβιστήσεις τέτοιας έντασης και προς τα εμπρός και προς τα πίσω. Λίγη μετριοπάθεια και λίγη συστολή, όταν απευθύνεστε στην Εθνική Αντιπροσωπεία πάντα βοηθάει τους Υπουργούς των κυβιστήσεων, αλλά και γενικώς τους πολιτικούς. Σε ό,τι αφορά στο σχέδιο νόμου, εγώ συμφωνώ με την προσέγγισή σας, κύριε Πιτσιόρλα, να μην αλλάξετε όλον τον ν.2190/1920 και να πάτε σε αυτές τις επιμέρους, πολλές βέβαια, παρεμβάσεις. Σωστό, γιατί η πρόταση να αλλάξει όλο θα δημιουργούσε πάρα πολλά προβλήματα ενόψει και της νομολογίας που εδώ και ογδόντα περίπου χρόνια έχει διαμορφωθεί. Εμένα μου έτυχε πρόσφατα να δικάζω για ένα πάρα πολύ απλό θέμα της διοίκησης των εταιρειών και πάνω σε ένα πασιφανώς λογικό θέμα να υπάρχει μια ογκώδης νομολογία του Αρείου Πάγου, στην οποία οποιαδήποτε μικρή αλλαγή σας ενδεχομένως θα οδηγούσε σε αδιέξοδα, το να εφαρμοστεί δηλαδή. Άρα, είναι σωστή η λύση αυτή των επιμέρους παρεμβάσεων, παρ' ότι είναι πάρα πολλές. Θα ήθελα, βέβαια, επειδή θα ψηφίσουμε αυτό το σχέδιο νόμου, να μπορούσα να πω σε αυτούς, που μας μέμφονται το εξής. Θέλω να ξέρετε ότι πολλές φορές μας μέμφονται οι πολίτες που είναι στον χώρο των εταιρειών, ειδικά οι καινούργιοι, γιατί δεν έχουμε προσαρμοστεί και εμείς όπως άλλοι - όχι όπως «οι άλλοι» - να γίνεται μέσα από τον ηλεκτρονικό υπολογιστή του ενδιαφερομένου η ίδρυση της ανωνύμου εταιρείας του. Ειδικά όσοι έχουν εμπειρία από τις Ηνωμένες Πολιτείες μάς λένε αυτό: Γιατί αυτοί το έκαναν και εμείς δεν μπορούμε να το κάνουμε; Γιατί να έχει κόστος, έστω μικρό, αυτό που είναι σήμερα, αλλά γιατί να έχει κόστος; Θα ήταν πραγματικά τεράστια η αλλαγή, αν αυτό μπορούσαμε να το έχουμε πραγματοποιήσει. Βέβαια, δεν υπερβάλλουμε. Σήμερα, κυρίες και κύριοι Βουλευτές, αν ένας πολίτης ενδιαφέρεται πάρα πολύ και ο δικηγόρος του είναι και καλός, σε πέντε - έξι ημέρες έχει πάρει και ΑΦΜ. Δηλαδή, δεν έχει υπερβολική καθυστέρηση. Έχουν γίνει αυτά τα βήματα. Όμως, αν μπορούσαμε να προσφέρουμε στους πολίτες αυτή την μέσω υπολογιστή ηλεκτρονική ενημέρωση για τη δημιουργία της εταιρείας του, νομίζω ότι θα ήταν πραγματικά μια πάρα πολύ μεγάλη αλλαγή στο πεδίο των ανωνύμων εταιρειών, που πια και μετά αυτό το σχέδιο νόμου και για τη δική μας έννομη τάξη, δεν είναι ανώνυμες. Δεν ξέρω γιατί κρατάμε τον τίτλο και αν υπάρχει κάποια νομική σκοπιμότητα που κρατάμε τον τίτλο της ανωνύμου εταιρείας, μα δεν είναι πια ανώνυμη. Από τη γένεσή της, στις αρχές του 17ου αιώνα, νομίζω από τους Ολλανδούς, αν δεν με απατούν οι πληροφορίες που έχω συγκεντρώσει…
Ο χρυσός αιώνας των Ολλανδών. Οι εφευρέτες της ΕΠΕ.
Ναι, της ανωνύμου εταιρείας, το 1602, με την περίφημη Ολλανδική Εταιρεία των Ανατολικών Ινδιών. Μέσα από τους αιώνες της διαμόρφωσης της εταιρείας αυτής της μορφής φθάνουμε πια να μην είναι ανώνυμη. Διότι με ενημέρωσε ο κ. Καρράς στην επιτροπή ότι από τις εισηγμένες - ελάχιστες, δέκα - δώδεκα - διατηρούν την ανωνυμία των μετοχών και για λόγους διαφάνειας και για λόγους, που σχετίζονται με τη διαφάνεια, όχι ως οικονομική αρετή, αλλά σε σχέση με τα οργανωμένα εγκλήματα κ.ο.κ.. Οι μετοχές ονομαστικοποιούνται. Τώρα τις κρατάμε ανώνυμες ίσως γιατί ορισμένες χώρες δεν έχουν ασπαστεί το πρότυπο που εσείς ασπάζεστε, να κάνετε πλήρη κατάργηση της δυνατότητας ύπαρξης και ανωνύμων μετοχών. Απλοποιείται η εταιρική καθημερινότητα. Αυτό είναι μια αλήθεια και η Εθνική Αντιπροσωπεία το αποδέχθηκε. Εγώ συμφωνώ - διαφωνώντας με τη Νέα Δημοκρατία, ίσως και με τον συνάδελφο κ. Καρρά που κράτησε μια επιφύλαξη ως προς το θέμα - με την άρση διοικητικών εμποδίων, όπως λόγου χάρη του διοικητικού ελέγχου του Υπουργού Ανάπτυξης. Καλά κάνετε και το καταργείτε. Βέβαια, αυτό δεν ταιριάζει πολύ με την πολιτική φιλοσοφία του χώρου σας. Είναι ξένο και συμφωνώ με τον κ. Δένδια που έκανε τη σχετική παρατήρηση επί του συνόλου των αρχών του θέματος. Κατά κάποιον τρόπο εκφράζεσθε πάντα υπέρ των θεσμικών εγγυήσεων των ελέγχων, όσο και αν η πραγματικότητα επιμένει να σας λέει - και να μας λέει, κύριε Αθανασίου - ότι οι πολλές εγγυήσεις οδηγούν σε αυτό που λέμε «γραφειοκρατία», άρα καθυστερήσεις και εν τίνι μέτρω και στη διαφθορά με τα «γρηγορόσημα». Άρα, η άρση των εμποδίων επί του προκειμένου θέματος για μένα συμβολίζει την ανάγκη να αφαιρέσουμε το κράτος από την οικονομία και αυτό θα βοηθήσει τις δύσκολες ώρες, που περνάει η ελληνική οικονομία στα θέματα της οικονομικής μεγέθυνσης. Ήμουν προβληματισμένος ως προς τη διαδικασία. Βέβαια, ο προβληματισμός μου ακυρώθηκε από το γεγονός ότι δεν υπήρχαν πολλοί Βουλευτές που ενδιαφέρονταν να πάρουν τον λόγο. Όμως, έλεγα ότι αν ενδιαφέρονταν πολλοί συνάδελφοι, θα έπρεπε να έχουμε περισσότερο χρόνο για τα εκατόν ενενήντα άρθρα, που εμπεριέχει το σχέδιο νόμου. Είναι πολύ μεγάλη δουλειά, πολύ σοβαρή δουλειά και επειδή γνωρίζω εκ δικηγορικής πείρας πόσα προβλήματα δημιουργούνται από λανθασμένες διατυπώσεις πάνω στις οποίες θεμελιώνονται δικανικά επιχειρήματα και ο δικαστής ταλαιπωρείται, αλλά και οι διάδικοι ταλαιπωρούνται, θα ήθελα να σας κάτι. Οι ενενήντα μία τεχνικές παρεμβάσεις - που απ' ό,τι τις είδα, πράγματι οι πιο πολλές είναι τεχνικές, δηλαδή δεν κρύβουν, εκτός από μία - δύο περιπτώσεις, νέες ρυθμίσεις που τις φέρατε τελευταία στιγμή, είναι δηλαδή νομοτεχνικές παρεμβάσεις - εγώ δεν μπορώ να ξέρω αν είναι προς τη σωστή κατεύθυνση ούτε μπήκα στον κόπο να κάνω αντιπαραβολή. Αυτό το κάνω, γιατί φοβάμαι ότι εάν έλεγα «ναι» σ' αυτόν, που τα πρώτα χρόνια θα διαβάσει τα Πρακτικά - διότι τα Πρακτικά μετά από κάποια χρόνια δεν διαβάζονται, μιλώ για τους εφαρμοστές του δικαίου που τα πρώτα χρόνια κοιτούν τα Πρακτικά - μια δική μας συμφωνία στα θέματα αυτά θα σήμαινε ότι η μομφή θα καταλάμβανε και εμάς που είμαστε Βουλευτές, στους οποίους σήμερα φέρατε στην Ολομέλεια ενενήντα μία παρεμβάσεις. Εγώ κρατώ επιφυλάξεις. Εμείς ψηφίζουμε, δεν έχουμε θέμα γι' αυτό να πούμε «όχι». Πάντως, σ' αυτόν που θα διαβάσει τα Πρακτικά θέλω να βρει ότι νοιώσαμε αδύναμοι να δούμε το πώς διαμορφώνονται οι ρυθμίσεις σας. Και παίρνω την πρωτοβουλία, αν κάπου έχετε κάνει παρέμβαση και εγώ δεν το ξέρω - δεν είναι κακό, για καλό είναι - κοιτάζοντας τη γνώμη της Διεύθυνσης Επιστημονικών Μελετών της Βουλής, να σας πω, όπως σας είπα και κατά τη συζήτηση επί της διαδικασίας, ότι έχει πολλές - μα, πάρα πολλές - γλωσσικές παρεμβάσεις, τεχνικές παρεμβάσεις, διαφόρων μορφών παρεμβάσεις αυτού του είδους. Φαντάζομαι ότι τις είδατε και κάποιες τις κάνατε. Επιμένω στο ότι θα πρέπει να δείτε με προσοχή το άρθρο 17, αν δεν την κάνατε την παρέμβαση. Είδα τη διατύπωση του εγγράφου που μοιράσατε και δεν είδα να έχει λυθεί αυτό το θέμα. Εδώ έχετε μία διάζευξη. Στο πρώτο εδάφιο της παραγράφου 3 ορίζεται ότι συντάσσεται έκθεση αποτίμησης από δύο ορκωτούς ελεγκτές - λογιστές ή κατά περίπτωση από δύο ανεξάρτητους πιστοποιημένους εκτιμητές. Παρεμβήκατε σ' αυτό; Σας λέει ότι δεν λέτε σε ποια περίπτωση ισχύει το ένα και σε ποια περίπτωση ισχύει το άλλο. Αμέσως μετά, στο άρθρο 18 βάζετε κάποιες προϋποθέσεις εφαρμογής, αλλά δεν λέτε αν αυτές συντρέχουν σωρευτικώς ή διαζευκτικώς. Και στο άρθρο 177 που προβλέπονται ποινικές κυρώσεις, προβλέπονται ποινικές κυρώσεις - και σωστά - αλλά σε διατάξεις που πάσχουν από πλευράς διατύπωσης.
Τα διορθώσαμε.
Τις κάνατε μετά;
Με τα προηγούμενα.
Τις κάνατε προηγουμένως. Άρα, λοιπόν, αυτά περί του άρθρου 177 είναι λυμένα θέματα. Μακάρι! Στο άρθρο 99, επίσης, σας κάνει μια πάρα πολύ σοβαρή παρατήρηση. Αν έχουν οι συνεργάτες σας επιληφθεί, θα ήθελα να την αναγνώσω και με αυτήν να κλείσω την παρέμβασή μου. Λέει, λοιπόν, το κείμενο: «Δεδομένου ότι με την προτεινόμενη διάταξη επαναλαμβάνεται η διατύπωση της οδηγίας περί σαφούς καθορισμού τύπου συναλλαγών και περί εθνικών νομοθετικών διατάξεων ειδικής αντιμετώπισης και επαρκούς προστασίας της δίκαιης μεταχείρισης των μετόχων και των εταιρικών συμφερόντων, επιχειρείται η ενσωμάτωση στο εθνικό δίκαιο της ανωτέρω ρύθμισης, χωρίς, όμως, να ορίζονται κατά τρόπο συγκεκριμένο, με παράθεση, έστω ενδεικτικώς, ειδικών, στηριζόμενων στο νόμο κριτηρίων, ή με θέσπιση σχετικής νομοθετικής εξουσιοδότησης, κάποιοι τύποι τέτοιων συναλλαγών, χωρίς να υπάρχει, ενδεικτική έστω, ρητή παραπομπή σε σχετικές νομοθετικές διατάξεις». Δείτε το. Σας ευχαριστώ πολύ.
Τον λόγο έχει ο κ. Ξυδάκης.
Ευχαριστώ, κυρία Πρόεδρε. Θα συμφωνήσω με τους προλαλήσαντες και τους εισηγητές και κυρίως τους Κοινοβουλευτικούς Εκπροσώπους για την παραγωγική ατμόσφαιρα, για το παραγωγικό κλίμα το οποίο επικράτησε και στην επιτροπή και στην Ολομέλεια κατά την εισαγωγή και τη συζήτηση του νομοσχεδίου για τις ανώνυμες εταιρείες. Νομίζω ότι είναι μια συνέχεια του προηγούμενου νόμου για τις εταιρείες περιορισμένης ευθύνης και από αυτόν τον εν εξελίξει εκσυγχρονισμό του εμπορικού δικαίου για ένα δίκαιο εμπορικό του 21ου αιώνα και όχι των αρχών του 20ού αιώνα. Πράγματι, μαζί με το δίκαιο το οποίο έχει διαμορφωθεί για τις ιδιωτικές κεφαλαιουχικές εταιρείες, μπορούμε να πούμε ότι βαδίζουμε σε ένα πλαίσιο λειτουργικό που ακούει τις ανάγκες της αγοράς, που ακούει τις ανάγκες της σύγχρονης οικονομίας και τις ανάγκες των επαγγελματιών και επιχειρηματιών και φτιάχνει ένα πλαίσιο για την επιχειρηματικότητα πιο λειτουργικό, που υπηρετεί την οικονομία. Βεβαίως, ακούσαμε από τον κ. Δένδια την ιστορία αυτού του νόμου, ότι ξεκινάει από το 2014 με την επιτροπή Περράκη και μας παίρνει τρία με τέσσερα χρόνια για να ολοκληρωθεί. Επίσης, νομίζω ότι αυτή η αναμόρφωση του εμπορικού δικαίου μπήκε στο τραπέζι και από τους δανειστές ως ένας βίαιος εκσυγχρονισμός. Και η δική μου πολιτική αναρώτηση είναι: Πώς εβάδιζε αυτή η οικονομία χωρίς να έχει εκσυγχρονίσει το νομοθετικό πλαίσιο, το λειτουργικό πλαίσιο για τις εταιρείες, στον βαθμό που και αυτός ο μεγάλος νόμος με τα 190 άρθρα είναι ουσιαστικά μια κωδικοποίηση και ένας εκσυγχρονισμός; Δεν είναι ένα ριζικά νέο εμπορικό δίκαιο. Άρα, έχουμε έναν εκσυγχρονισμό του 1920 από την κυβέρνηση Ελευθερίου Βενιζέλου - και πάλι δηλαδή, η προοδευτική, φιλελεύθερη παράταξη αναλαμβάνει να εκσυγχρονίσει την οικονομία στη χώρα - και μια συντηρητική παράταξη η οποία λίγο πολύ βαδίζει σε έναν κοτζαμπάσικο, κατσαπλιάδικο ή παρασιτικό καπιταλισμό. Και έρχεται μια προοδευτική διακυβέρνηση να εκσυγχρονίσει ακόμη και τους όρους ενός καπιταλισμού που γίνεται με κανόνες, με νόμους και με δυνατότητες ουσιαστικής ανάπτυξης. Προς αυτήν την κατεύθυνση ήταν διδακτικά τα απομνημονεύματα του αειμνήστου Κωνσταντίνου Μητσοτάκη που θυμόταν στη δεκαετία του '50 ότι ένα από τα βασικά εργαλεία άσκησης πολιτικής για τη θεραπεία των ανισοτήτων ήταν ο μηχανισμός του ρουσφετιού. Καταλόγισε, μάλιστα, και σοσιαλιστικές μανίες στον Κωνσταντίνο Καραμανλή. Εγώ θα έλεγα και τον Παναγή Παπαληγούρα θα πρέπει να τον θεωρεί ακραιφνή σοσιαλιστή. Έτσι βλέπουμε, όπως ξεδιπλώνεται ο 20ός αιώνας με πολέμους, με καταστροφές, με εκδιπλώσεις διαφόρων πολιτικών σχεδίων, μια μεγάλη ιστορική παράδοση στον 20ό αιώνα να προσπαθεί να εκσυγχρονίσει και την οικονομία και την κοινωνία και μια άλλη μεγάλη πολιτική παράδοση, τη συντηρητική παράδοση, να είναι κλεισμένη στην εσωστρέφεια και τη στενή νομή της εξουσίας, μέσα στην πτωχή, πλην μικρή Ελλάδα, μέσα στη λογική του οίκαδε, μέσα στη λογική του να μην ανοίξουμε κανέναν ορίζοντα και να μην ανοίξουμε καμμία δυνατότητα. Και με αυτούς τους όρους και με αυτές τις παραδόσεις και με αυτά τα πισωγυρίσματα φτάσαμε στο ιστορικό σημείο του 2010, όταν η χώρα εβούλιαξε μέσα στον εαυτό της και βρέθηκε να έχει ένα καθεστώς χρεοκρατίας, απώλειας εθνικής κυριαρχίας και μιας αγωνίας σ' όλον τον ελληνικό πληθυσμό για το πού θα πάει. Εύχομαι, μαζί με την αναμόρφωση την έστω υπό πίεση, την έστω υπό αναγκασμό που θα έπρεπε να την είχαμε κάνει μόνοι μας εδώ και δεκαετίες, να την ακολουθήσουν κι άλλες αναμορφώσεις, να την ακολουθήσει μια ευρύτατη αναμόρφωση εκσυγχρονιστική και λειτουργική του συστήματος απονομής δικαιοσύνης, το οποίο καταταλαιπωρεί πολίτες, επιχειρήσεις, οικονομία, οικογένειες, νοικοκυριά, την κάθε πτυχή του κοινωνικού βίου. Όταν η περίφημη καθαρογραφή από τα διοικητικά δικαστήρια κάνει έως και ενάμισι με δυο χρόνια, τι μπορεί να σημαίνει αυτό για την κοινωνία, τι μπορεί να σημαίνει αυτό για μια οικονομία που βούλιαξε, χρεοκόπησε και περιμένει να πάρει μπροστά με άλλον ορίζοντα και άλλους κανόνες; Όταν φτάνει ο μέσος όρος να τελεσιδικήσει μια υπόθεση στα αστικά και διοικητικά δικαστήρια περίπου πέντε χρόνια, με ποιους όρους θα γίνει η οικονομική ανασυγκρότηση; Νομίζω ότι είναι χρέος όλων των δυνάμεων της ελληνικής δημοκρατίας, σε αυτές τις δυνάμεις που πιστεύουν στη δημοκρατία, που θεωρούν τον εαυτό τους υπόλογο στον πονεμένο ελληνικό λαό της κρίσης, να δώσουμε μια λύση είτε μέσω της συνταγματικής αναθεώρησης είτε μέσω άλλων εργαλείων. Είπε πιο πριν ο συνάδελφος κ. Θεοχάρης για τον τρόπο που λειτουργούν οι ελεγκτές, πως οι ελεγκτές αυτοδιορίζονται μέσω εικονικών εταιρειών και ελέγχουν την ίδια εταιρεία και τους δίνουν τα γνωστά πιστοποιητικά ορθής λειτουργίας ελέγχου των προϋπολογισμών τους και φτάνουμε στις «φούσκες» που καταρρέουν και προκαλούν τεράστια ζημία συνολικά στην οικονομία. Ας δούμε μαζί - το είπε και ο κ. Θεοχάρης και ακούστηκε σ' αυτήν την Αίθουσα - το καθεστώς των εκκαθαριστών, οι οποίοι κατ' επάγγελμα δεν εκκαθαρίζουν τις εταιρείες, τις οποίες αναλαμβάνουν να εκκαθαρίσουν. Ας δούμε το καθεστώς των συνδίκων πτώχευσης, οι οποίοι έναντι παχυλών αμοιβών εκποιούν και διαλύουν τεράστιες περιουσίες, χωρίς ουσιαστικά να έχουν έλεγχο. Ο τρόπος που έγινε η ραγδαία αποβιομηχάνιση σε όλα τα τελευταία τριάντα, σαράντα χρόνια μέσα από τέτοιους θεσμούς. Και ας δούμε ότι μια εθνική στρατηγική για την οικονομική ανασυγκρότησης της χώρας πρέπει να λάβει υπ' όψιν της ότι όλη η οικονομία σήμερα είναι ένα ανοικτό σύστημα, υπόκειται σε μεγάλες εξωτερικές δυνάμεις, σε μεγάλες εξωτερικές πιέσεις. Οι συσχετισμοί είναι διεθνείς, δεν μπορείς να χαράξεις μια αυτόνομη οικονομική πολιτική, μια αμιγώς αυτοτελή οικονομική πολιτική. Αλλά επίσης, πρέπει να δούμε και τη σχέση του πολιτικού με το οικονομικό, των πολιτικών με το οικονομικό. Δεν μπορείς να υποταχθείς στις υπέρτερες οικονομικές δυνάμεις, πρέπει να εκφράσεις ανάγκες της κοινωνίας, ανάγκες της δημοκρατίας, ανάγκες των δημοκρατικών θεσμών οι οποίοι βάλλονται και οι οποίοι βρίσκονται στη δυσπιστία των πολιτών και στη δυσκολία να πιστέψουν ότι η δημοκρατία δεν μπορεί να προστατεύσει τα κοινωνικά και τα φυσικά τους δικαιώματα. Και αυτά είναι ουσιαστικά τα μεγάλα καθήκοντα και οι μεγάλες ευθύνες για το πολιτικό σύστημα στα χρόνια της κρίσης και στα χρόνια μετά την κρίση, τα οποία θα είναι εξίσου δύσκολα από την άποψη της φαντασίας, της γόνιμης πολιτικής, των νέων συνθέσεων και των νέων ιδεών που θα πρέπει να εκφραστούν. Για κάποιες κοινές διαπιστώσεις και κάποιες συνθέσεις που γίνονται όταν έχουμε να αντιμετωπίσουμε τεχνοκρατικά, θεσμικά, κανονιστικά πλαίσια, ελπίζω να καταλαβαίνουμε όλοι την ανάγκη ότι πρέπει να γίνουν και ας γίνουν με έναν τρόπο. Δεν είναι κάποιος ο οποίος θα δρέψει μόνος του τις δάφνες. Όλο το νομοθετικό σώμα, όλο το δημοκρατικό τόξο είναι πεπεισμένο ότι κάτι πρέπει να γίνει. Το υπόλοιπο, η μικρόψυχη απόδοση ευθυνών ή η νομή ή η λύσσα για να βρεθούμε στην εξουσία και να πούμε πόσα κάναμε είναι σε δεύτερο χρόνο. Η ιστορική στιγμή είναι κρίσιμη. Μετά από οκτώ χρόνια, τον Αύγουστο, σημαίνει τυπικά ένα πρώτο βήμα. Κατ' εμέ σημαίνει ένα πρώτο βήμα για μια μακρά, επώδυνη και εξαιρετικά απαιτητική πορεία και για τον ελληνικό λαό και για τους θεσμούς και για τις πολιτικές δυνάμεις που νομιμοποιούνται από τον λαό και λογοδοτούν σε αυτόν. Σας ευχαριστώ πάρα πολύ.
Ευχαριστούμε κι εμείς. Η κ. Ζαρούλια έχει τον λόγο.
Αυτήν τη στιγμή που συζητάμε εδώ για το νομοσχέδιο το οποίο είναι μια ευρωπαϊκή οδηγία, ο Τσίπρας ασκεί τη μεγαλύτερη βία στον ελληνικό λαό. Χαρίζει την ψυχή του, το όνομα της Μακεδονίας μας, στους Σκοπιανούς. Δεν του έχει δώσει κάποιος αυτό το δικαίωμα. Πριν αναφερθώ στο νομοσχέδιο που αφορά στις ανώνυμες εταιρείες και επειδή έχει καταντήσει πάρα πολύ κουραστικό να μας υβρίζετε εσείς οι οπαδοί του Μαρξ, του Λένιν και του Τρότσκι - χωρίς φυσικά το Προεδρείο να επεμβαίνει όπως επεμβαίνει στους δικούς μας Βουλευτές - και να μας κουνάτε το δάκτυλο συχνά πυκνά με αφορισμούς και να μας κατηγορείτε για διάφορα, όπως επί παραδείγματι ότι εμείς είμαστε οι οπαδοί της βίας, ότι είμαστε οι μαχαιροβγάλτες, οι εγκληματίες, οι δολοφόνοι, θα πρέπει να πω μερικά πράγματα για το αυτοαποκαλούμενο συνταγματικό τόξο, ούτως ώστε να κρίνουν οι συμπατριώτες μας που μας παρακολουθούν ποιος έχει το όνομα και ποιος τη χάρη. Διότι ως γνωστόν, η Αριστερά είναι η ιερή αγελάδα στην Ελλάδα και κανείς δεν ανατριχιάζει που σήμερα κυβερνούν τη χώρα οι κομμουνιστές, αυτοί που μας έσφαξαν στον συμμοριτοπόλεμο. Η Αριστερά δεν έχει ιστορία, έχει ποινικό μητρώο και αυτό μπορεί κάποιος πάρα πολύ εύκολα να το αντιληφθεί όταν δει τη λίστα με τους νεκρούς που άφησε πίσω της η κομμουνιστική λαίλαπα. Χοντρικά ο απολογισμός του κόκκινου τρόμου έχει ως εξής: Σοβιετική Ένωση είκοσι εκατομμύρια θύματα, Κίνα εξήντα πέντε εκατομμύρια, Βιετνάμ ένα εκατομμύριο, Βόρειος Κορέα δύο εκατομμύρια, Καμπότζη δύο εκατομμύρια, ανατολική Ευρώπη ένα εκατομμύριο, Αφρική ένα εκατομμύριο επτακόσιες χιλιάδες, Αφγανιστάν ένα εκατομμύριο πεντακόσιες χιλιάδες, Διεθνές Κομμουνιστικό Κίνημα και κομμουνιστικά κόμματα που δεν κατείχαν την εξουσία, όπως το Κομμουνιστικό Κόμμα Ισπανίας κατά τον τριετή εμφύλιο πόλεμο 1936-1939, το Κομμουνιστικό Κόμμα Ελλάδας κατά τη διάρκεια των τριών γύρων και άλλα, δέκα εκατομμύρια. Οι παραπάνω αριθμοί περιλαμβάνουν διάφορους τρόπους εξοντώσεως, όπως ατομικές και ομαδικές εκτελέσεις, θανάτους σε στρατόπεδα συγκεντρώσεως, καθώς επίσης θύματα λιμοκτονίας επιβληθείσας από το κομμουνιστικό κράτος, όπως στην περίπτωση του ολοκαυτώματος της Ουκρανίας, όπου κατά τα έτη 1932-1933 εξολοθρεύθηκαν διά της πείνας έξι εκατομμύρια άνθρωποι, το γνωστό Holodomor. Τα εγκλήματα των κομμουνιστών που διετελέστηκαν στην Ελλάδα δεν πρέπει να ξεχαστούν. Αυτά πρέπει να διδαχτούν τα παιδιά μας στο σχολείο, αλλά να τα μάθουν και όσοι συμπατριώτες μας τα αγνοούν. Για τον προδοτικό τους ρόλο στον Β΄ Παγκόσμιο Πόλεμο πολλοί γνωρίζουν, αλλά αρκετοί προσπαθούν να το αντιστρέψουν σε επαναστατικό αγώνα. Η αλήθεια είναι, όμως, ότι οι κομμουνιστές σκότωσαν περισσότερους Έλληνες από εχθρούς. Παρακάτω θα παραθέσω μερικές μόνο μαρτυρίες απ' τους ίδιους τους εγκληματίες του Κομμουνιστικού Κόμματος Ελλάδας ΕΑΜ - ΕΛΑΣ, όπως χαρακτηριστικά μας αφηγείται ο δήμιος του ΕΑΜ - ΕΛΑΣ Στέφανος Λιόλιος. «Τους διέταζαν να γδυθούν και ύστερα τους έβαζαν να γονατίσουν στο χώμα και να σκύψουν το κεφάλι πάνω σε μεγάλες πέτρες που είχαν αραδιάσει έξω από το διυλιστήριο της «ΟΥΛΕΝ». Τότε έπαιρνα ένα τσεκούρι και τους έδινα μια τσεκουριά πίσω στο κεφάλι και αν δεν τους αποτελείωνα με την πρώτη, τους έδινα και δεύτερη και τρίτη, ώσπου να τα βροντήξουν. Άλλα παλικάρια, όπως ο Τζογανάκος και ο Μακαρόνας, τους έδιναν κάμποσες μαχαιριές στην καρδιά και κατόπιν ερχόταν αλλουνού η σειρά. Όταν κουραζόμουν, έπαιρνε άλλος τη θέση μου». Άλλη μαρτυρία: «Ο Δημοκρατικός Στρατός έκανε επίθεση τη νύχτα, αιφνιδιαστικά σε χωριά και σε πόλεις και έπαιρνε ανεξέλεγκτα αγόρια και κορίτσια, έστω κι αν ακόμα το στόμα τους μύριζε γάλα. Οι μάνες έκρυβαν τα παιδιά τους στους αχερώνες, στα μπαούλα, μα οι αντάρτες τα βρίσκανε και τα παίρνανε μαζί τους στα βουνά. Από τη θαλπωρή του σπιτιού τους, από τη μητρική αγκαλιά, από την πατρική φροντίδα, βρίσκονταν μονομιάς σ' ένα κρύο αμπρί, στο χιόνι, στον παγωμένο αέρα του βουνού, στην πείνα. Και έπρεπε ο Δημοκρατικός Στρατός να πολεμήσει μ' αυτούς. Στις συσκέψεις που κάναμε στα διάφορα τμήματα με τις υπεύθυνες γυναικών των ταγμάτων, των λόχων, των ταξιαρχιών, μαθαίναμε ότι οι μικρές κοπέλες των 13, 14 και 15 χρονών, που τις επιστρατεύαμε, άμαθες και ανεκπαίδευτες όπως ήταν, σκοτώνονταν στις πρώτες μάχες που τις στέλναμε. Η εντολή από “πάνω” - από το γενικό αρχηγείο - , ήταν να τους καταδικάσουμε όλους σε θάνατο. Μας περίμεναν δύσκολες μάχες, έπρεπε με το μαχαίρι να τα σταματήσουμε όλα αυτά, έπρεπε να επιβάλουμε τιμωρία σκληρή προς παραδειγματισμό και εκφοβισμό». Αυτά λέει η καπετάνισσα και δικαστής του Δημοκρατικού Στρατού, Μαργαρίτα Λαζαρίδου. Τρύπα της Τατάρνας: Στη φοβερή άβυσσο της Τατάρνας Ευρυτανίας, ρίχτηκαν ζωντανοί πάνω από 3.000 άνθρωποι από όλη τη δυτική Ελλάδα. Το βάραθρο ήταν υπό την εποπτεία του αρχιεγκληματία κομμουνιστή Θανάση Κλάρα ή Άρη Βελουχιώτη. Φενεός: Στον Φενεό Κορινθίας δολοφονήθηκαν μαρτυρικά περίπου 4.000 άνθρωποι από όλη τη βόρεια Πελοπόννησο. Με τα χέρια δεμένα πισώπλατα, δεχόταν τις μαχαιριές και τα χτυπήματα των αριστερών φονιάδων. Και πετάγονταν συχνά ημιθανείς στο τρομερό βάραθρο. Τρύπα του Ταράτσα: Σε αυτό το βάραθρο με το πολύ στενό άνοιγμα και το τεράστιο βάθος, ρίφθηκαν αντιφρονούντες των Μολάων και της Λακωνίας. Εδώ εγκληματούσε ο σαδιστής κακούργος καπετάν Καλόγηρος, Νίκος Λάτσης. Στιμάγκα: Παράλληλα με τη γενοκτονία του Φενεού, εκτεταμένες σφαγές από τον ΕΛΑΣ και την ΟΠΛΑ έγιναν και στην περιοχή Στιμάγκας Κορινθίας. Σφαγή Συντάγματος Δημητρίου Ψαρρού: Στην προσπάθεια του το ΚΚΕ να εξοντώσει κάθε ένοπλη αντιστασιακή ομάδα εκτός του ΕΑΜ - ΕΛΑΣ, δολοφόνησε τον ήρωα συνταγματάρχη Δημήτριο Ψαρρό και τριακόσιους από τους άντρες του, του 5.42 Συντάγματος Ευζώνων. Οι άντρες του Ψαρρού βασανίστηκαν άγρια πριν σφαγιαστούν. Αγιονόρι: Το καλοκαίρι του 1944 οι σφαγές εντάθηκαν στην περιοχή της Αργολιδοκορινθίας. Ιθύνων νους των εγκλημάτων ο κομισάριος του Κομμουνιστικού Κόμματος Ελλάδας Δημήτρης Ανδρεαδάκης. Για τη διάπραξη των σφαγών επιστρατεύτηκαν επαγγελματίες χασάπηδες - εκδοροσφαγείς, οι Δημήτρης Κούρος και Κώστας Χαύτας. Με τη συνέργεια μελών της ΟΠΛΑ Αργολίδας και Ελασιτών του καπετάν Γραβιά, οι προαναφερόμενοι κάνοντας χρήση των χασαπομάχαιρων τους, κατέσφαξαν οικογένειες, παιδάκια ακόμη και τρίχρονα νήπια, όπως ο Δημητράκης Ράπτης από τη Μιδέα. Επίδαυρος: Στην περιοχή της Επιδαύρου έδρασε ο λυσσαλέος ελασίτης καπετάν Λευτεριάς (Γιώργος Λέκκας), με βοηθό του τον Νικόλα Σμυρλή. Στο ξεροπήγαδο της Κρίπηζας Επιδαύρου, μαρτύρησαν ολάκερες οικογένειες Ελλήνων συμπατριωτών μας, από το Αραχναίο και την Αγνούντα. Μελιγαλάς: Η πιο απάνθρωπη σφαγή Ελλήνων. Μετά από σκληρή μάχη οι ελασίτες σφάγιασαν δύο χιλιάδες αιχμαλώτους. Πολλοί σφάζονταν, άλλοι ρίχνονταν σε ένα μεγάλο ξεροπήγαδο, άλλοι περίμεναν τη σειρά τους παρακολουθώντας τους άλλους αιχμαλώτους να κατακρεουργούνται. Φοβερές κραυγές πόνου αναμειγνύονταν με σπαραχτικούς θρήνους των κατοίκων, τους οποίους οι κατσαπλιάδες είχαν υποχρεώσει να παρακολουθούν τη θανάτωση των δικών τους ανθρώπων. Μπροστά στην πηγάδα είχαν σχηματιστεί λίμνες αίματος ενώ ανθρώπινα μέλη βρίσκονταν διάσπαρτα παντού. Όταν έφτανε η σειρά τους, οι μελλοθάνατοι οδηγούνταν στο στόμιο του ξεροπήγαδου. Εκεί με τσεκούρια, κλαδευτήρια και πριόνια, σφάζονταν κατά τον αγριότερο και σαδιστικότερο τρόπο και πετάγονταν ημιθανείς, μέσα. Από την μήνη των κομμουνιστών δεν την γλίτωσαν ούτε γυναίκες ούτε μικρά παιδιά. Κύριοι υπεύθυνοι της φοβερότερης σφαγής της ελληνικής ιστορίας…
Κυρία Ζαρούλια, για τις ανώνυμες εταιρείες θα πείτε τίποτα;
Ναι, στο τέλος παρακαλώ.
Πότε; Τι ώρα δηλαδή;
Έχω χρόνο. Μη με διακόπτετε σας παρακαλώ.
Ξέρετε, όταν δεν είστε εντός του θέματος, ο Πρόεδρος ανακαλεί στην τάξη. Σας παρακαλώ, μπείτε στο θέμα, αλλιώς δεν θα συνεχίσετε.
Όταν, όμως, μας υβρίζουν, δεν βλέπω να ανακαλείτε κάποιον στην τάξη.
Δεν υπάρχει κανείς που να υβρίζει επί δώδεκα λεπτά.
Σας παρακαλώ, μου τρώτε τον χρόνο.
Δεν καταλαβαίνω τι θέλετε ακριβώς. Για πείτε μας.
Αφήστε, θα κρίνει ο ελληνικός λαός.
Όχι, δεν θα σας αφήσω. Θα μπείτε στο θέμα.
Θα μπω στο θέμα όποτε θέλω εγώ. Δεν έχετε το δικαίωμα να παρέμβετε.
Σας λέει τι έκανε ο κομμουνισμός.
Συνήγορος της κ. Ζαρούλια γίνατε; Τι θέλετε;
… (δεν ακούστηκε)
Ακούστε να δείτε, κυρία μου, που είστε μάρτυρας κατά της Χρυσής Αυγής σε όλες τις περιπτώσεις, λες και είστε πανταχού παρούσα. Θα με αφήσετε να πω αυτά που θέλω να πω. Δεν έχετε το δικαίωμα να το κάνετε αυτό.
Υπάρχει ο Κανονισμός της Βουλής, ο οποίος λέει ότι ο αγορητής δεν μπορεί να απομακρύνεται από το υπό συζήτηση θέμα, διαφορετικά ο Πρόεδρος τον καλεί να επανέλθει.
Δεν είμαι αγορητής. Είμαι Κοινοβουλευτική Εκπρόσωπος. Μπορώ να αναφερθώ όπου θέλω.
Αν δεν συμμορφωθεί, ο Πρόεδρος τον προειδοποιεί ότι θα του αφαιρέσει τον λόγο.
Είμαι Κοινοβουλευτική Εκπρόσωπος. Μπορώ να αναφερθώ όπου θέλω. Το ακούσατε;
Εάν και μετά απ' αυτήν την επισήμανση ο αγορητής δεν επανέλθει, ο Πρόεδρος τού αφαιρεί τον λόγο.
Κυρία μου …
Καλό είναι να ξέρετε τι λέει ο Κανονισμός.
Δεν είμαι αγορητής.
Συζητείται ένα νομοσχέδιο για τις ανώνυμες εταιρείες. Αν έχετε να πείτε κάτι πάνω σ' αυτό, παρακαλώ πείτε το, αλλιώς κατεβείτε από το Βήμα.
Θα το πω στο τέλος, όταν με αφήσετε να ολοκληρώσω. Δεν είμαι αγορητής. Είμαι Κοινοβουλευτική Εκπρόσωπος και έχω το δικαίωμα να αναφερθώ όπου θέλω.
Ναι, αλλά είστε για συγκεκριμένο ζήτημα. Δεν έρχεται εδώ ο καθένας να λέει ό,τι θέλει. Υπάρχουν κάποιοι κανόνες. Στο Κοινοβούλιο είμαστε.
Μα, τι λέτε τώρα; Θα αφήνετε όλους να μας βρίζουν και δεν με αφήσετε εμένα να υπερασπιστώ τον εαυτό μας; Είστε σοβαρή;
Ποιον εαυτό σας να υπερασπιστείτε; Ποιος σας κατηγόρησε, κυρία μου; Σε νομοσχέδιο για τις ανώνυμες εταιρείες;
Την Παρασκευή μάς έλεγαν μαχαιροβγάλτες εδώ. Να πάρετε τα Πρακτικά να διαβάσετε.
Για τις ανώνυμες εταιρείες μιλάνε όλοι. Μιλήστε κι εσείς γι' αυτό. Αν δεν έχετε τι να πείτε, κατεβείτε.
Θα μιλήσω στο τέλος.
Εντάξει. Δεν υπάρχει τέλος. Είστε δέκα λεπτά στο Βήμα.
Μου αφαιρείτε… Όχι, δεν έχω δέκα λεπτά. Μου έχετε φάει πέντε λεπτά και είναι δεκαπέντε λεπτά ο χρόνος που έχει δώσει ο…
Μπορώ να σας αφαιρέσω τον λόγο. Σας διάβασα και το άρθρο. Δεν είναι εδώ χώρος για να λέμε γενικώς ό,τι νομίζουμε. Υπάρχει ημερήσια διάταξη.
Λέει κάπου ο Κανονισμός ότι μπορούμε να συζητάμε εμείς οι δύο; Αυτό απαγορεύεται.
Ελάτε, πείτε αυτά που έχετε να πείτε, γιατί τελειώνει ο χρόνος.
Αυτά που έχω να πω θα τα πω. Επειδή στεναχωρηθήκατε μ' αυτά που είπα…
Πολύ, ναι.
…ας πάμε σε κάτι λίγο πιο σύγχρονο, γιατί απ' ό,τι βλέπω θα μου κλείσετε δημοκρατικότατα το μικρόφωνο, επειδή είστε πολύ δημοκράτισσα. Συνεχίζω: Δολοφονικές επιθέσεις έχουμε και τη δεκαετία του '80 με τη νεολαία του Κομμουνιστικού Κόμματος Ελλάδας και το ΠΑΣΟΚ. Είχαμε πυροβολισμούς στην Καλαμάτα με τριάντα τέσσερα θύματα. Πολλά χρόνια δε πριν μπει στη Βουλή η Χρυσή Αυγή, το 1987, υπήρχε η εταιρεία δολοφόνων του ΠΑΣΟΚ. Αλήθεια, γιατί δεν φυλακίστηκε τότε η ηγεσία του ΠΑΣΟΚ και όλοι οι Βουλευτές του; Ο εκλεγμένος Δήμαρχος Νέας Χαλκηδόνας Χρήστος Παπαδόπουλος σκότωνε τα θύματά του για να τους αρπάξει τις περιουσίες τους και είχε πει ο ίδιος ότι είχε ιδεολογικό υπόβαθρο αυτό που έκανε. Άλλη μία δολοφονία, αυτή του Τεμπονέρα, που έγινε από μέλη της ΟΝΝΕΔ, δεν είδαμε να καταδικάζεται και να φυλακίζεται η ηγεσία της Νέας Δημοκρατίας και οι Βουλευτές της το 1991. Το 1990 στο Ηράκλειο Κρήτης σε ομιλία του Μητσοτάκη, πάνω στον χαμό βγήκαν πιστόλια και μία σφαίρα βρήκε και σκότωσε τον άτυχο Μανώλη Γιακουμάκη που ήταν πάνω σ' ένα τοιχίο. Γι' αυτό όταν ακούμε τη λέξη δολοφόνος από τα χείλη των ακροαριστερών, παρακρατικών, αναρχικών, τρομοκρατών συριζαίων και άλλων, γελάμε πάρα πολύ, γιατί για δεκαετίες ολόκληρες η αριστερή προπαγάνδα παρουσιάζει το δεξιό χαστούκι ως έγκλημα και την αριστερή τρομοκρατία ως επανάσταση. Η αποδόμηση των αριστερών «παρθένων» του πολιτικού σκηνικού γίνεται από τα μνήματα των αθώων θυμάτων τους, που ζητούν δικαίωση χωρίς αντίκρισμα ακόμη και σήμερα. Μερικές απ' αυτές τις στυγνές δολοφονίες διεπράχθησαν από αναρχικούς παρακρατικούς και κουκουλοφόρους που χαίρουν της απόλυτης προστασίας και ασυλίας τόσο της σημερινής Κυβέρνησης του ΣΥΡΙΖΑ και των ΑΝΕΛ όσο και των προγενέστερων Νέας Δημοκρατίας και ΠΑΣΟΚ. Στις 11 Ιανουαρίου του 1991 καίγονται ζωντανοί από ρίψη μολότοφ μέσα στο μέγαρο που στέγαζε το πολυκατάστημα «Κάπα Μαρούσης» οι Περικλής Ρεπαπής, Γιάννης Μεμετζίδης και Εμμανουήλ Κοντόπουλος. Στις 5-5-2010 πέθαναν από ασφυξία μετά από ρίψη βόμβας μολότοφ μέσα στην τράπεζα Marfin η Αγγελική Παπαθανασοπούλου και το αγέννητο παιδί της - καθότι ήταν έγκυος - , η Παρασκευή Ζούλια και ο Επαμεινώνδας Τσάκαλης. Η λίστα των θυμάτων είναι μακριά. Άλλη μία ξεχωριστή κατηγορία συμπατριωτών μας που είναι αποδέκτες του μένους της αριστερής δολοφονικής μανίας είναι οι ένστολοι, ανάμεσα σ' αυτούς η ειδική φρουρός Σοφία Ψυχογιού και ο αρχιφύλακας Αντώνιος - Νεκτάριος Σάββας, ο οποίος δολοφονήθηκε στα Άνω Πατήσια από τη Σέχτα Επαναστατών.
Κυρία Ζαρούλια, τελειώσατε.
Δεν έχω τελειώσει!
Τελειώσατε. Κατεβείτε. Σας επανέφερα εις την τάξη, δεν επανήλθατε. Σας αφαίρεσα και τα δύο λεπτά που σας είχα διακόψει. Τελείωσε ο χρόνος.
Όχι, δεν έχει τελειώσει ο χρόνος μου.
Τελείωσε ο χρόνος σας.
Είναι δεκαπέντε λεπτά ο χρόνος μου.
Κυρία Ζαρούλια, μπορείτε να κατεβείτε.
Ναι, φωνάξτε τον Φρούραρχο.
Δεν μπορεί να συνεχιστεί αυτό. Δεν γίνεται να περιφρονείτε τον Κανονισμό, τις εκκλήσεις. Κάτι πρέπει να γίνει. Κατεβείτε. Τι θέλετε; Να ειδοποιήσω τη Φρουρά;
Ναι, ναι. «Φρουρά, φρουρά»!
Σας αρέσει;
Σας καλώ εγώ! «Φρουρά»!
Θέλετε να κάνετε την ηρωίδα, ότι σας παίρνει η Αστυνομία; Τι ακριβώς θέλετε;
Κυρία Πρόεδρε, επί της διαδικασίας είχε πει ο κ. Κακλαμάνης…
Παρακαλώ;!
…δεκαπέντε λεπτά οι εισηγητές και δεκαπέντε οι Κοινοβουλευτικοί Εκπρόσωποι.
Δώδεκα λεπτά έχω δώσει σε όλους. Δεν υπάρχουν ειδικές…
Όχι. Να δείτε τι είπε ο κ. Κακλαμάνης.
Κάθε Πρόεδρος τα αλλάζει;
Είστε ανενημέρωτη.
Ελάτε, κυρία Ζαρούλια! Εσείς έτσι και αλλιώς είστε εκτός θέματος. Έπρεπε προ πολλού να έχετε κατέβει. Σας το είπα.
Κυρία Πρόεδρε, ο κ. Λοβέρδος είχε ζητήσει να τηρηθεί αυτό που είχε πει ο κ. Κακλαμάνης.
Τώρα τι σχέση έχει αυτό με το ζήτημα που θέτω εγώ; Μιλάει δώδεκα λεπτά εκτός θέματος.
Για τον χρόνο.
Δεν υπάρχουν τέτοια περιθώρια στη Βουλή. Πρέπει να το καταλάβετε.
Γιατί το κάνετε επιλεκτικά;
Τι επιλεκτικά; Ποιος μίλησε; Πείτε μου ένα παράδειγμα!
Προχθές, ομιλητής από το ΚΚΕ…
Προχθές. Σήμερα, λέμε, εδώ. Υπάρχει θέμα «Ανώνυμες Εταιρείες».
Την ώρα που προεδρεύετε…
Δεν θα κάνω διάλογο μαζί σας.
Λοιπόν, θα τελειώσω, καταθέτοντας στα Πρακτικά μία φωτογραφία του υιού Κουφοντίνα, ο οποίος είναι ντυμένος με τη στολή του βουνού, κρατώντας ένα κονσερβοκούτι.
Ευχαριστούμε.
Γιατί είναι επίκαιρος ο κ. Κουφοντίνας. Μπήκαν σήμερα οι…
Ποιος θέλει να δευτερολογήσει από τους αγορητές για δύο λεπτά;
Εγώ, κυρία Πρόεδρε.
Ζήτω η Δημοκρατία!
Τον λόγο έχει ο κ. Αθανασίου για δύο λεπτά. Από τη θέση σας, κύριε Αθανασίου, ή θα ανεβείτε;
Αν τελείωσε η κυρία.
Τελείωσε η κυρία.
Δεν τελείωσα, κύριε Αθανασίου. Όπως βλέπετε μου αφαίρεσαν δημοκρατικότατα τον λόγο. Δημοκρατικότητα!
Κύριε Αθανασίου, δεν θα πείτε εσείς ποιος τελείωσε ή δεν τελείωσε. Σας ρωτώ απλά αν θέλετε να μιλήσετε από το Βήμα ή από το έδρανό σας.
Θα μιλήσω από τη θέση μου, κυρία Πρόεδρε.
Ορίστε, έχετε τον λόγο.
Θα ήθελα να σταθώ, κυρία Πρόεδρε, σε μια αναφορά η οποία έγινε σε σχέση με ένα πρόστιμο το οποίο καταλογίστηκε και στη συνέχεια εκδικάστηκε από τα δικαστήρια όσον αφορά την εταιρεία Μαρινόπουλος. Θα αναφερθώ στα κατατεθέντα έγγραφα - αληθή υποτιθέμενα - στα αναφερόμενα στο site εδώ και θα σας πω το εξής: Πράγματι το 2013 γίνεται έλεγχος από το ΣΔΟΕ στην εταιρεία Μαρινόπουλου επί κυβερνήσεως Νέας Δημοκρατίας και καταλογίζεται πρόστιμο 1.131.756 ευρώ. Η εταιρεία για να προσφύγει στα δικαστήρια, σύμφωνα με το νόμο, έπρεπε να καταβάλει ένα ποσό. Εάν ήταν το 40% ή το 50% δεν έχει σημασία. Καταθέτει, λοιπόν, 500.000 ευρώ και προσφεύγει στο Διοικητικό Δικαστήριο για να εκδικαστεί η υπόθεση. Και αυτό έγινε. Η υπόθεση, λοιπόν, εκδικάζεται στη συνέχεια στο Εφετείο Αθηνών και μειώνεται το πρόστιμο με δικαστική απόφαση. Δεν βλέπω ποια είναι η εμπλοκή της τότε κυβέρνησης της Νέας Δημοκρατίας και τι δουλειά είχε με τη μείωση του προστίμου. Καμμία απολύτως. Ήταν νόμιμο δικαίωμα καθενός στον οποίο καταλογίζεται ένα πρόστιμο, να προσφεύγει στα δικαστήρια. Τα δικαστήρια απεφάνθησαν με τελεσίδικη απόφαση και το πρόστιμο μειώθηκε. Όσον αφορά την τροπολογία θα ήθελα να πω το εξής: Ενώ κατ' αρχάς την είδα θετικά, κύριε Υπουργέ και κύριε Αμυρά, έχω τον εξής προβληματισμό: Λέει «Φυσικό πρόσωπο το οποίο κατέχει μέρος του μετοχικού κεφαλαίου εισηγμένης στο Χρηματιστήριο Αθηνών». Δηλαδή, αν έχω μετοχές εγώ σε μία εισηγμένη στο χρηματιστήριο ξένης χώρας, δεν θα ισχύει; Πρώτον αυτό. Δεύτερον, δεν θα έχει δικαίωμα ψήφου στη γενική συνέλευση. Η απαρτία; Η απαρτία ξεκινάει από την αρχή. Όταν ξεκινάει ένα συλλογικό όργανο σε μία εταιρεία, η απαρτία καθορίζεται εκείνην την ώρα. Θα συμμετέχει στην απαρτία; Θα υπολογίζεται στην απαρτία και όχι στη ψηφοφορία στη γενική συνέλευση; Είμαι προβληματισμένος επ' αυτού και ενώ η αρχική τοποθέτηση ήταν θετική όταν άκουσα την πρότασή σας, μελετώντας πιο προσεκτικά την τροπολογία, θα ψηφίσουμε «παρών». Οι νομοθετικές βελτιώσεις που κάνατε μας βρίσκουν σύμφωνους. Ήταν και πρότασή μας. Συνεπώς στα δύο άρθρα που φέρατε, τις βελτιώσεις, είμαστε θετικοί. Ευχαριστώ, κυρία Πρόεδρε.
Ευχαριστούμε. Ο κ. Βαρδαλής έχει τον λόγο.
Κυρία Πρόεδρε, είχα σηκώσει πρώτος το χέρι…
Σήκωσε το χέρι του πριν από σας.
Όχι, κυρία Πρόεδρε. Σήκωσα πρώτος το χέρι.
Δεν σας είδα. Δεν υπάρχει τώρα σε αυτό το στάδιο κοινοβουλευτική σειρά. Σε δύο λεπτά θα πάρετε τον λόγο. Ορίστε, κύριε Βαρδαλή, έχετε τον λόγο.
Ευχαριστώ, κυρία Πρόεδρε. Καταλαβαίνουμε τον φόβο των απογόνων των SS και των ταγμάτων ασφαλείας, των φασιστών της Χρυσής Αυγής που είναι υπόδικοι για εγκλήματα, για δολοφονίες, που δεν μπορούν να χωνέψουν ότι η κόκκινη σημαία με το σφυροδρέπανο καρφώθηκε στο Ράιχσταγκ, όμως θα πρέπει να γνωρίζουν ότι τα εγκλήματα του φασισμού, παρά τις όποιες προσπάθειες αναθεώρησης της ιστορίας, δεν πρόκειται να σβήσουν με τίποτα.
Ο κ. Σαχινίδης έχει τώρα τον λόγο.
Μιλάνε οι σκληροί δίσκοι.
Άκουσα τίποτα;
Μιλάνε οι σκληροί δίσκοι.
Οι σκληροί δίσκοι μιλάνε, τα μυαλά σας να δούμε πότε θα μιλήσουν.
Τα γεγονότα μιλάνε.
Ελάτε τώρα! Ελάτε.
Κυρία Πρόεδρε, να τηρείτε τον Κανονισμό…
Τον τηρώ.
…και να τον επαναφέρετε στην τάξη, να μην διακόπτει, γιατί αυτό το συνήθειο το έχει πάρα πολλές φορές ο Κοινοβουλευτικός Εκπρόσωπος του ΣΥΡΙΖΑ, να καταφέρεται, δηλαδή, εναντίον άλλων όταν ομιλούν και να διακόπτει την ώρα που είναι στο Βήμα κάποιος. Και δεν τους επαναφέρετε στην τάξη. Αυτό ακριβώς σας λέμε, να εφαρμόσετε τον Κανονισμό. Σχετικά με αυτά που αναφέρθηκαν από τον εισηγητή της Νέας Δημοκρατίας, θα ήθελα να πω τα εξής: Όταν απομονώνεις ένα κομμάτι από το κείμενο που έχει κατατεθεί - κι ευτυχώς το κατέθεσα στα Πρακτικά και είναι στη διάθεση και των υπολοίπων αγορητών και εισηγητών - εκεί που σταμάτησε και αναφέρθηκε στο πρόστιμο, συνεχίζει από κάτω και λέει: «Οι αρχές επιστρέφουν το 2014 για να πραγματοποιήσουν σχετικούς ελέγχους στα βιβλία για το 2011, για το 2012 και για το 2013». Αναφέρει ποια ήταν η διευθύνουσα σύμβουλος, μία κυρία Μπονάνο. Αναφέρει ότι ακριβώς σε αυτό το σημείο μπαίνει η φορολογικών συμβουλών παροχής εταιρεία, η λεγόμενη «PRICEWATERHOUSECOOPERS BUSINESS», για να βρουν καλύτερη λύση για τους ελέγχους του ΣΔΟΕ, για το πρόστιμο που έχει επιβληθεί και για τα επαπειλούμενα πρόστιμα που διαφαίνονται στον ορίζοντα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αυτή η κ. Ελένη Ντούρα, η διευθύντρια νομικός σύμβουλος, παρέχοντας υπηρεσίες στην «ΜΑΡΙΝΟΠΟΥΛΟΣ Α.Ε.», στέλνει αυτό το e - mail στον Jerome Louber, διευθύνοντα σύμβουλο, το στέλνει και το κοινοποιεί και σε μία άλλη κυρία και το κοινοποιεί και στον κ. Βογιατζάκη, που ήταν για χρόνια διευθυντικό στέλεχος. Τι γράφει; Τους ενημερώνει για το πώς ήταν η σύνθεση του δικαστηρίου. Κι εμείς ρωτάμε για ποιον λόγο. Η πλάκα είναι ότι αναφέρθηκαν επιλεκτικά πράγματα. Αναφέρθηκε ότι η απόφαση βγήκε το 2015. Όμως, ακριβώς δύο σειρές πιο πάνω αναφέρει ότι για το έτος 2014, που ελέγχθηκε, φαίνεται πως η εταιρεία κατάφερε να ξεφύγει από την ιστορία με το λιγότερο δυνατό κόστος. Αυτά για τη συγκεκριμένη ιστορία του κ. Μαρινόπουλου. Εις ό,τι αναφορά την αναφορά του κυρίου Υπουργού στο τέλος της τοποθέτησής του, είπε ότι υπήρξαν έλεγχοι. Κύριε Υπουργέ, ο έλεγχος από ποιον έγινε; Έγινε από κάποιον εισαγγελέα διαφθοράς; Γιατί αν έγινε από εισαγγελέα διαφθοράς και δεν βρέθηκαν στοιχεία - το δημοσίευμα στην εφημερίδα «ΔΗΜΟΚΡΑΤΙΑ» είναι επώνυμο, είναι από την κ. Παναγιώτου Μαρία - εάν δεν έχει βρεθεί κάτι από κάποιον απλό έλεγχο που κάνατε, πείτε μας μέσω ποιων φορέων του Υπουργείου σας ασκήθηκε αυτός ο έλεγχος.
Ολοκληρώστε, κύριε Σαχινίδη.
Τελειώνω, κυρία Πρόεδρε. Αλλιώς θα πρέπει να επιληφθεί άλλος εισαγγελέας για συκοφαντική δυσφήμιση. Από τη στιγμή που δεν υπήρξαν αντιδράσεις από την εταιρεία «ΜΑΡΙΝΟΠΟΥΛΟΣ Α.Ε.», να κατατεθούν μηνύσεις, θεωρώ, κύριε Υπουργέ, ότι ο έλεγχος που ασκήσατε ήταν ελλιπέστατος. Ευχαριστώ.
Θέλετε, κύριε Υπουργέ τον λόγο; Αλλιώς θα διακόψουμε για πέντε λεπτά, ώστε να έρθει το Σώμα με τις τροπολογίες, να το δουν πριν αρχίσει η ψηφοφορία.
Εγώ ήθελα να κάνω ένα σχόλιο στα όσα είπαν ο κ. Λοβέρδος και ο κ. Δένδιας. Έχουν φύγει από την Αίθουσα τώρα. Απλώς για την ιστορία να πω ότι υπάρχει μια παρεξήγηση προς τον όρο. Ο όρος «ανώνυμες εταιρείες» δεν αφορά το ανώνυμο των μετοχών. Έμειναν να ονομάζονται ανώνυμες, διότι δεν αναφέρονταν στην επωνυμία όνομα μετόχου. Γι' αυτό έμειναν στην ιστορία ως ανώνυμες. Το δεύτερο για τα κόκκινα δάνεια, που είπε ο κ. Δένδιας, όντως είναι τεράστιο το θέμα. Είπε χαρακτηριστικά ότι η Κυβέρνηση πρέπει να το λύσει αποφασιστικά και γρήγορα, γιατί είναι το κρίσιμο θέμα της ελληνικής οικονομίας. Τα κόκκινα δάνεια κάπως προέκυψαν, όμως. Αυτό το τεράστιο βάρος κάπως δημιουργήθηκε. Σε ό,τι αφορά τα επιχειρηματικά, ορισμένες αιτίες αναφέρονται ακριβώς στα θέματα που συζητάμε. Το γεγονός ότι οι εταιρείες μπορούσαν να λειτουργούν με τόσα δάνεια και με τέτοια σχέση ιδίων κεφαλαίων δανεισμού, είναι μία παθογένεια την οποία προσπαθούμε να επιλύσουμε. Άρα όταν πάμε να συζητήσουμε επί του συγκεκριμένου, τότε είναι που λύνουμε τα προβλήματα και όχι με γενικές αναφορές. Θα κλείσω, λοιπόν, λέγοντας ότι το νομοσχέδιο είναι μία πολύ σημαντική προσπάθεια εκσυγχρονισμού του δικαίου περί των ανωνύμων εταιρειών. Από τη συζήτηση φάνηκε η ευρύτερη συναίνεση που συγκεντρώνει. Επομένως, θεωρώ ότι είναι ένα τεράστιο βήμα που θα ολοκληρωθεί με τα επόμενα για τους μετασχηματισμούς και για την εποπτεία. Νομίζω ότι φαίνεται πως προχωράμε στην επίλυση μεγάλων εκκρεμοτήτων, μεγάλων προβλημάτων. Θέλω να πω στον κ. Δένδια ότι όντως έχουμε φορτωθεί από το παρελθόν πολύ μεγάλα προβλήματα για να τα επιλύσουμε και βήμα βήμα τα επιλύουμε. Νομίζω ότι κάνει αντιπολίτευση σε μία εικόνα που δεν υπάρχει πια. Τώρα πρέπει να μιλάμε επί των συγκεκριμένων. Η Κυβέρνηση έχει περάσει σε αυτό το στάδιο και προωθεί συγκεκριμένες λύσεις για συγκεκριμένα προβλήματα. Επ' αυτών πραγματικά η συζήτηση αποδεικνύει ότι τα περιθώρια για μεγάλες διαφωνίες είναι λίγα. Υπάρχουν πράγματα στην Ελλάδα που πρέπει να γίνουν και θα γίνουν.
Κυρίες και κύριοι Βουλευτές, θα διακόψουμε για πέντε λεπτά μέχρι να σας διανεμηθεί το σώμα του νομοσχεδίου, διότι θα γίνει ψηφοφορία για ένα ένα άρθρο. Επειδή είναι πάρα πολλά τα άρθρα, εάν δεν έχετε...
Να μη διακόψουμε.
Τι να κάνουμε; Πρέπει να το ολοκληρώσουν για να σας το δώσουν. Διακόπτουμε για πέντε λεπτά.
Κυρίες και κύριοι συνάδελφοι, συνεχίζεται η συνεδρίαση. Κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομίας και Ανάπτυξης: «Αναμόρφωση του δικαίου των ανωνύμων εταιρειών». Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Οικονομίας και Ανάπτυξης: «Αναμόρφωση του δικαίου των ανωνύμων εταιρειών», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, έχουν διανεμηθεί τα Πρακτικά της Δευτέρας 2 Απριλίου 2018 και ερωτάται το Σώμα αν τα επικυρώνει.
Συνεπώς τα Πρακτικά της Δευτέρας 2 Απριλίου 2018 επικυρώθηκαν. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 22.19΄ λύεται η συνεδρίαση.